
PIRMOJI DIENA 


Kodėl mes turime gražiai ir pamaldžiai 
praleisti Marijos mėnesį? 


I. Jūsų išganymui Marijos pagalba labai 
reikalinga. Gal dar esate nekalti? Jūsų ne- 
kaltybei gresia didelių pavojų. Juk kiek 
žmonių, nekaltesnių už jus, pateko į nuodė- 
mę ir amžinai pražuvo! Gal darote atgailą 
už nuodėmes? Jūsų ištvermė yra labai netik- 
ra. Gal esate nuodėmėje? O kaip labai reika- 
linga jums Marija, kad pasitaisytumėte! Juk 
daug kartų bandėte ir pradėjote taisytis ir 
ligi šiol dar nepajėgėte tai padaryti. Jeigu 
ne Marija, dabar jau gal tikrai būtumėte 
pragare. 

II. Šį mėnesį būdami pamaldūs į Šven- 
čiausiąją Mariją, jūs galite nusipelnyti jos 
globą ir savo išganymą. Juk negalimas daly- 
kas, kad tokia jautri motina neišklausytų 
savo vaikelio. Už vieną sukalbėtą rožančių, 
už vieną pasninko dieną ji tiek kartų yra 
suteikusi nepaprastų malonių net didžiau- 
siems nusidėjėliams. Tad pamanykite, ką 
jūs galite iš jos išsiprašyti, pavedę jos garbei 
ištisą mėnesį?! 

III. Bet vargas, jeigu šios malonės netek- 
tumėte, jeigu pradėtumėte ir po kelių dienų 
savo gražų pasiryžimą mestumėte! Kas žino, 
ar ši proga nėra paskutinė, kurią teikia jums 


Viešpats, kad pasitaisytumėte! Kas žino, ar 
su šio mėnesio pamaldumu nėra susijusi jūsų 
malonė ištesėti. O vėl, kas žino, ar šis mėnuo 
nebus paskutinis jūsų gyvenime! Galėti taip 
lengvai nusipelnyti Švenčiausios Marijos glo- 
bą ir to nepadaryti, koks būtų skausmas, 
koki priekaištai mirties valandoje. Tad gerai 
tai apsvarstykime ir ryžkimės! 
* 
* * 


Mylėkime ir gerbkimę Mariją; šiomis 
gegužės mėnesio dienomis tepadidėja mūsų 
meilė tai Gražiausiajai Mergelei. Mums, kurie 
esame reikalingi taip daug malonių savo 
kūnui ir sielai, kurie nuolat patiriame tiek 
liūdesio ir skausmų, kuriems gresia daugybė 
visokių pagundų, pasaulio viliojimų, mūsų 
pačių palinkimai, kaip brangu sulaukti vėl 
Marijos mėnesį! Šį mėnesį Švenčiausioji 
Mergelė dalina savo malones ir dovanas; 
nušluosto verkiančiųjų ašaras, švelnina ken- 
čiančiųjų skausmus, paguodžia liūdinčias 
širdis, padeda reikalingiems jos pagalbos, 
pagelbsti nusidėjėliams, išklauso visų mal- 
das, kurie šaukiasi į ją su tikėjimu ir su 
meile. 

Šiose palaimintose dienose ji šaukia visus 
pas save, nes nori visus apginti, visiems 
padėti, visus išgelbėti. Bėkime pas Mariją, 
apsupkime jos altorius, šaukimės jos šio- 
mis dienomis, o labiausiai padarykime jai 
džiaugsmo, saugodamiesi nuodėmės, dažnai 
priimdami šv. Komuniją, lavindamiesi krikš- 
čioniškose dorybėse. Pasirodykime šiomis 

dienomis esą pamaldūs Švenčiausios Merge- 
lės vaikai: visi patirsime jos globos malonių. 

Pavyzdys. Šventasis Arso klebonas 
— šv. Jonas Vyaney. Šis šventasis pasižy- 
mėjo beribiu pasitikėjimu Švenčiausia Mer- 
gele Marija. Tai aiškiai parodo šis pavyzdys. 
Jis turėjo seną tarnaitę, vardu Katerina, 
kuriai buvo griežtai uždrausta, jam esant 
namie, įeiti į jo kambarėlį. Atsitiko kartą, 
kad senutė, nemanydama šventąjį namie 
esant, nepabeldusi į duris, įėjo į kambarėlį 
pažiūrėti, ar čia viskas kaip reikiant sutvar- 
kyta. Nustebusi pamatė ji kleboną beklū- 
pantį, apšviestą nepaprastos šviesos, besikal- 
bantį su nepaprasto grožio ir spindėjimo mo- 
terimi, pakilusia nuo žemės. Nusigandusi 
savo neatsargumo, Katerina norėjo išeiti, bet 
negalėjo pajudėti. Tad pasiliko stebėti ir 
klausyti, ką šventasis kalbėjo tai spindinčiai 
moteriai. O šventasis tuo tarpu meldė: „Ma- 
no geroji Motina, vienoje vietoje turiu ligo- 
nį... Jis tikras vargšas. Tik stebuklas gali jį 
išgelbėti... Išgydyki jį“. O moteris, lengvai 
palenkdama galvą, su šypsena lūpose atsakė: 
„Suteikiu tai, ko prašai“. „Ačiū, geroji Mo- 
tina“, atsakė šventasis; „prašau dar vienos 
malonės. Turiu užkietėjusį nusidėjėlį, išmels- 
ki jam iš dieviškojo savo Sūnaus atsiver- 
timo malonę!“ O ta gražioji moteris vėl 
palenkdama galvą, su šypsena lūpose atsakė: 
„Suteikiu tau ir šią malonę“. „Ačiū, mano 
Geroji Motina, atsakė šventasis. Aš žinau, 
kad tu visuomet mane išklausai; bet leiski 
tave paprašyti dar vienos malonės“. Davus 

dangiškajai viešniai sutikimo ženklą, jis kal- 
bėjo: „Esu neturtingas... neturiu nieko pa- 
likti savo senai tarnaitei. Pagydyki ją nors 
iš tos nuolatinės ligos, kuri ją kankina“. Ma- 
rija, vėl palenkdama galvą, jam atsakė: 
„Taip, suteikiu tai“ ir išnyko. Atsigavęs iš 
dvasios pakilimo, šventasis pastebėjo Kate- 
riną, kuri skubėjo pro duris. „Kaip, tu čia, 
nepaisydama mano uždraudimo!“ — sušuko 
šventasis. Vargšė Katerina visa sumišusi tei- 
sinosi: „Aš nežinojau... norėjau išeiti, bet 
negalėjau...“ „Na, gerai, o kaip dabar jau- 
tiesi?“ „Puikiausiai, atsakė Katerina, esu 
visiškai pasveikusi“. „Padėkoki Švenčiau- 
siajai Marijai, atsakė šventasis, bet ir pri- 
siek, kad niekam ir niekam nesakysi, ką 
matei ir girdėjai“. Ji prisiekė ir tylėjo. 
Tik šventajam numirus, kai buvo pradėta 
jo beatifikacijos byla, Romos Kūrijos atsto- 
vas, atvykęs į Ars'ą rinkti apie šventąjį 
žinių, Kateriną atleido nuo priesaikos, ir ji 
papasakojo viską, ką buvo mačiusi šven- 
tojo gyvenime. 

Šio švento klebono pavyzdžiu ir mes 
pasiraginkime į vaikišką pasitikėjimą Šven- 
čiausiąja Marija, prašykime su pasitikėjimu 
visa, ko reikia mums patiems, kitiems, ir 
sieloms, ir kūnams. Švenčiausioji Mergelė 
gausiai atlygins mūsų pasitikėjimą, paro- 
dytą jai ypatingai šį mėnesį. 

Dvasinė gėlelė. Paaukokite Šven- 
čiausiajai Mergelei visus šio mėnesio veiks- 
mus, vargus, skausmus, visus gerus darbus, 
ryždamiesi visa daryti didesnei jos garbei. 

Spausdami dažnai prie širdies Švenčiau- 
sios Marijos, paveikslėlį ar medalikėlį, kal- 
bėkite: „Trokštu, o Marija, kad mano širdis 
priklausytų tik tau“. 

Minčių vainikėlis. Leiski man 
Tave garbinti, o Švenčiausioji Marija. 


Malda. Sveika, Marija, dangaus ir 
žemės karaliene. Štai mes prie Tavo kojų. 
Norime Tave garbinti šį gražų mėnesį, 
pašvęstą Tavo geradarybėms, Tavo garbei 
prisiminti. Kasdien ateisime prie Tavo sosto 
Tave pagarbinti, Tau pasisakyti visus mūsų 
reikalus. Marija, priimki mūsų dėkingumo 
ir meilės duoklę ir parodyki mums šį mėnesį 
Tavo maloningumą ir užuojautą. Amen. 


ANTROJI DIENA 


Sielos išganymas 


I. Esu pasaulyje, kad save išganyčiau. -Ar 
supranti tą, mano siela? Nesi pasaulyje tik 
linksmintis, valgyti, keltis puikybėn, puoštis, 
ilsėtis? Juo labiau nenusidėti: esi pasaulyje 
tiktai, kad būtum išganyta. Ką man padėtų 
užvaldyti visą žemę, jeigu pati pražūčiau? 
Karaliai, imperatoriai, filosofai, mokslinin- 
kai, kas jums dabar iš jūsų buvusios galybės 
ir jūsų mokslų, jeigu nemokėjote išganyti 
jūsų sielų?! 

II. Bet sielos išganymo reikalas yra labai 
nelengvas. Sielos išganymas nenuperkamas 
auksu, jis pasiekiamas tik save prisiverčiant, 
jis prarandamas net viena sunkia nuodėme, 
daryta tik mintimi! Kad išganytum savo 
sielą, nepakanka, kad kada nors praeityje 
buvai šventas ir nekaltas: tokiam reikia vi- 
suomet būti, reikia ištverti ligi pat mirties. 
Tad kuo galiu užsitikrinti, kad išganysiu 
savo sielą? Jau prabėgęs mano gyvenimas 
visas, tarsi, nusėtas nuodėmėmis, neištiki- 
mybe padarytiems gražiems pasiryžimams; 
mano dabartinis gyvenimas yra tarsi bedug- 
nė, kurios nepažįstu, o mano būsimasis gy- 
venimas... koks jis bus? Niekas to nežino, tik- 
tai vienas Dievas. 

III. Mano sielos išganymas yra reikalas, 
kurį kartą blogai atlikus nebegalima patai- 
syti. Jeigu praloščiau svarbią bylą, jei netek- 
čiau sveikatos, galima tikėtis dar tą patai- 
syti. O jeigu vieną vienintėlį kartą praras- 
čiau savo sielos išganymą, per amžius nerasiu 
priemonės ją išgelbėti. Jeigu man kas nu- 
kirstų ranką, tai liktų dar viena; jeigu man 
kas nupiautų koją, liktų dar viena; jeigu man 
kas išluptų akį, liktų dar viena. Bet siela 
yra tik viena; ji viena yra išganyta arba 
pražudyta. O aš taip mažai stengiuosi save 
išganyti, gyvenu, tarsi, būčiau tikras, kad 
būsiu išganytas. Gyvenu ramus, o tačiau, 
jeigu dabar mirčiau, nežinau, ar išgelbėčiau 
savo sielą! 

A 
* * 

Kaip tad privalome stengtis užtikrinti 
savo sielai išganymą. Švenčiausioji Mergelė 
mums teikia gražiausią pavyzdį. Būtume 
laimingi, kad mokėtume ja pasekti! Ji, nors 
pradėta be gimtosios nuodėmės ir todėl 
laisva nuo sugedimo ir silpnybės, kuriose mes 
esame gimę, nors nuo pat pradžios savo gy- 
venimo pilna malonės, tačiau visuomet sten- 
gėsi vengti visokios tuštybės, visokio nuo- 
dėmės pavojaus, tarsi pasaulio viliojimai ir 
jai būtų buvę pavojingi. Jos visas gyvenimas 
buvo nuolatinis apsimarinimas ir atgaila, ji 
bijojo ir vengė garbės ir turtų, žemėje netu- 
rėjo kito rūpesčio, o tik šį — stropiai bend- 
radarbiauti su Dievo malone, nuolat labiau 
papuošti savo sielą dorybių gėlėmis, daugiau 
įgyti nuopelnų būsimajam gyvenimui. Ko- 

kia mums gėda, kad užuot nuolat rūpinęsi 
mūsų sielų išganymu, išstatome ją tūkstan- 
čiams pavojų. Rūpindamiesi mūsų sielomis, 
sekime Marijos pavyzdžiu, pasiveskime jos 
globai ir galėsime ramiai viltis išgelbėti 
mūsų sielas. Nesiduokime nugalimi kliūčių, 
velnio gundinimų, pasaulio viliojimų, jaus- 
mų apgaulės. Marijos pavyzdys tepadrąsina 
mus stengtis išganyti mūsų sielas. 

Pavyzdys. Šv. Andriejus Corsini. 
Andriejus buvo kilęs iš garbingos Corsini 
šeimos. Florencijoje. Dar prieš jam gimsiant, 
motina buvo jį paaukojusi Švenčiausiajai 
Marijai. Ji pavedė savo gimsiantį kūdikį 
ypatingai Marijos globai, nusigandusi savo 
vieno sapno. Ji sapnavo pagimdžiusi vilką, 
kuris, netyčia įbėgęs bažnyčion, virto avinė- 
liu. Gyvenimas patvirtino motinos sapną. 
Jaunas Corsini, nors gražiai auklėtas, susi- 
dėjęs su nedorais draugais, užsikrėtė liber- 
tinų klaidomis, pradėjo tinginiauti ir iš- 
tvirkti. 

Vargšė motina verkė ir meldėsi; barė 
savo sūnų, ragino jį susiprasti. Kartą, vėlai 
vakare, vesdama savo sūnų iš lošimo namų, 
motina verkdama kalbėjo: „Neapsirikau 
sapnuodama, kad vietoj žmogaus pagimdžiau 
vilką... Esi tikras vilkas, mano sūnau; atsi- 
mink, kad esi paaukotas Švenčiausiajai Ma- 
rijai, kad mano sapnuotas vilkas, įbėgęs į 
bažnyčią, virto avinėliu. Kada tu pradėsi 
doriau gyventi?“ 

Jaunuolis susijaudinęs išklausė motinos 
žodžių, bet nieko neatsakė. Parėjęs užsidarė 

vienas savo kambaryje, bet užmigti negalė- 
jo: jis nepajėgė užmiršti girdėtų motinos 
žodžių. Vos pradėjus aušti rytui, jis nusku- 
bėjo į karmelitų bažnyčią, parpuolęs prieš 
Švenčiausios Marijos altorių graudžiai apsi- 
verkė susigėdęs savo klaidų, susiieškojo baž- 
nyčioje vienuolį, atliko pas jį išpažintį. 
Netrukus jis kreipėsi į to vienuolyno vyres- 
nijį, prašydamas, kad jį priimtų į vienuo- 
lyną daryti atgailą ir sutvarkyti savo gy- 
venimą. Tapęs karmelitu, jis tapo kitiems 
dorybių pavyzdžiu. Už jo šventą gyvenimą 
ir nuopelnus jis buvo paskirtas Fiesolės vys- 
kupu. Uoliai pasidarbavęs ir palikęs dory- 
bių gyvenimo pavyzdį, jis mirė, o Dievas jį 
pagerbė daugybe jo užtarimu įvykusių ste- 
buklų. Pasaulis ir dabar garbina bažnyčiose 
šventąjį Andriejų Corsini. 

Dvasinė gėlelė. Paaukokime vie- 
nas šv. Mišias už tą skaistyklos sielą, kuri, 
gyvendama žemėje, buvo pamaldžiausia į 
Švenčiausiąją Mariją. E 

Aplankykite Švenčiausios Marijos alto- 
rių ar savo namuose jos paveikslą ir paves- 
kite jos užtarimui savo sielą. 

Minčių vainikėlis. Gelbėki ma- 
ne, o Marija, gelbėki mane. 


Malda. O švenčiausioji Mergele, nekal- 
čiausioji Marija, pasigailėki mūsų ir užtarki 
mus pas Aukščiausiojo Tavo Sūnaus Jėzaus 
sostą. O Marija, Tu visa gali pas Jėzų. Mes 
pasivedame Tavo galiai, Tavo gerumui. Mes 
esame Tavo vaikai: išgelbėki mus! Amen. 

TREČIOJI DIENA 


Žmogaus sielos brangumas 


I. Svarstyki, o mano siela, kokia tu esi 
brangi dėl tavo garbingos kilmės. Iš kieno 
rankų tu išėjai? Iš Dievo rankų. Į ką panaši 
esi sutverta? Esi panaši į Dievą. Tai nėra 
perdėjimas, tai nėra tik' žmonių kalbos gra- 
žus išsireiškimas, nėra tik paprastas posakis: 
tai yra tikra tiesa. „Sutvėrė Dievas žmogų 
iš žemės ir padarė jį panašų į save“ (Eccl. 
17, 1); O tu taip mažai galvoji apie savo 
garbingumą, nusidėdama tu subiaurini šį 
gražų paveikslą, kad taptum panaši į piktają 
dvasią. 

II. Pasvarstyk taip pat, kokia tu esi 
brangi dėl kainos, kuria esi atpirkta. Mano 
siela, tu buvai amžinai pražuvusi. Ir kas 
tave išpirko iš piktosios dvasios rankų? 
Tavo dangiškasis Tėvas. O kuo mokėjo tave 
išpirkdamas? Auksu, sidabru, brangiais, ak- 
menimis? O, daug brangesnių, nepalygina- 
mai brangesniu daiktu! Už tave mokėjo 
savo Dieviškojo Sūnaus gyvybe ir krauju. 
Tokį brangų tavo gyvenimą, tokia kaina 
išpirktąjį tavo gyvenimą tu vėl praradai dėl 
paprasto savo užsispyrimo, dėl niekam ne- 
verto tariamojo malonumo! 

III. Pasvarsyk taip pat, mano siela, 
kaip esi brangi dėl laimingo tavo paskyrimo. 

Tu esi viso pasaulio Aukščiausiojo Valdovo 
duktė. Tau skirta būti arti Jo sosto ir kartu 
su juo viešpatauti. Su kokiu rūpesčiu ir 
stropumu karaliaus rūmuose auklėjama ka- 
ralaitė, kuriai skirta paveldėti karaliaus 
vainikas! O tu, mano siela, rojaus paveldė- 
toja, kaip save saugoji ir kaip gyveni? O 
Dieve! gal esi nuskendusi purve! Ir nesigė- 
dini, nebijai būti Dievo atmesta? 
* 
* * 


Nepaprastai brangi yra mano siela. Bet 
kiek ji verta iš tikrųjų, gerai galima suprasti 
tik prisiminus Golgotą, kad jos išpirkimui 
reikėjo net Dievo mirties. Sielos vertė su- 
prasti nepakanka prisiminti tik Jėzaus Kris- 
taus auką, neprisimenant, kokią dalį toje 
aukoje turėjo Marija. Ji taip pat buvo at- 
pirkimo paslapties dalininkė. Jėzus iš Mari- 
jos sau paėmė tą kūną, kurį paskiau paau- 
kojo ant kryžiaus. Iš Marijos paimtas ir tas 
kraujas, kurį paskiau išliejo už mus. Iš Ma- 
rijos Jėzus gavo tą gyvybę, kurią paskiau 
paaukojo už mus ant Golgotos. Marija kartu 
su Jėzumi padarė tą pačią auką. Jėzus pa- 
aukojo savo kūną, Marija — savo širdį. Kaip 
tad brangios yra mūsų sielos! Mokėkime 
jas branginti. Jos kaina — Dievo gyvybė 
ir skaudžiausia Marijos auka. Kaip esame 
paiki, kai nešvarų smagumą vertiname dau- 
giau už sielą. Kaip esame nedėkingi, kai 
per prakeiktą nuodėmę pražudome sielą, 
kurios išpirkimui Jėzus ir Marija tiek daug 
kentėjo! Neparduokime tad jos daugiau už 
žemiškus niekus, neterškime daugiau jos 

nuodėmėmis... Jeigu norime būti amžinai 
laimingi, stropiai saugokime savo sielą. 

Pavyzdys. Šv. Kotryna Sienietė. Kot- 
ryna Benincassa dar savo kūdikystėje patyrė 
ypatingų Dievo malonių. Ji skyrėsi iš kitų 
ypatingu pamaldumu į Švenčiausiąją Mari- 
ją. Būdama dar tik dvylikos metų, buvo 
savo dora pasižymėjusi mergaitė, kuria visi 
gėrėjosi, daugelis turėjo vilties ją užaugu- 
sią turėti savo šeimos nariu. 

Jos gimdytojai, ypač motina, nuolat ją 
ragino puoštis, puikiai pasirodyti kitų akyse. 
Kotryna, kuri slaptai savo širdyje jau buvo 
pasižadėjusi Jėzui, atsakydavo, kad ji su- 
tverta ne pasauliui, kad niekad nesutiksianti 
atiduoti savo širdies žemiškam sužieduoti- 
niu. Tėvai, nežinodami Dievo Apvaizdos 
numatytos šios mergaitės ateities, stengėsi 
visokiais būdais, net barimais ir grasinimais, 
palenkti ją į pasaulio tuštybės. Prie tėvų 
grasinimų ir varginimų prisidėjo dar ir pik- 
tosios dvasios pagundos, kurios ją nuolat 
vargino, traukdamos į puikybę ir tuštybę. 
O Kotryna kiek galėdama saugojosi visokių 
progų, pavojų, kad nepasiduotų pagundai, 
ir su ašaromis meldė Švenčiausiąją Mariją 
būti globėja ir gynėja tose jos jaunystės 
sunkenybėse. Švenčiausioji Mergelė užjautė 
savo pamaldžią dukrelę, ir, kai vieną kartą 
Kotryna verkdama meldėsi į Švenčiausiąją 
Mariją, Marija jai pasirodė ir tarė: „Drąsos, 
mano dukrele, nenusigąski bandymo, kurį 
tau tenka nukęsti: tvirtai laikykis. Prisi- 
minki, kad tik tie rūbai yra brangūs, kurie 

yra gaunami iš Jėzaus šono“. Taip Šven- 
čiausios Mergelės padrąsinta, Kotryna pa- 
jėgė laimėti visas kovas, įstojo į Sienos do- 
mininkonių vienuolyną, pasiekė tokio šven- 
tumo, kad buvo Jėzaus išrinktąja, ir buvo 


ta vienuolė moteris, kuri savo išmintimi ir “ 


veiklumu daug padėjo pačiam šv. Tėvui jo 
sunkiose kovose už Bažnyčios laisvę. Ji yra 
garbingiausia domininkonų ordino mergelė, 
visos Bažnyčios garbė, Italijos puošmena ir 
pasididžiavimas. Supraskime Kotrynai duotą 
Švenčiausios Marijos pamokymą ir už visa 
labiau vertinkime mūsų brangią, Jėzaus 
krauju išpirktą sielą. 

Dvasinė gėlelė. Šiandien, kiek kar- 
tų išgirsi laikrodį skambinant valandas, su- 
kalbėki „Sveika Marija“. 

Jeigu savo sąžinėje jauti sunkią nuo- 
dėmę, skubėki ją išpažinti, o jeigu jau išpa- 
žinai, tai širdingai gailėkis. 

Minčių vainikėlis. Išvaduoki, o 
Marija, nusidėjėlius iš jų nuodėmių pančių, 
suteiki šviesos apakusiems. 

Malda. O Švenčiausioji Mergele, išmin- 
ties soste ir gerojo patarimo Motina, padėk 
mums suprasti, kokia yra graži, kilni ir 
brangi mūsų siela; padaryk, kad mes viso- 
mis jėgomis stengtumės nugalėti mūsų dva- 
sios priešus, kad išganytumėm mūsų sielas. 
O Marija, užtark mus ir išgelbėk mus. Amen. 


——“ 


KETVIRTOJI DIENA 


Kūno išganymas 


I. Kodėl tu nusidedi? Kad patenkintum 
savo kūną. O beproti! Tu ir nepastebi, kad 
nusidėdamas jį naikini! Jeigu pražudysi 
sielą, ar manai, kad kūną išgelbėsi? Ne: juo- 
du abu laimingi, arba abu pražuvę. O turi 
tik vieną kūną. Pražudęs šį kūną, kito ne- 
gausi, kad jį padarytum laimingą. Jei pražu- 
dysi savo kūną, jį pasmerksi kančioms visą, 
kiekvieną jo sąnarį, kiekvieną jo gyslelę, 
visus jo nervus, jo kaulus, visus jo jausmus. 
Ne taip, kaip dabar, nes dabar kenčia tik 
kuri nors viena kūno dalis, vienas jo sąna- 
rys. Jums nepatinka galvos skaudėjimas, 
kietas guolis, nepatogi kedė, neskanus val- 
gis, nepatogus stovėjimas. Ogi pragare? Vai, 
kas bus tau pragare? 

II. Kokios tuštybės neprasimanai, kad tik 
atkreiptum kitų dėmesį į savo kūną? Nu- 
mirsi, ir iš tavo galvos liks tik plika kaukolė, 
be kūno, be odos, be akių, be lūpų, be lie- 
žuvio. Iš rankų ir kojų liks tik kaulai, o iš 
likusio kūno — tik griaučiai pilni puvėsių ir 
kirminų. Dar daugiau! Jei pateksi į pragarą, 
tavo veidas taps juodesnis už Afrikos negrų 
veidus, tavo liežuvis virpės kaip prismaugta 
gyvatė, tavo akys žibės kaip degančios ang- 
lys. Vienu žodžiu — tapsi tikru velniu. “ 

III. Kai tavo kūnas vilioja tave nusidėti, 
turi jam atsakyti: „O maištingas kūne, argi 
nežinai, kad jeigu aš nusileisiu tavo norams, 
tai abu per amžius degsime ugnyje! Gražus 
atlyginimas! Už trumpą ir pažeminantį ma- 
lonumą tiek kentėti!“ Jeigu norite mylėti 
savo kūnus, mylėkite juos, bet duokite jiems 
tikro gėrio, tikro grožio — duokite jiems 
amžinąją laimę. 

* 
* * 

Todėl valdykime mūsų kūną, jeigu nori- 
me turėti jį sveiką žemėje ir garbingą dan- 
guje. Tiesa, kad ligos ir skausmai nėra tik 
nuodėmės pasėkos: ir teisingieji juos kenčia. 
Bet tokiais atvejais pasiveskime Švenčiau- 
sios Marijos globai. Ji yra mūsų kūno svei- 
kata. Ir negali kitaip būti, savo šv. Bernar- 
das, nes ji davė pasauliui dangiškąjį Gydy- 
toją, kuris gydė ne tik sielos, bet ir kūno 
negales. Ji savo galingu užtarimu yra mūsų 
gynėja pavojuose, mūsų sveikata ligose. Bū- 
dama šventos ir tyros meilės Motina, ji rū- 
pinasi ne tik mūsų sielomis, bet ir mūsų 
kūnais, ir todėl padeda mūsų reikaluose, 
gina mus pavojuose, guodžia nelaimėse. 
Šventųjų gyvenimai, Bažnyčios istorija, 
tautų paminklai mums liudija, kiek kartų 
ji išgydė ligonius, jau apleistus pasaulio 
gydytojų, kiek išgelbėjo žūstančių jūros aud- 
rose, užpultų maro ir kitų ligų, kiek apgynė 
nuo vilingų priešų. Švenčiausios Marijos 
šventovės, ten esančios dovanos ir padėkos 
užrašai liudija, kiek ji apgynė tų, kurie pa- 
vojuose ir nelaimėse su pasitikėjimu šaukėsi 

jos pagalbos. Iš dėkingumo už visas tas ma- 
lones tikinčiųjų pamaldumas jai davė Ligo- 
nių Sveikatos, Nuolatinės pagalbos, Išgany- 
mo Motinos ir kitus gražius vardus. Tad 
visose nelaimėse ir skausmuose, kurie paliečia 
mūsų kūnus, šaukimės Marijos ir visuomet 
rasime pagalbą, stiprybę, išsigelbėjimą ir 
apgynimą. 

Pavyzdys. Šv. Pilypas Neri. Kas 
negirdėjo šio šventojo vardo, tokio brangaus 
ir malonaus, ypač jaunimui. Už savo darbus 
Romos mieste jis vadinamas Romos apašta- 
lu. Pilypas Neri yra malonaus, linksmo pa- 
maldumo šventasis, nepaprastai pamaldus į 
Švenčiausiąją Mariją ir buvęs nepaprastai 
jos mylimas. Tarpe kitų malonių, kurių šis 
šventasis patyrė iš Marijos, jo biografai pa- 
sakoja vieną jo pagijimą iš mirtinos ligos. 
Šventasis kartą taip smarkiai susirgo, kad 
visos išmintingiausių gydytojų pastangos jį 
išgelbėti nieko negelbėjo. Gausūs jo dva- 
sios vaikai karštai meldėsi į Mariją, bet liga 
kasdien vis sunkėjo. Buvo pirmosios gegu- 
žės mėnesio dienos, kai šventasis, visų apleis- 
tas, savo guolyje kas valandą laukė mirties. 
Ir gydytojai, ir savieji, ir gausūs jo peniten- 
tai juomi jau nė nesirūpino, laukdami to 
momento, kada šventasis apleis pasaulį. Bet 
štai visi išgirsta ligonį šaukiant: „O Marija, 
o Marija! Kas aš esu, kad mane aplankai?“ 
Subėgę visi rado šventąjį besėdintį savo 
lovoje, iškeltomis rankomis, dvasios eksta- 
zėje, nieko nejaučiantį. Šaukė jį net kelis 
kartus, o šventasis, pamažu atsigaudamas, 

jiems tarė: „Ką... jūs nematote Švenčiau- 
sios Marijos?“ Supratęs, kad jie nieko nema- 
tė, jis užsidengė rankomis veidą ir, gydytojų 
klausiamas, kas jam atsitiko, atsakė: „Nie- 
ko, aš esu sveikas. Švenčiausioji Marija 
mane išgydė!.“ Ir tikrai, gydytojai apžiū- 
rėję rado jį visiškai sveiką. 

Marija pagydo ne tik sielos, bet ir kūno 
ligas, ir už tai Bažnyčia teisingai ją vadina 
Ligonių Sveikatą. Tad pasitikėjimo! Mūsų 
negalėse šaukimės Marijos. Ji mums suteiks 
arba sveikatą, arba kantrybės, kad mūsų 
kentėjimai mums neliktų be dvasinės naudos. 

Dvasinė gėlelė. Pirmiau negu va- 
kare atsigulsi, atsikreipęs į bažnyčią ar į 
Marijos paveikslą paprašyki jos palaimos. 

Paaukoki Marijai kokį nors apsimarini- 
mą už nuodėmes, padarytas pataikaujant 
kūnui. 

Minčių vainikėlis. Apvalyki nuo 
nuodėmių mano širdį ir mano kūną, o Marija. 

Malda. Nekalčiausioji Mergele, Tu sau- 
gojai savo kūną ir jausmus aštriausiu apsi- 
marinimu. Išmelski mums iš Viešpaties ma- 
lonę saugoti mūsų kūnus taip stropiai, kaip 
tinka Šventosios Dvasios bažnyčiai, valdyti 
mūsų jausmus, kad neįpultume į nuodėmę 
ir nenumirtume ir siela ir kūnu. Amen. 

PENKTOJI DIENA 


Laiko vertė 


I. Bėga laikas, o su laiku ir aš. Praėjo 
jau penkiolika, dvidešimt, trisdešimt, ketu- 
riasdešimt mano gyvenimo metų ir jie dau- 
giau nebegrįš. Kiek man jų dar beliko? 
Nežinau, bet žinau, kad jau nedaug. Trum- 
pas laikas... Nerimaudamas mąstau, „kad 
lekia dienos nė nepastebėtos. O palyginus 
su amžinybe laikas yra ne tik trumpas, bet 
yra tarsi niekas. 

II. Trumpas ir brangus laikas, nes šiuo 
trumpiausiu laiku galiu sau nusipelnyti 
patenkintųjų laimę. Kiekvienas gerai pra- 
leistas momentas man gali užtarnauti vis 
aukštesnį garbės laipsnį danguje. Vienas 
gerai praleistas pusvalandis peržiūrėti mano 
sielos sąskaitas gali ją ištraukti iš piktosios 
dvasios nagų ir atiduoti į Dievo rankas. 
Kiekvieną dieną nors kelios minutės, paskir- 
tos maldai, šv. Mišioms, geros knygos pa- 
siskaitymui, gali mane apsaugoti nuo nuodė- 
mės ir užtikrinti man amžinąją laimę. 

III. Trumpas ir baisus laikas! Kiekvienu 
momentu galiu nusidėti, nuodėmėje numirti 
ir amžinai pražūti. Koks aš dvasios skur- 
džius, kuris tokiu trumpu laiku galėjau 
tapti šventuoju, o esu dar vis nusidėjėlis! 
Praradau laiką tuštybėms, vaikiškumui, plet- 

kams, smagumams, nuodėmėms. Kokia man 
nauda ir koks man džiaugsmas iš taip kvai- 
lai praleisto mano prabėgusio laiko? Jeigu 
nesiryšiu išmintingiau sunaudoti man dar 
likusį laiką, tai ateis diena, kada prašysiu 
Viešpatį dar nors vienos valandėlės išgelbėti 
mano vargšei sielai, bet tos valandėlės per 


amžius nesulauksiu... 
* 


* * 


Todėl branginkime laiką, sunaudodami 
jį geriems darbams, kad galėtume užsiti- 
krinti laimėsią dangų. Prisiminkime daž- 
nai šv. Povilo apaštalo žodžius, pasakytus 
pirmiesiems krikščionims: „Kol dar turite 
laiko, darykite gera“. Esame sutverti dan- 
gui, ten veržiasi visi mūsų troškimai, bet 
niekad nebūsime verti paveldėti tą kara- 
lystę, jeigu gerai nesunaudosime Dievo mums 
duoto laiko. Švenčiausioji Marija, mūsų 
dangiškoji Motina, mums rodo pavyzdį, kaip 
reikia pašvęsti savo laiką. Kaip ji mokėjo 
gerai sunaudoti laiką... Jį visą paaukojo 
Dievui ir visą pašventė. Jos visos dienos 
buvo pilnos gražių, šventų darbų. Nuo savo 
gyvenimo pradžios šv. Onos įsčiuje ligi pa- 
skutinės savo gyvenimo valandos Marija gy- 
veno tik Dievui, darbavos tik Dievui ir nuo- 
lat augo nuopelnais ir malone. Kaip gražios 
ir šventos buvo Marijos dienos. Pasiragin- 
kime jos gražiais pavyzdžiais ir naudoki- 
mės mums Dievo duota brangia laiko ma- 
lone atitaisyti mūsų nuodėmingą praeitį, 
pašvęsti mūsų sielas ir pasiruošti garbingai 
ateičiai. Jauni esame? Neeikvokime mūsų 

jaunystės, vergaudami kūno jausmams, bet 
sunaudokime jaunystę išpuošti dorybėmis 
mūsų širdis. Jau pasenai? Stropiai sunaudoki 
nors paskutines dar tau likusias dienas, 
visa širdimi grįždamas pas Dievą, nuošir- 
džiai, visai ir patvariai pasitaisydamas. 

Kreipkimės į Mariją, kad ji mums iš- 
melstų atleidimą už mūsų blogai praleistą 
laiką ir malonę pataisyti mūsų klaidą tin- 
kama atgaila. Jei gerai praleisime laiką, 
dangus bus mūsų, bet jei blogai jį sunaudo- 
sime, mūsų laukia pragaras. Rimtai pagal- 
vokime ir tvirtai ryžkimės. 

Pavyzdys. Šv. Ignacas Loyola. 1522 
metais kovo mėnesio 25 dieną garsioje Mon- 
serato šventovėje (Ispanijoje) prieš Šven- 
čiausios Marijos paveikslą kniūbojo - par- 
puolęs veidu ant žemės nepažįstamas apie 
30 metų amžiaus vyras-maldininkas. Jis, 
toje šventovėje atlikęs viso gyvenimo išpa- 
žintį ir meldęsis per ištisą naktį prieš Šven- 
čiausios Marijos paveikslą, pakabino šalia 
jos altoriaus savo kardą ir pasiryžo būti 
Marijos karžygys. Kas buvo tas maldinin- 
kas? Tai buvo kilnusis Ignacas Loyola. | 
Išauklėtas Aragonijos karaliaus Ferdinando 
rūmuose, įstojęs paskiau į kariuomenę, atliko 
daug garsių žygių. Jaunystę praleido pamiršęs 
kataliko pareigas ir savo gražų katalikišką 
išauklėjimą. Nepamiršo tik kelių maldelių į 
Švenčiausią Mariją ir šv. Petrą apaštalą. 
Būdamas 29 metų, Ispanijos kare su Pran- 
cūzija gavo uždavinį apginti Pamplonos pilį. 
Narsiai kovojo, bet, nepaisant jo paties ir jo 

karių narsumo, pilis buvo paimta, o jis pats 
sunkiai sužeistas. Parvežtas į Loyolą ir sa- 
vųjų rūpestingai prižiūrimas, pradėjęs sveik- 
ti, paprašė kokios nors knygos, norėdamas 
skaitymu sutrumpinti nuobodų ligos laiką. 
Kadangi jų šeimoje kokių nors romanų nebu- 
vo, tai ligoniui teko skaityti Evangeliją ir 
šventųjų gyvenimus. Pradžioje ligonis at- 
stūmė tas knygas su panieka, bet paskiau iš 
smalsumo pradėjo jas skaityti, svarstyti 
Kristaus paskelbtųjų doros įstatymų griež- 
tumą, gražius kankinių ir šventųjų žygius 
ir pajuto gėdą už netikusiai praleistus savo 
karinės tarnybos metus. Jam pagailo be 
gerų darbų prabėgusio gyvenimo. Jis pra- 
dėjo širdingai maldauti Švenčiausią Mariją, 
kad ji išmelstų iš Dievo jo apsileidimo atlei- 
dimą,  pažadėdamas pataisyti savo praeitį, 
pamesdamas pasaulį. Vieną naktį, pakilęs iš 
savo lovos prieš Švenčiausios Marijos pa- 
veikslą, jis verkė ir meldėsi, jos prašė, kad 
sutaikytų su Dievu, grąžintų jam ramybę, 
pažadėdamas likusį gyvenimą visą pavesti 
jos garbei. Štai jam apsireiškia nušvitusi 
Švenčiausia Marija su kūdikėliu ant rankų, 
maloniai į jį žiūrėdama, jį suramina ir pa- 
drąsina tesėti savo pasiryžimą. Taip padrą- 
sintas, Ignacas vos pasveikęs pasibalnojo 
savo žirgą ir nujojo į Monserato šventovę, 
čia atliko išpažintį, padarė skaistybės įžadą, 
ir nuo tos dienos visas jo gyvenimas liko 
pašvęstas Dievo ir Bažnyčios tarnybai. Jis 
įsteigė Jėzuitų ordiną, kuris ir ligi šiai die- 
nai yra nenugalima tikėjimo ir Šventojo 
Tėvo gynimo tvirtovė. Jeigu esame pana- 

šūs į Ignacą Loyolą, gaišindami brangų 
laiką ir nesirūpindami siela, tai pasekime ir 
jo atsivertimą bei jo šventumą. 

Dvasinė gėlelė. Padarykite ką nors 
gera tam asmeniui, kuriam jaučiate neapy- 
kantą, ar kuris, jūsų manymu, yra jus įžeidęs. 

Jei turi laisvo nuo savo darbo laiko, baž- 
nyčioje ar namie sukalbėki Švenčiausios Ma- 
rijos rožančių. 

Minčių vainikėlis. O Marija, ap- 
valyki mano sielą, pašalinki pavojus iš mano 
išganymo kelio. 

Malda. O Marija, daug nusidėjome ligi 
šiol blogai sunaudodami mums duotą laiką. 
Bet šiandien suklaupę prie Tavo kojų pasi- 
žadame gerai sunaudoti laiką, kurį mums 
gerasis Dievas dar paliko, kad pataisytume 
mūsų praeitas ydas ir taptume šventais. 
Būki, o Marija, mūsų kelionėje Vadovė ir 
parama, kad mūsų dienos būtų išpuoštos 
gerais darbais. Tikimės, o mūsų Viešpaties 
ir mūsų Motina, sulaukti iš Tavęs šios ma- 
lonės. Amen. 

ŠEŠTOJI DIENA 


Sunki nuodėmė 


I. Ar nusidėjai kada nors kokia nuodė- 
me? O nelaimingas, ką tu padarei?! Nusidė- 
damas tu padarei visa, ką galėjai padaryti, 
kad pašalintum ir visai sunaikintum savo 
Sutvėrėją, savo Tėvą, savo Išganytoją, savo 
sielos sužieduotinį, savo Dievą. Koks neklus- 
numas, koks maištas, koks nedėkingumas, 
kokia pikta valiai  Nusidėdamas praradai 
malonę, Dievo vaikų teises, praėjusio gyve- 
nimo nuopelnus, dangaus laimės paveldėji- 
mą. Savo noru iš dangaus atsidūrei pragaro 
angoje. Kokia nelaimė! 

II. O dabar, ar nesi nuodėmėje? Vargše 
siela! Jei esi nuodėmėje, ar žinai, kas yra 
tavo priešas? Tavo priešas yra Dievas. Ar 
žinai, kieno esi vaikas? Velnio! Jūs juokau- 
jate, vaikščiojate, ilsitės, juokiatės, bet jei- 
gu Dievo Apvaizdos ranka jus apleis, tai 
ūmai mirsite ir amžinai pražūsite. Už vie- 
nintelę minties nuodėmę tūkstančiai angelų 
nuėjo į pragarą, 0 nesikeldamas iš visos 
daugybės savo nuodėmių dar tikiesi būti 
išganytas! Tavo beprotiškas aklumas pražu- 
dys tave!.. 

III. Jeigu neturi nuodėmių, tai esi nuo- 
latiniame pavojuje jas padaryti. Viena smar- 
kesnė pagunda, viena nesitikėta proga gali 

tave įtraukti į nuodėmę tada, kai tu visai 
to nesitiki. Nusidėjo angelas danguje, nusi- 
dėjo pirmieji žmonės rojuje, nusidėjo Judas 
ir Petras Jėzaus Kristaus mokykloje. Prisi- 
minkite ir jūs, kad iš angelo, iš nekalto žmo- 
gaus, iš apaštalo galite greitai tapti panašūs 
į velnią. 
* 
* * 


Ar norite išsisaugoti sunkios nuodėmės? 
Skubėkite prie Marijos. Ji, nugalėtoja ir prie- 
šininkė išdidaus Liuciperio, mums suteiks 
drąsos ir jėgos nugalėti priešininką, kuris 
nuolat kovoja prieš mus, norėdamas mus 
įtraukti į nuodėmę. Mūsų maldų Marija nepa- 
liks neišklausytų, o mes, sustiprinti jos glo- 
ba, mokėsime kovoti, kaip tikri karžygiai, 
prieš velnio pinkles, apgaulės ir viliojimus. 

Ar norite biaurėtis ir nekęsti mirštamos 
nuodėmės tiek, kiek ji yra verta? Prisimin- 
kite dažnai, kiek kančių suteikė Marijai sun- 
kios žmonių nuodėmės. Jeigu Marija tiek 
daug kentėjo visą savo gyvenimą, o ypa- 
čiai ant Kalvarijos kalno, tai tik už tai, kad 
Jėzui reikėjo kentėti ir mirti už mūsų nuo- 
dėmes. Kuris iš žmonių, prisimindamas savo 
dangiškos Motinos skausmus, turėtų drąsos 
padaryti sunkią nuodėmę, kuri tai Nekal- 
čiausiajai Mergelei suteikė tiek skausmo? 

Ar norite, kad jūsų praėjusio gyvenimo 
nuodėmės jums būtų atleistos? Bėkite pas 
Mariją. Ji yra Motina, nusidėjėlių užtarytoja 
ir gynėja. Ji mūsų nė vieno neatstums... Ma- 
tydama mus atgailojančius ir nusižeminu- 

sius, ji užjaus mūsų nelaimę, permaldaus už 
mus savo Sūnų Jėzų, ir jos visagalinti malda 
išmels mums nuodėmių atleidimą ir sielos 
ramybę. Laimingi, kurie bėga prie Marijos. 
Jie visuomet suras ypatingą atsivertimo 
malonę ir Švenčiausioje Jėzaus Širdyje ras 
savo kalčių atleidimą. 

Pavyzdys. Šv. Alfonsas Rodrigezas. 
Kas pasiveda Marijos globai, tas daugiau 
niekad nenusideda! Šv. Alfonsas Rodrigezas, 
Jėzaus Draugijos narys, mums yra pavyzdys. 
Dar būdamas kūdikis, niekad nesiskirdavo 
su Švenčiausios Marijos paveikslu. Radęs jį 
pas kitus, apkabindavęs jį savo mažytėmis 
rankelėmis ir su vaikišku džiaugsmu ir meile 
jį bučiuodavęs. Būdamas dar tik kelių metų, 
kartą kalbėdamas į Marijos paveikslą, jai 
sakė: „O, kad Tu žinotum, kaip aš Tave my- 
liu! Tikrai Tu manęs nemyli tiek, kiek aš 
myliu Tave!“ Vos tik ištarė šiuos žodžius, 
Marijos paveikslas jam atsakė: „Ką tu kalbi, 
mano vaikeli? Tavo meilė, kad ir kažin kaip 
būtų didelė, negali prilygti manajai meilei, 
kuri yra begalinė“. Nors klausydamas mo- 
tinos ir rūpindamasis savo mažais broliais, 
užaugęs Alfonsas turėjo tapti pirkliu ir vesti, 
bet Marijos ir švento gyvenimo meilė jo 
nesumažėjo. Mirus jo žmonai ir vaikams, 
jis įstojo į Jėzaus Draugiją kaip paprastas 
brolis - vienuolis. Majorkos vienuolyne Ispa- 
nijoje 40 metų jis ėjo paprastas durininko 
pareigas, visiems tapęs nepaprasto pamal- 
dumo ir nusižeminimo pavyzdžiu. Tokio 
švento žmogaus piktoji dvasia negalėjo pa- 

kęsti, juo labiau, kad jis visokiais būdais 
platino pamaldumą į Nekaltai Pradėtąją 
Švenčiausiąją Mariją. Dieną ir naktį gundė 
jį biauriausiais būdais, bet šventas vienuolis 
tokių gundymų metu imdavo į rankas visa- 
galį savo ginklą — rožančių ir piktąją dva- 
sią visuomet nugalėdavo. Vieną kartą pri- 
slėgė jį nepaprastai sunki nusiminimo pa- 
gunda: piktoji dvasia visokiais būdais gun- 
dė jį nepasitikėti Dievu, jam įkalbinėjo, kad 
jis vistiek pražus. „Kam dar šis atgailos 
ir atsiskyrimo gyvenimas, jeigu tu vistiek 
pražūsi“, kalbėjo jam pagunda. „Mesk vie- 
nuolyną, eik į pasaulį ir nors šiuo žemišku 
gyvenimu pasidžiauk“. Nieko negelbėjo ir 
rožančius: juo ilgiau ir juo karščiau meldėsi, 
juo pagunda darėsi sunkesnė. Tada jis krei- 
pėsi į Mariją šaukdamas: „O Dievo Motina, 
prisimink mane, nes kitaip jau pražūsiu!“ 
Apsireiškusi Marija jį suramino, padrąsino 
ir liepė nieko nebijoti. 

Pasimokykime iš šv. Alfonso užpulti 
piktosios dvasios šauktis į Mariją: Marijos 
šaukdamiesi, niekad nenusidėsime. 

Dvasinė gėlelė. Nuoširdžiai suža- 
dinki savyje gailestį už praėjusio gyvenimo 
nuodėmes. 

Kai vargins tave pagunda, pasiimk ro- 
žančių ir jį pabučiuoki: pagunda tuojau 
pranyks, o jei ir nepranyktų, tai prisiminki 
Mariją ir tikrai nenusidėsi. 

Minčių vainikėlis. Nuo miršta- 
mos nuodėmės gelbėk mane, Viešpatie. 

Malda. O Marija, nusidėjėlių gynėja, 
prislėgtų širdžių paguoda, Tavęs meldžiame, 
Tavęs šaukiamės, pasigailėk mūsų ir išmelski 
iš Jėzaus visų mūsų nuodėmių atleidimą, 
kad mirties valandoje mus neištiktų Dievo 
teisingumas, bet Jėzaus gailestingumas mus 
prispaustų prie Jo širdies ir suteiktų mums 
garbės karalystę. Amen. 

SEPTINTOJI DIENA 


Bausmės už nuodėmes 


I. Dievas norėdamas gali nusidėjėlius 
bausti. Žmogus užgautas kartais norėtų ker- 
šyti, bet negali. Dievui ne taip yra; jam 
užtenka tik panorėti ir visa įvyks. Dievas 
gali jus nubausti, atimdamas iš jūsų svei- 
katą, turtus, gimines, net gyvybę. Jeigu 
esate nuodėmėje, Dievas gali ir dabar jus 
nubausti staigia mirtimi: Jam užtenka to 
tik panorėti. O ar Jo valią jūs žinote? Neži- 
note, o vistiek drįstate nusidėti ir ramiai sau 
miegate jūsų nuodėmėse. 4 

II. Negali būti nė abejonės, kad Dievas 
nori bausti už nuodėmę. Jeigu nusidėjai, tai 
neužmirški, kad Dievas nori ar šiame, ar 
kitame gyvenime su tavimi kokiu nors būdu 
atsiskaityti: arba atgaila šiame gyvenime 
arba pragaru kitame gyvenime. Pirmieji tė- 
vai išmeldė savo neklusnumo atleidimą, — 
buvo išgelbėti, tapo šventi, bet laikinoji jų 
nuodėmės bausmė dar ir dabar tveria. Jūs 
gal sakote: viena nuodėmė daugiau ar ma- 
žiau, tai nedidelis dalykas. Taigi jums ne- 
svarbu, kad pragare patirsite viena bausme 
daugiau ar mažiau? 

III. Iš tikrųjų Dievas ir dabar baudžia 
už jūsų nuodėmes. Tos dažnos ligos, tos 
nelaimės jūsų šeimose, ta prarasta vieta, tos 

neišsipildžiusios viltys, tie šmeižtai tų žmo- 
nių, kuriems jūs gera darėte, tos nuolatinės 
įkyrios pagundos, tai bausmės už jūsų senas 
nuodėmes, kurias jūs jau senai pamiršote. 
Gal patenkini visas tavo užgaidas, gal pui- 
kiai vyksta visi tavo planai? Tai taip pat 
baisi bausmė, nes ji jums padeda užkietėti 
netikusiame gyvenime. Darote vieną nuodė- 
mę po kitos, dedate vieną rąstą po kito į 
jūsų laukiančią pragaro ugnį. Gal praradote 
net sąžinės priekaištus ir Dievo bausmių 
baimę. O nelaimingi! Jeigu taip, tai jūs jau 
esate Dievo teisingumo skaudžiai nubausti. 
Jeigu kam nors reikia nepaprastos Švenčiau- 
sios Marijos pagalbos, tai pirmieji esate jūs. 
* 


* * 

Nusidėjome, tiesa, bet nenustokime vil- 
ties. Esame verti Dievo rūstybės, bet paves- 
kime save Švenčiausios Marijos globai. Ji 
gali mums visa suteikti. Dievas pats pasirū- 
pino mūsų menkumu: visą savo gailestingu- 
mą jis pavedė Švenčiausios Marijos valiai. 
Ji pirmoji melsis už mus, mumis rūpinsis; 
permaldaus mūsų įžeistą Dievą, nukreip- 
dama nuo mūsų tą bausmių rykštę, kurios 
mes užsitarnavome mūsų nuodėmėmis. Bū- 
dama dieviškojo Teisėjo ir mūsų Motina, ji 
mokės mus sutaikinti su savo Sūnumi ir 
padaryti mums Jį gailestingą ir malonų; mo- 
kės permaldauti Dievo teisingumą, kuris 
mums gresia. Gal ji nenorės to daryti? Jos 
gailestingumas ir jos motiniška širdis nelei- 
džia tai abejoti. Gal ji negalės to padaryti? 
Ar galima abejoti jos visagalingumu pas 
Dievą? Šalinkime tokias mintis. Marija yra 

Dievo Motina ir todėl mūsų reikaluose ji 
pas Dievą gali visa. Marija yra mūsų Motina 
ir todėl nori mūsų sieloms visa gera, kas 
tik joms yra reikalinga. Bėkime todėl prie 
Marijos ir visa širdimi su meile ir pasitikė- 
jimu šaukimės į ją: Nusidėjėlių Gynėja, 
melskis už mus! Mūsų šaukimas bus išklau- 
sytas: Marija bus mūsų Gynėja, mūsų pa- 
galba, mūsų išgelbėtoja. 


Pavyzdys. Šv. Grigalius Didysis. 589 
metais visą Europą buvo ištikęs baisus ma- 
ras, kuris savo aukas tūkstančiais varė į ka- 
pus. Tarp skaudžiausiai paliestų miestų buvo 
ir Romos miestas, kur mirdavo tiek daug 
žmonių, kad jų nespėdavo palaidoti. Tų lai- 
kų Bažnyčios Valdytojas šv. Grigalius Di- 
dysis, matydamas taip skaudžią Dievo rykš- 
tę, meldėsi dieną ir naktį, prašydamas Vieš- 
paties, kad jis pasigailėtų savo žmonių ir 
sustabdytų tą baisų marą. Įsakė viešas mal- 
das, atgailos procesijas, pasninką, bet maras 
nesiliovė ir kasdien paliesdavo tūkstančius 
žmonių. Atėjo šventajam išganinga mintis 
kreiptis į Švenčiausiąją Mariją: jis įsakė 
procesijoje nešti jos paveikslą.  Paraginęs 
karštais žodžiais tikinčiuosius pasivesti Ma- 
rijos globai, jis paėmė Švenčiausios Marijos 
bazilikoje esantį stebuklingą jos paveikslą 
ir pats jį nešė procesijoje Romos gatvėmis. 
Netikėtina! Atgailos šauksmai greitai virto 
džiaugsmo giesmėmis. Kur praėjo procesija 
su Švenčiausios Marijos paveikslu, ten tuo- 
jau liovėsi ir baisusis maras. Tai buvo tik- 
ras Marijos triumfas, nes savo užtarimu 


34 


sustabdė Dievo bausmę. Perėjusi per miestą, 
atėjusi į šv. Petro baziliką, procesija vietoje 
atgailos šauksmų giedojo jau padėkos gies- 
mę „Te Deum laudamus!“ 

Šv. Grigaliaus pavyzdys mus tepamoko, 
sulaukus už savo kaltes Dievo bausmės ar 
nelaimės, kreiptis į Mariją. Melsdamies ir 
pasitikėdami Marija ir mes sulauksime mū- 
sų nuodėmių atleidimo ir Dievo bausmės 
sustabdymo. 

Dvasinė gėlelė. Nors kartą atsiža- 
dėki kokio tuščio pasilinksminimo, o jo vie- 
toje sukalbėki Švenčiausios Marijos garbei 
šv. rožančių. 

Prieš Marijos altorių ar paveikslą mels- 
ki, kad ji tave saugotų nuo Dievo bausmių. 

Minčių vainikėlis. Dievo Moti- 
na, melski už mus. 

Malda. O Marija, nusidėjome ir užsi- 
tarnavome Dievo bausmių, bet tu, o geroji 
Motina, pažvelki į mus ir permaldauki už 
mus Viešpatį. O galingoji Gynėja, atitolinki 
nuo mūsų Dievo teisingumo rykštę. Mes iš 
Tavęs šito tikimės, o gailestingoji, o malo- 
ningoji, o saldžiausioji Mergele Marija. 

AŠTUNTOJI DIENA 


Mūsų mirtis 


I. Reiks man mirti: turėsiu palikti gimi- 
nes, draugus, turtus, visa, ką tik turiu, net 
ir šį kūną. Ši mano sielos būstinė — kūnas 
bus kapo prislėgtas, bus pilnas kirminų. 
Mano būsimoji būstinė bus amžina: gera ar 
bloga, nežinau. Tai tiesa, į kurią nereikia nė 
tikėti, tai matau kasdien savo akimis. Miršta 
jauni ir seni, miršta vargšai ir turtuoliai, 
miršta šventieji ir nusidėjėliai, mirė Jėzus, 
mirė Marija; mirsiu taip pat ir aš. 

II. Bet kur, kaip? Savo namuose, lovoje, 
bažnyčioje, kelionėje? Nieko apie tai neži- 
nau. Ar ilgai ligos vargintas, ar ištiktas stai- 
gios mirties ar kokios nelaimės? Nieko neži- 
nau. Kad nors galėčiau žinoti, kada tas bus. 
Gal už trisdešimt, gal už dvidešimt metų; 
gal būt net šį mėnesį; kas gali žinoti, ar ne 
ateinančią naktį? Nieko nežinau, žino tik- 
tai Dievas ir Jis yra man pasakęs, kad mirtis 
ateis kaip plėšikas, kada mažiausia jos 
lauksiu. 

III. O tačiau gyvenu taip, lyg kad man 
niekad nereikėtų mirti; nenoriu apie mirtį 
net pagalvoti. Jeigu dabar mirčiau, sąžinę 
turiu taip netvarkingą, kad iš šios vietos gal 
nueičiau tiesiai į pragarą. Tai suprantu, bi- 

jau, o neįstengiu susitvarkyti. Atidedu iš 
dienos į dieną, iš mėnesio į mėnesį; nuolat 
artėju prie mirties, o vistiek esu nusidėjė- 
lis. O jeigu mirsiu nuodėmėje, ką galėsiu už 
tai kaltinti? 
* 
* * 

Reikės mirti, o nuo mirties priklausys 
mūsų amžinasis gyvenimas. Mirsime gražiai? 
Mes būsime amžinai laimingi! Mirsime blo- 
gai? Mes būsime amžinai pražuvę! Taigi mir- 
ties valanda ir sunkiausia ir pavojingiausia. 
Laimingas žmogus, kuris mokosi gražiai nu- 
mirti. Ar norime paskutinei mūsų valandai 
užsitikrinti galingą pagalbą, kuri mus sustip- 
rintų ir apgintų nuo piktosios dvasios puoli- 
mų, kurie paskutinėse valandose yra labai 
baisūs? Kol gyvename čia žemėje, mylėkime 
Mariją, bet mylėkime labai karštai. Ji ateis 
tą baisiąją valandą mus suraminti, mus su- 
stiprinti, mums padėti. Ji, buvusi paskutinių 
kančių metu prie savo Sūnaus mirštančio ant 
kryžiaus ir pati mirusi šventa ir nekalta, 
užsitarnavo sau teisę būti prie pamaldžių 
savo vaikelių jų mirties valandoje. Jos pa- 
siuntinybė buvo meilės pasiuntinybė, ir to- 
dėl šios meilės motinos širdis negali palikti 
savo vaikelių vienų kovoti paskutinę va- 
landą. Ji, kuri taip rūpinasi savo vaikelius 
nuvesti į dangų, negali palikti jų vienų tose 
paskutinėse valandose, kuriose piktoji dva- 
sia panaudoja visą savo piktybę įvesti juos 
į nuodėmę ir amžinai pražudyti. Ji yra pik- 
tųjų dvasių baimė, todėl jeigu ji bus su 
mumis, piktoji dvasia negalės nieko mums 

padaryti. Laimingas, kuris myli Mariją ir 
jai ištikimai tarnauja: tokia mirtis bus 
šventa ir maloni, kaip visų šventųjų. 

Pavyzdys. Šv. Stanislovas Kostka. 
Tarp šventųjų, pasižymėjusių ypatingai gra- 
žiu pamaldumu į Švenčiausiąją Mariją, pa- 
minėtinas yra Jėzaus Draugijos novicijus 
šv. Stanislovas Kostka. Galima sakyti, kad 
Marijos meilę jis gavo iš savo motinos dar 
jos maitinamas. Turėdamas dar vos tik kelis 
metus, jis mėgo lankyti Marijos paveikslus. 
Kai paaugęs mokėsi Vienos mieste, nors 
gyveno eretikų namuose, jo meilė Marijai 
nežinojo jokių ribų. Dievo Motina gražiai 
atlygino mažam Stanislovui už jo švelnią 
meilę. Jam sunkiai susirgus, ji jam netik 
apsireiškė ir jį stebuklingai pagydė, bet 
padėjo ant jo rankų Kūdikėlį Jėzų ir jam 
liepė stoti į Jėzaus Draugiją. Visa eilė ste- 
buklų lydėjo jaunuolį jo kelionėje nuo Vie- 
nos ligi Romos, kur jį priėmė į Jėzaus Drau- 
giją garsus šventasis Pranciškus Borgia. 
Sunku ir išreikšti, kaip Stanislovas pamilo 
Švenčiausią Mariją būdamas novicijate, ir 
kaip troško ją išvysti danguj. 

Rugpiūčio 10 dieną, šv. Lauryno šventės 
išvakarėse, Stanislovas pajuto turįs truputį 
karščio. Vyresnysis jam įsakė atsigulti. 
Klausydamas savo vyresniojo įsakymo besi- 
rengdamas gulti, Stanislovas kalbėjo su juo 
buvusiam broliukui vienuoliui: „Iš šios 10- 
vos aš daugiau nebeatsikelsiu“. Jis buvo 
karštai prašęs Švenčiausios Marijos, kad jos 
į dangų ėmimo dieną jis galėtų švęsti dan- 
guje, ir savo širdyje jautė, kad Švenčiau- 

sioji Marija jo maldos išklausė. Iš tikro, 14 
dienos vakare ligonis taip pablogėjo, kad jam 
reikėjo duoti Vijatiką ir paskutinio patepimo“ 
Sakramentą, kuriuos jis priėmė gulėdamas 
ant plikos žemės, laikydamas rankoje rožan- 
čių. Kas išreikš tą džiaugsmą, kuris spindėjo 
Stanislovo veide, jam prisiminus, kad netru- 
kus jis amžinai bus su Marija. Besibaigiant 
trečiai valandai ryto, Švenčiausios Marijos 
į dangų ėmimo dieną Švenčiausia Marija, 
apsupta mergelių būrio, pasirodė šv. Sta- 
nislovui ir pakvietė eiti kartu į dangų. 

Štai, kaip miršta pamaldūs Marijos vai- 
kai! Mylėkime Švenčiausią Mariją ta nekal- 
ta širdinga meile, kuria ją mylėjo Stanislo- 
vas, tad ir mes užsitarnausime malonės 
Švenčiausiai Marijai padedant mirti teisin- 
gųjų mirtimi. 

Dvasinė gėlelė. Pasimelskime už 
sielą skaistykloje, kuri gyvendama žemėje 
buvo pamaldžiausia į Šv. Mariją. 

Bučiuodamas žemę ar nors pažvelgda- 
mas į ją, prisiminki žodžius: dulkė esi ir į 
dulkę pavirsi. 

Minčių vainikėlis. Gelbėki mus 
nuo priešo, o Marija! Padėki mums mirties 
valandoje. 

Malda. O Marija! Atsiminki mane ma- 
no mirties valandoje. Toje baisioje valan- 
doje nepaliki mane vieną kovoti su baisiuo- 
ju mūsų sielos priešu, bet ateiki pas mane, 
mane sustiprinki, man paskutinėje agonijoje 
padėki; Tavo sustiprintas ir pagelbėtas aš 
pajėgsiu nugalėti mano priešo puolimus ir 
numirti Viešpatyje. Amen. 

DEVINTOJI DIENA 


Paskutinis teismas 


I. Dievo teisme reikės man stoti prieš Tei- 
sėją Kristų. O, kaip man reikės pasirodyti! 
Jis buvo mano tėvas, o aš jo nemylėjau; 
buvo mano sielos sužieduotinis, o aš jį ap- 
leidau; buvo mano Dievas, o aš jį panieki- 
nau. Jis viename akimirksnyje atidengs visą 
mano nedėkingumą, mano neištikimybę, ma- 
no apsileidimą. Gal kreipsiuos tada į Ma- 
riją? Bet kaip drįsiu, jeigu mano nuodėmė- 
mis prikryžiavau jos Sūnų? Gal kreipsiuos 
į mano angelą sargą? Bet kaip nesigėdinsiu, 
jeigu visuomet buvau jam toks neklusnus. 
Mano viešpats, kuriam tarnavau, buvo vel- 
nias ir tada kaip tik jis bus mano kaltintojas. 

II. Teisme viso pasaulio akivaizdoje tu- 
rės būti paskelbtos visos mano nuodėmės: 
kokia gėda! Akivaizdoje tų žmonių, kurie 
mane laikė angelu; akivaizdoje mano gim- 
dytojų, kurie visada manė mane esant ne- 
kalta; akivaizdoje mano nuodėmklausio, ku- 
riam slėpiau mano nuodėmes. Bus parodyta 
visa: visos ir slapčiausios mano mintys, net 
ir nepatenkinti mano pageidimai, mano pri- 
tarimas mintims ir jausmams. Kokia gėda! 

III. Tame teisme išgirsiu išganymo arba 
prakeikimo sprendimą. Ir iš ko tai išgirsiu? 
Iš Jėzaus. Jėzaus būsiu arba pagirtas su 

šventaisiais arba prakeiktas su pasmerk- 
taisiais. O paskui? Paskui arba danguje su 
Jėzumi, arba pragare su velniais. Ar šito 
sprendimo nebus galima sustabdyti? Ne, nė 
vienai minutei. Ar nebus galima pakeisti? 
Ne, niekuomet per amžius. Kokia laimė iš- 
girsti iš Jėzaus: „Ateikite, mano Tėvo palai- 
mintieji, paveldėkite mano karalystę!“ Ko- 
kia baimė išgirsti iš Jėzaus: „Eikite šalin, 
prakeiktieji, į amžiną ugnį!“ O Dieve, kokia 
bus man skirta ištarmė? Vargas man, kad 
turėsiu stoti į Dievo teismą, apie kurį taip 
maža galvoju! 
* o * 

Baisus Dievo teismas. Net šventieji, pa- 
siekę aukščiausio dorybių laipsnio, jo bijo. 
Kas bus su mumis tą baisią dieną? Išgirsime 
gerą ar blogą sprendimą? Apie tai pagal- 
vojus baimės prisipildo ir nuliūsta kiek- 
vieno krikščionio širdis, nes reikės stoti prieš 
teisėją, kuris visa žino ir pažįsta ir randa 
dėmių net angeluose. Bet ar turėtume dėl 
mūsų išganymo vien tik nusiminti?  Nie- 
kuomet! 

Pakelkime mūsų širdis į Mariją ir bėki- 
me prie jos! Ji bus mūsų gynėja tą baisiąją 
dieną, ji mokės išmelsti mums laimingą 
ištarmę. Dievo paskirta būti atpirkimo dali- 
ninke, žmonių Motina, nusidėjėlių gynėja ir 
užtarėja, nuliūdusiųjų širdžių paguoda ir 
galinga krikščionių pagalba, ji nebūtų tokia, 
jeigu iš savo Jėzaus neišmelstų džiaugsmingo 
sprendimo tiems, kurie jos šaukiasi. Neabe- 
jokime. Ji liks ištikima savo pareigai, jeigu 
tik mes gailėdamiesi ir nusižeminę pataisy- 

sime mūsų gyvenimą ir atsiteisime už pra- 
eitį tinkama atgaila. Turėkime tad vilties 
Marijoje, mylėkime ją ir šaukimės jos gy- 
vendami žemėje, o ji mūsų neapleis mūsų 
teismo dieną. 

Pavyzdys. Šv. Giacinta Mariscotti. 
„O, jeigu Dievas man leistų gyventi dar nors 
vienus metus, kokią daryčiau atgailą! Kokia 
baisi yra Dievo teismo mintis!..“ Taip šaukė 
pranciškonė vienuolė Giacinta Mariscotti. 
Ji turėjo rimto pagrindo taip kalbėti ir bijoti 
Dievo teismo. Turtingų tėvų duktė tapo vie- 
nuole, bet užuot gyventi aštria šv. Pranciš- 
kaus regula, ji gyveno lepiai ir išdidžiai, vie- 
toje maldos ir mąstymo eikvojo savo laiką 
tuštiems plepalams su pasauliečiais žmonė- 
mis. Dievas, norėdamas ją išgelbėti, siuntė jai 
mirštamąją ligą. Jausdamosi jau bemaž gra- 
bo angoje, jausdama skaudų sąžinės prikai- 
šiojimą, nusigandusi kalbėjo: „O, kokia baisi 
yra Dievo teismo mintis!“.. Jos seserys vie- 
nuolės, žinodamos, kokia nepavyzdinga buvo 
sesuo Giacinta, labai bijojo, kad nežūtų jos 
siela ir karštai meldėsi į Švenčiausiąją Ma- 
riją, prašydamos, kad grąžintų ligonei svei- 
katą, o labiausiai — kad išgelbėtų jos sielą. 
Švenčiausioji Marija išklausė savo dukrelių 
maldos, ir ligonė staiga pasveiko. Sužinojusi, 
kad vienuolės išprašė jai sveikatą, Giacinta 
užsinėrusi virvę ant kaklo ir atsiklaupusi 
prašė seseris vienuoles atleisti padarytus 
papiktinimus, pažadėdama Dievui ir Šven- 
čiausiai Marijai padedant pataisyti savo gy- 
venimą. Ji ištesėjo savo žodį: nuo tos dienos 

ji pradėjo šventosios gyvenimą, tapo tikrų 
dorybių pavyzdžiu ir dabar sausio 30 d. visa 
Bažnyčią ją mini, kaip šventąją. Iš jos pa- 
vyzdžio ir mes pasimokykime: jeigu buvome 
panašūs į ją netvarkingu gyvenimu, tai ne- 
atidėliodami pasekime jos šventu gyvenimu. 
Jeigu tai padarysime, mums nereikės bijoti 
Dievo teismo dienos. 


Dvasinė gėlelė. Dėl Marijos mei- 
lės saugokitės smerkti savo artimą, prisimin- 
dami, kad teisme Dievas taip elgsis su jumis, 
kaip jūs elgėtės su savo artimu. 

Prieš eidamas gulti įsivaizduok esąs pa- 
šauktas į Dievo teismą ir pasiklauski savo 
sąžinės, kokį sprendimą išgirstum. 


Minčių vainikėlis. Teismo die- 
noje išgelbėki mane, Viešpatie! 


Malda. O Švenčiausioji Marija, nusi- 
dėjėlių gynėja, priimki mus Tavo globon, 
kad Tavo globojami šiame gyvenime, Tavo 
pagelbėti mirties valandoje, nebijotume teis- 
mo dienos ir užsitarnautume būti su tais, 
kuriems Jėzus pasakys: „Ateikite, mano Tėvo 
palaimintieji, paveldėkite jums paruoštą ka- 
ralystę“. O Marija, mus priimk, mus gink, 
mus išgelbėk. Amen. 

DEŠIMTOJI DIENA 


Mintys apie pragarą 


I. Ar matai, nusidėjęs žmogau, tą baisų 
kalėjimą, pilną ugnies ir dūmų? Jis tau 
paruoštas, jeigu laiku nepasitaisysi. Stebėki 
tą ugnį. Degsi joje su siela ir kūnu, tavo 
nuodėmių dalininku. Ta ugnis degins ir tavo 
vidurius, ir gomurį, ir kaulus, ir galvos sme- 
genis; tapsi, kaip kalvio dirbtuvėje įkaitinta 
geležis, ir nuo tavęs lakstys į visas puses 
ugnies kibirkštys. Kaip gyvensi šioje visa 
naikinančioje ugnyje tu, kuris negalėtum 
pakęsti net silpnos žvakės liepsnos? Ar pa- 
galvoji apie tai? 

II. Jeigu būsi pasmerktas, ką veiksi per 
amžius? Galvosi, kad taip lengvai galėjai 
tapti laimingu ir nepasistengei. Prisiminsi 
girdėtus pamokslus, rekolekcijas, skaitytas 
knygas, Dievo įkvėpimus, kuriais jis tave 
šaukė, o tu Jo nepaklausei. Prisiminsi dau- 
gybę žmonių tavo luomo, tavo amžiaus, tavo 
būdo, tavo išsilavinimo, tavo išauklėjimo: 
jie išganyti, tu pražuvęs. Tau liks tik nusi- 
minti, piktžodžiauti ir keikti savė, savo An- 
gelą Sargą, šventuosius tavo globėjus, Jėzų — 
tavo brolį, Švenčiausiąją Mariją, tavo mo- 
tiną. Vai, koks gyvenimas pragare! 

III. Jeigu tu pateksi į pragarą, kaip tau 
atrodo, ar ilgai ten būsi? Šimtą metų? O, 

daugiau! Tūkstantį metų? Dar daugiau! Mi- 
lijoną metų? Daugiau, daugiau!.. Milijonus 
metų? Dar daugiau! Taigi kiek? Kol Dievas 
bus Dievas: visuomet, amžinai. Ir per tą 
neišmatuojamą laiką ar nebus nė pertraukos? 
Niekuomet. Niekuomet neužmerksi akių nė 
ketvirčiui valandos, niekuomet neprisišauksi 
lašo vandens. O ugnie! O pragare! O am- 
žinybe!... 

Kas iš mūsų nebijotų baisaus pragaro 
kalėjimo? Kas iš mūsų gali būti tikras, kad 
po mirties ten nepateks? Kas iš mūsų neno- 
rėtų užsitikrinti sau apgynėjo, kuris jį išgel- 
bėtų nuo amžino prakeikimo? Susiramin- 
kime ir pasitikėkime. Štai Marija, mūsų 
jautrioji motina, kuri mus ragina, mus drą- 
sina, mus kviečia pasivesti jos globai. O 
kiek kartų ji mums jau uždarė pragaro var- 
tus, kuriuos buvo mums atidarę mūsų nuo- 
dėmės? Kiek kartų ji sulaikė Dievo ranką, 
išmeldė mūsų kalčių atleidimą ir mus ištrau- 
kė iš pragaro! Ji nuolat mumis rūpinasi 
prie Aukščiausiojo sosto ir savo galingu tar- 
pininkavimu išmeldžia mūsų protams švie- 
sos, mūsų širdims šventų įkvėpimų, kad mes 
pamestume mūsų apsileidimą ir atšalimą ir 
karštai susirūpintume mūsų išganymu. Pri- 
sidėkime mes patys savo darbu prie to švel- 
naus Švenčiausios Mergelės rūpestingumo 
mumis, būkime klusnūs jos išmintingiems 
patarimams, pameskime mūsų jausmų ir pa- 
geidimų platųjį kelią, kuris mus veda tiesiai 
į pragarą, Marija yra motina: būdama jautri 
ir mylinti motina, ji negali pakęsti, kad ji 
būtų laiminga, o jos vaikeliai pražūtų. Mels- 

kime tad Švenčiausiąją Mariją visa širdimi, 
kad ji visuomet mus užtartų, kad mums su- 
teiktų malonę pamesti nuodėmes ir ištverti 
gerame ligi mirties. 


Pavyzdys. Šv. Kamilijus de Lellis. 
Šv. Kamilijaus gyvenimas mus moko, kokia 
galinga priemonė išsigelbėti iš gresiančio 
pragaro yra Marijos užtarimas. Kamilijus 
gimė 1550 metais Chieti dijecezijos mažame 
kaimelyje, Italijoje; savo geros motinos buvo 
gerai išauklėtas. Dar nesubrendęs, likęs naš- 
laičiu, turtingas linksmai gyveno. Užaugęs 

"įstojo į kariuomenę ir juo toliau, juo labiau 
pasidavė savo jaunystės silpnybėms. Buvo 
dar tik 25 metų, bet pametęs maldą, sakra- 
mentus, ištroškęs tik malonumų, pasilinksmi- 
nimų plačiu gyvenimo keliu sparčiai ėjo 
pragaro link. Tiesa, kartais, eidamas poilsio, 
pagalvodavo apie savo dabartinį gyvenimą, 
nusigąsdavo savo subiaurintos sąžinės, bijo- 
davo, kad nepražūtų. Tokiais momentais 
bandydavo melstis į Švenčiausiąją Mariją, 
pats sau žadėdavo taisytis, bet tai būdavo 
tik trumpi šviesos spindulėliai, o rytojaus 
dieną vėl gyvendavo, kaip gyvenęs. 1575 me- 
tais vasario mėnesio 12 dieną mūsų karys 
išsipuošęs, pilnas puikybės, jojo ant gražaus 
žirgo. O malonės valanda buvo atėjusi... Tuo 
tuštybės momentu jam prisiminė kadaise 
girdėtas vieno kapucino pamokymas apie 
jauno žmogaus tikrąją garbę. Išdidus raitelis 
susigėdo pats savęs, nušoko. nuo arklio ir 
pats sau garsiai tarė: „Gana šitų kvailysčių, 

laikas pradėti naują gyvenimą! Nenoriu eiti 
i pragarą! O Marija, padėki man nugalėti 
mano sugedimą ir padėki man ištverti gera- 
me!“ Sutiktam kareiviui atidavė parvesti 
namo žirgą, o pats užėjo į bažnyčią, pagal- 
vojo apie save, kur jis buvo nugrimzdęs, 
skaudžiai apsiverkė, pasiruošęs ir ašaroda- 
mas atliko išpažintį. Netrukus pametė karo 
tarnybą ir įstojo į kapucinų vienuolyną. Po 
kiek laiko atsivėrus ant kojos žaizdai jis 
turėjo palikti vienuolyną. Net tris kartus 
grįžo pas kapucinus ir dėl savo ligos vis 
turėjo pasitraukti. Tada jis pasiryžo padėti 
nelaimingiems raupsuotiems ir įsteigė kry- 
žiaus brolių vienuoliją, kurios tikslas yra 
slaugyti raupsuotus ir kitus nelaimingus 
ligonius. Štai žmogus — Kamilijus de Lellis, 
kuriam pragaro baimė ir greitas kreipimasis 
į Mariją padėjo staigiai pataisyti gyvenimą 
ir tapti net šventuoju. Pasimokykime iš jo 
ir mes pamesti į pragarą vedantį kelią, o 
eikime tuo keliu, kuris veda į dangų. Šį 
mūsų reikalą paveskime Švenčiausios Mari- 
jos globai ir turėkime vilties, kad ištesėsime. 

Dvasinė gėlelė. Marijos džiaugs- 
mui stropiai atlikite savo pareigas, ypač tas, 
kuriose esate linkę apsileisti. 


Atsiklaupęs prieš Marijos paveikslą, pa- 
galvoki, kad, jeigu tau reiktų net čia klu- 
pėti visą gyvenimą, kaip tas būtų sunku. O 
kaip iškęsi tai, kas teks patirti pragare? 


Minčių vainikėlis. Nuo pragaro 
bausmių išgelbėki mus, Viešpatie! 

Malda. O Marija, mes nenorime pra- 
žūti pragare. Nenorime būti amžinai atstumti 
nuo Tavęs, nuo Tavo Sūnaus, nuo mūsų 
Dievo. O Marija, meilingiausioji, malonin- 
giausioji Motina, uždaryk mums pragarą, 0 
atidaryk dangaus vartus. O Marija, išklau- 
syk mūsų nužemintas maldas, išmelsk mums 
savo galingu užtarimu amžiną laimę. Amen. 

VIENUOLIKTOJI DIENA 


Pasmerktųjų skaičius 


Pažvelki į baisųjį pragaro kalėjimą ir 
žiūrėki, kiek sielų tenai vaitoja... Vai, kokios 
jos nelaimingos ir vertos pasigailėjimo. O 
jų nelaimė niekuomet nesulauks pabaigos. 
Ir kiek dar sielų už jų pačių kaltę nugrims 
i pragaro ugnį. Kas gali pasakyti, koks bus 
iš viso pasmerktųjų skaičius? Kurių bus dau- 
giau, ar danguje išrinktųjų, ar pragare pa- 
smerktųjų? Tas dalykas žinomas tik vienam 
Dievui. Jėzus, vieną kartą šio dalyko pa- 
klaustas, pasakė tiesą, kuri padrąsina bai- 
liuosius, tačiau yra baisi perdaug drąsiems. 
Jis pasakė: „Siauras yra kelias ir ankšti var- 
tai, kurie veda į išganymą. Stenkitės jėga 
įeiti pro ankštus vartus“. Taigi, susirūpin- 
kime mūsų išganymu ir stenkimės kiek ga- 
lėdami patekti į dangų! 

II. Nors Jėzus ir nepasakė pasmerktųjų 
skaičiaus, bet pasakė, kurie pateks į pra- 
garą. Evangelijoje jis sako, kad kelias į pra- 
garą yra platus, erdvus, lengvas, malonus 
ir todėl tie, kuriuos mirtis užklups beeinan- 
čius šiuo keliu, visi pateks į pragarą. Jis dar 
pasakė, kad dangaus karalystė kenčia prie- 
vartą ir tik tie į ją pateks, kurie patys save 
pajėgs prisiversti; o visi nenorintieji pada- 
ryti aukos, atsižadėti savo kūno palin- 

kimų, savo jausmų malonumų, savo ydų, 
mirties valandoje pateks į pasmerktųjų tar- 
pą pragare. Jis dar pasakė, kad jeigu atgai- 
los nedarysime, visi pražūsime, o todėl visi, 
kurie gyvendami neprisivertė daryti atgai- 
los už savo nuodėmes, padarys ją pragaro 
ugnyje. Tad kas gali nedrebėti iš baimės dėl 
savo sielos išganymo? 

III. Ką gi mes darome ir ką darysime, 
kad sulaukę mirties valandos neatsidurtume 
tarp prakeiktųjų? Eikime Jėzaus Kristaus 
mums nurodytu siauru išganymo keliu, t. 
y. savo pareigų, atsižadėjimo, aukos keliu. 
Paskelbkime karą mūsų kūno aistroms, mū- 
sų ydoms, jas nugalėdami ir prisiversdami 
klausyti proto ir tikėjimo. Darykime šian- 
dien, rytoj ir visuomet atgailą, kuri apvalo 
ir sustiprina sielas. Tik taip užsitikrinsime, 
kad po mirties nepateksime į baisųjį pragaro 
kalėjimą. Nesakyk, kad nedaug yra gyve- 
nančių šiais patarimais: sek jų pavyzdžiu, 
nes jeigu minia seksi, tai tikrai nueisi į pra- 
garą. 

* 
* * 

Taigi nuo mūsų valios priklauso po mir- 
ties patekti į dangų ar į pragarą, žiūrint, 
kuriuo keliu einame — gerųjų ar blogųjų. 
Ar tikrai norime būti įrašyti į išrinktųjų 
skaičių ir būti laimingi? Nenukreipkime 
akių nuo Švenčiausios Marijos ir iš jos šven- 
to pavyzdingo gyvenimo mokykimės ir mes 
gyventi. Kaip elgėsi Marija šiame mirtin- 
gamė gyvenime? Ji nėjo minių keliu, bet 
geruoju keliu, kuriuo ir jos laikais ėjo labai 

nedaug žmonių, ji nesekė pasaulio kelio, bet 
ėjo Dievo užbrėžtuų keliu ir niekad iš jo neiš- 
klydo. Ji visuomet buvo tolima nuo pertek- 
lių, ištaigingumo, tuštybės, o visuomet ėjo 
savo pareigų, atsižadėjimo, aukos keliu. Vi- 
sada paskendusi Dievuje, jam neatšaukia- 
mai pasiaukojo ir tai tada, kada netekėti ir 
paaukoti Dievui savo skaistų gyvenimą buvo 
ne tik žmonių nepriimtas dalykas, bet nieki- 
namas. Ji tačiau nepaisė savo laikų žmonių 
nuomonės, pagal kurią mergaitei pasilikti 
neištekėjusiai buvo pažeminimas. Sekime ir 
mes mūsų dangiškąja Motina ir nepaisykime 
neišmintingos pasaulio mados, jo nuomonės 
ir jo šūkių. Gyvenkime, kaip Marija, dan- 
gišku, šventu gyvenimu, o ne pažeminančiu 
"pasaulio, jausmų gyvenimu ir tikrai galė- 
sime tikėtis būti įrašyti į išrinktųjų skaičių. 
O kad tai vis labiau užsitikrintumėm, pasi- 
švęskime Marijos garbei, ja sekime, ją mylė- 
kime visa širdimi, nes dar niekas nepražuvo, 
kas ištikimai tarnavo Marijai. 


Pavyzdys. Palaimintas Jonas - Gab- 
rielis Perboyre (Perbuar). Šventų žmonių 
gyvenimas dažniausiai būna nusėtas skaus- 
mų rožėm ir erškėčiais, o jeigu kartais dan- 
giškasis Tėvas jiems nesigaili ir paguodų, 
tai juos ir ištiria, kaip auksą ugnyje. Pal. 
Jonas - Gabrielis Perboyre, garbingas Kini- 
jos kankinys, vertas dvasios tėvo šv. Vin- 
cento Pauliečio Misijų draugijos narys, gavo 
iš Dievo nekaltybės ir dvasios susitelkimo 
malonę, bet keliais mėnesiais prieš mirtį 
ji ištiko baisus ištyrimas. Per penkis metus 

nenuilstamai dirbdamas sunkiose Kinijos 
misijose, nugalėdamas nuovargį ir kliūtis, 
jau didelį skaičių stabmeldžių buvo atvedęs 
prie Dievo. Bet štai jį patį ištiko baisus 
dvasios prislėgimas ir nusiminimas. Jam 
atrodė, kad Dievas jį visiškai apleido, kad 
neverta iš Jo ko nors tikėtis“ Nesinorėjo 
palaimintajam daugiau melstis ir Dievuje 
jis matė tik žiaurų teisėją, užsirūstinusį ant 
jo už nuodėmes ir už gautų malonių nestro- 
pų sunaudojimą. Jei pažvelgdavo į kryžių, 
jam atrodė, kad iš Jėzaus žaizdų pasigirs 
pasmerkimo ištarmė. Jei šv. mišias laikė, 
jam atrodė, kad jis yra antras Judas savo 
pražučiai valgąs Jėzaus kūną ir geriąs Jo 
kraują. Jei ieškojo pagalbos atgailos sakra- 
mente, jo sielos skausmas dar padidėdavo. 
Nevalgęs, be miego, išblyškęs, sudžiūvęs, 
vyto, kaip žolė ant saulės. Bet palaimintasis 
buvo labai pamaldus į Švenčiausiąją Ma- 
riją. Savo baisiame ištyrime jis kreipėsi į 
ją, jos meldė, kad gelbėtų jį iš šio baisaus 
dvasios skausmo. Jis dažnai šaukė: „O Ma- 
rija, be nuodėmės pradėtoji, melski už ma- 
ne, šaukiantį "Tavo pagalbos“. Į Mariją 
veltui nesimeldžiama. Kartą palaimintajam 
apsireiškė prikryžiuotas Jėzus ir tarė: „Ko 
nusigandai? Ar gi ne aš už tave miriau? 
Įdėki savo pirštą į mano šono žaizdą ir ne- 
bijok pragaro“. Palaimintasis pajuto ramy- 
bę ir džiaugsmą ir vėl su naujų uolumu dir- 
bo Viešpaties vynyne, kol už kelių mėne- 
sių gavo kankinio vainiką. 

Pasaulio viliojami ar nusiminimų kanki- 
nami ir mes kreipkimės į Mariją, ją mylė- 

kime, šventai gyvendami, ir nebijokime: 
būsime išganyti. 

Dvasinė gėlelė. Saugokitės kitiems 
padaryti nemalonumo, o patys jų patyrę su 
kantrybe ir su meile paaukokite juos Marijai. 

Pasiskirk sau kokį nors pamaldumo būdą 
į Mariją ir jį stropiai kasdien tesėk ligi savo 
mirties, prašydamas, kad Marija neleistų 
tau pražūti. 

Minčių vainikėlis. Ačiū Tau, o 
Švenčiausioji Marija, kad dar nesu pragare. 

Malda. O Marija, maloningiausioji mū- 
sų Motina, suteiki mums jėgos ir drąsos ligi 
mirties visuomet eiti teisybės ir šventumo 
keliu, kad išsigelbėtumėm ir Tave amžinai 
garbintumėm kartu su šventaisiais danguje. 
Tikimės to sulaukti. Amen. 

DVYLIKTOJI DIENA 


Krikščionio sugedimas 


I. Ką galėtum padaryti mano sielos iš- 
gelbėjimui, o mano Dieve? Nė aš pats nega- 
lėčiau pasakyti. Jeigu šauki mane pas save 
gailestingumo balsu, nusidedu, pasitikėda- 
mas Tavo gerumu. Jeigu leidi man pažinti 
Tavo teisingumo baisumą, nesiliauju nusi- 
dėjęs, netekdamas vilties, kad man atleisi. 
Sujaudini mano širdį, o aš vistiek Tave 
rūstinu. Nuplaunu savo ašaromis Tavo kry- 
žių, 0 už valandėlės vėl iš naujo mano nuo- 
dėmėmis atveriu Tavo žaizdas. Kokis beri- 
bis mano sugedimas... Net aš pats nematau 
jo krašto! 


II. Ką galėtum dar padaryti, mano Die- 
ve, kad mane išgelbėtum? Nuo mano kūdi- 
kystės atidavei mane Bažnyčios globai, da- 
vei man šviesos, kad galėčiau pažinti tiesą, 
davei man įkvėpimų, kad paragintų mane į 
gerą; malonių, kad galėčiau pasipriešinti 
blogam; sakramentus, kad turėčiau kuo pa- 
sistiprinti; daugybes gražių pavyzdžių, kad 
jais pasidrąsinčiau į gerą; skausmų, kad jie 
sulaikytų mane nuo blogo. Nusidėjau. Ga- 
lėjai mane nubausti, o atleidai; kitiems jau 
senai pasirodei esąs nepermaldaujamai tei- 
singas, o man vis dar gailestingas. Parodei, 

Dieve, visa, kad mane pataisytum, o aš pa- 
dariau visa, ką galėjau, kad pasilikčiau savo 
sugedime. 

III. Ko dar galėčiau prašyti iš Tavęs, ma- 
no Dieve, mano išganymui? Tavo kraujo? Jį 
jau visą už mane išliejai! Tavo sielos! Ją jau 
atidavei savo Tėvui už mane. Tavo kūno? 
Jis už mane buvo prikaltas prie kryžiaus. 
Tavo kūnas ir dabar man atiduotas. Nė aš 
pats nežinau, ko dar galėčiau prašyti, kad 
nenusidėčiau. O tačiau, kai nusidedu, tai 
savo širdies gelmėse dar parodau nepasiten- 
kinimo mano Viešpačiui, skundžiuosi mano 
Dievu. Koks aš beprotis, kad dar vis nesu- 
prantu, kad į pražūtį mane veda tiktai mano 
paties sugedimas. 

* 


* * 

Kokia didelė yra nusidedančio krikščio- 
nio piktybė! Jis tyčiojasi iš Jėzaus atpirkimo 
ir jo malonių, o įžeisdamas Jėzų, užgauna ir 
Mariją. Ji taip labai troško žmonijos išga- 
nymo, taip karštomis maldomis jį meldė jo 
iš Dievo. Ji kartu su Jėzumi tapo žmonijos 
išganymo dalininkė, o ypač Kalvarijos kalne 
ji taip daug kentėjo žmonijos išganymui. 
Taigi nusidėjėlis įžeidžiąs Dievą, nusikalsta 
nedėkingumu ir panieka ne tik Jėzui, bet 
ir Marijai. Kas įžeidžia Sūnų, tas daro nema- 
lonumo ir jo motinai. Nusidedąs krikščionis, 
kuris savo nuodėmėmis niekais paverčia 
Jėzaus kančią, įžeidžia ir Mariją, kuri savo 
auka, skausmais ir darbais taip daug prisi- 
dėjo prie pasaulio atpirkimo. O, koks dide- 
lis ir baisus yra nusidedančio krikščionio 

sugedimas! Koks nevertas jis tampa Dievo 
gailestingumo. Dėl niekšiško užsispyrimo, 
dėl žemo pageidimo, dėl pasaulio apgaulės 
jis niekais paverčia visą Jėzaus ir Marijos 
darbą. Jėzus ir Marija nori jį matyti dan- 
guje, o jis, savo puikybės ir geidulių vergas, 
atsisako nuo šios malonės ir laisvai eina į 
pragarą. Šaukimės į Mariją, kad mums būtų 
atleistas mūsų sugedimas, kad Dievas nežiū- 
rėtų į mūsų niekingumą, kad mus patrauktų 
prie savo širdies ir kad Ji mums išmelstų 
visišką mūsų širdžių pasikeitimą. Marija 
pažvelgs į mus, nes ji yra jautri ir gera 
motina. Pasivedę jos globai, pajėgsime nu- 
galėti pasaulį, piktosios dvasios pagundas, 
patirsime malonės būti amžinai danguje. 


Pavyzdys. Šv. Jeronimas Emiliani. 
Jis buvo garbingas Venecijos patricijus. Ki- 
lus karui, jis, būdamas penkiolikos metų, 
prieš savo motinos norą įstojo į Venecijos 
kariuomenę ginti Italijos. Jis buvo gražiai 
išauklėtas, doras jaunuolis, bet kareivio gy- 
venimas atšaldė jį nuo religinių praktikų, 
sugadino jo širdį. Sulaukęs trisdešimties 
metų, jis jau buvo tiek sugedęs, kad tapo 
gėda visai kilniai savo giminei. Jam buvo 
pavesta ginti Kvero pilis. Nors narsiai gy- 
nėsi, bet gausesnių priešų buvo nugalėtas, 
paimtas į nelaisvę, apkaltas sunkiais gran- 
diniais ir įmestas į tamsų kalėjimo požemį. 
Kalėjime nuliūdo ir nusiminė... Artimos ir. 
negarbingos mirties mintis jį visiškai prislė- 
gė jo skausmuose. Prisiminė savo nekaltą, 
malonią jaunystę, praleistą šeimoje, savo 

šeimą, namus, savo kambarėlį ir jame Dievo 
Motinos paveikslą, prieš kurį su nekalto kū- 
dikio meile ir pagarba rytą ir vakarą mels- 
davosi. Pažvelgė į dabartinę savo sąžinę ir 
nusigando. Pamatęs visą savo sugedimą ir 
nedorybes, susigėdęs ir nusižeminęs, savo 
tamsiame kalėjime jis šaukėsi Marijos, nusi- 
dėjėlių gynėjos. Šaukėsi jos sustiprinimo 
ir pagalbos sunkioje valandoje. Štai jam 
apsireiškė Marija ir tarė: „Kelkis, esi lais- 
vas, išeiki laisvai... nieks tau nesukliudys.“ 
Žiūri — buvę ant jo rankų ir kojų gran- 
diniai sutrūkę. Jis juos surenka. Durys atsi- 
daro ir, niekieno nepastebėtas, jis išeina iš 
kalėjimo. Atbėgęs į Trevyzo miestą, nuėjęs 
į bažnyčią, jis padeda ant Marijos altoriaus 
jį rišusius grandinius. Tą pačią dieną jis 
ryžtasi pradėti naują gyvenimą. Iš Tėvy- 
nės kareivio jis nori tapti Kristaus kareiviu. 
Jis tampa kunigu, pasiekia aukšto šventumo 
laipsnio, daug gera nuveikia, įsteigia So- 
maskų ordiną beturčių našlaičių globai. 
Miršta nuveikęs daug gera ir tapęs net 
šventas. 

Prašykime Marijos, kad ji ir mums, kaip 
Jeronimui Emiliani, išmelstų nuoširdų ir vi- 
sišką atsivertimą, kad šventu gyvenimu 
pataisytumėm ir mūsų netikusią praeitį. 

Dvasinė gėlelė. Kantriai pakelkime 
sunkumus ir nemalonumus, paaukodami juos 
atsilyginimui už mūsų nuodėmes. 

Prašykime Marijos, kad ji padėkotų Vieš- 
pačiui už mums suteiktas malones ir Jį per- 
maldautų už mūsų nedėkingumus. 

Minčių vainikėlis. Sveika, o Ma- 
rija, mūsų gyvenime, mūsų džiaugsme, mū- 
sų viltie, sveika! 


Malda. O Marija, koki nedėkingi buvo- 
me Viešpačiui, taip blogai sunaudodami Jo 
malones ir geradarybes. Prisipažįstame esą 
verti amžinos bausmės, bet savo visagalin- 
gumu pas Dievą išmelski mums kalčių at- 
leidimą ir pasitaisymo malonę. O Marija, 
mūsų neapleisk, bet melskis už mus. Amen. 

TRYLIKTOJI DIENA 


Papiktinimas 


I. Papiktinimo nuodėmė yra ypatinga 
nedorybė. Kiek atseina Jėzui Kristui viena 
siela? Gi kalėjimą, išniekinimus, kentėjimus, 
kryžių, visą jo kraują ir gyvybę. Ir tu nori 
savo nedorybe išplėšti Jėzui tavo artimo 
sielą, padaryti, kad jai liktų be naudos Jė- 
zaus kančia? Nori pasityčiojimu Jėzaus šir- 
džiai padaryti didelio skausmo?  Piktinąs 
artimą žmogus yra panašus į velnią, kuris 
nuo pat žmonijos pradžios buvo sielų žudy- 
tojas. Kiek žmonių nuo pat savo kūdikystės, 
nuo jaunystės yra verti žmogžudžių vardo! 
Tos jų kalbos, tas jų elgesys, tie visi kitų 
gundimai ir suvedžiojimai kiek nužudė ne- 
kalčiausių sielų? Kokia nedorybė! 

II. Papiktinimo nuodėmė yra daugybės 
kitų nuodėmių šaltinis. Ta nuodėmė, į kurią 
jūs įtraukėte kitą sielą, tai jūsų nuodėmė. 
Visos tos nuodėmės, kurias padarys jūsų 
sugadintas žmogus, bus taip pat jūsų nuo- 
dėmės. Tas žmogus nusidėjo daug kartų tik 
todėl, kad jūs jį išmokėte padaryti pirmąją 
nuodėmę. Paskui šis jūsų sugadintas žmogus 
išmokė blogo kitus. Ir anų nuodėmės tai vis 
jūsų nuodėmės, nes ir jų pradžia siekia jūsų 
papiktinimą. O, kokia nuodėmių našta! 

III. Papiktinimo nuodėmė yra didelė sko- 
la Dievui. Jeigu jūs pavogtumėte Jėzui Kris- 
tui visus pasaulio turtus ir juos išeikvotu- 
mėt, kaip pajėgtumėt jam atsilyginti? O kaip 
pajėgsite atsilyginti jam už artimo sielą, už 
kurią jis išliejo savo kraują; Oo kaip bus, 
jeigu reikės atsakyti ne už vieną, bet už 
daugelį sielų, kurias jūsų papiktinimais jūs 
išplėšėte iš Jo širdies ir atidavėte į Jo prie- 
šų rankas? Šitos skolos jūs niekad nepajėg- 
site išmokėti. Galėtumėt nors dalį Dievui 
atsiteisti, jeigu savo pavyzdžiu, savo darbu 
atverstumėte prie Dievo ar jūsų papiktin- 
tas, ar nors kitas nuo jo nutolusias sielas. 
Bet jūs nė šito nenorite padaryti, kad per- 
maldautumėt teisingąjį Viešpatį. 

* 
* * 

Todėl supraskime, kokia baisi yra papik- 
tinimo nuodėmė. Kas ja nusideda, tas, tarsi, 
įsirašo į Viešpaties Jėzaus ir Švenčiausios 
Marijos priešų eiles. Kitus piktinąs žmogus 
yra tikra Švenčiausios Marijos priešingybė. 
Marija stengiasi išplėšti sielas iš piktosios 
dvasios ir atvesti jas pas Dievą, o kitus pik- 
tinąs žmogus stengiasi atitraukti sielas nuo 
Dievo ir atiduoti jas velniui. Marija savo 
motinišku rūpestingumu stengiasi sielas ati- 
traukti nuo nuodėmės, o kitus piktinąs žmo- 
gus savo žodžiu, savo pavyzdžiu, savo raš- 
tais traukia sielas į nuodėmę. Marija sten- 
giasi kuo daugiausia sielų nuvesti į dangų, 
o kitus piktinąs žmogus toms pačioms sie- 
loms atidaro pragaro vartus. Koks baisus 
dalykas! Kovoti prieš savo geriausią motiną 

ir savo brolius vesti į amžiną pražūtį. Kaip 
skaudžiai turės Dievas nubausti tuos pikto- 
sios dvasios pavaduotojus! Jeigu tokie buvo- 
me praeityje, tai nusižeminę, su didžiausiu 
gailesčiu atsiprašykime Mariją, kad taip 
skaudžiai įžeidėme jos širdį, prašykimė ją, 
kad mus užtartų pas Jėzų, kad Jis mūsų ne- 
prakeiktų. Pataisykime mūsų praeitį ves- 
dami sielas prie Švenčiausios Jėzaus Širdies. 
Tik tokiu būdu galėsime užsitarnauti Ma- 
rijos pagalbos ir išvengti bausmių ir prakei- 
kimo iš dangaus. 


Pavyzdys. Šv. Marija Egiptietė. 
Jauna būdama, Marija gyveno Aleksandri- 
jos mieste. Ligi 29 amžiaus metų ji buvo 
viso Aleksandrijos miesto papiktinimas. Kar- 
tą pamačiusi daugybę žmonių, skubančių 
į uostą, ji paklausė: „Kur skuba ta minia?“ 
„Skubame į laivą vykti į Jeruzalę, į Švento 
Kryžiaus išaukštinimo šventę“, atsakė jai 
vienas iš minios. Ir ji išvyko kartu su kitais 
ir kas žino, kiek žmonių ji papiktino kelio- 
nėje savo kalbomis ir savo elgesiu. Atvykusi 
į Jeruzalę, taip pat nė kiek nesurimtėjo. 
Šventės dieną ir ji nuėjo į bažnyčią pagar- 
binti Šventojo Kryžiaus medį. Nesuskaitoma 
žmonių minia grūdosi į bažnyčią, bet kai 
norėjo ji įeiti, tai nematoma jėga ją sulaikė 
ir atstūmė, kaip nevertą įkelti į šventą vietą 
savo koją.  Nesuprasdama, kas tai būtų, ji 
bandė įeiti antrą, trečią, ketvirtą kartą, bet 
kiekvieną kartą buvo atstumta. Nusigandusi 
išbėgo į nuošalią gatvę ir galvojo, ką tas 

reikštų. Kaip paveiksle, savo mintyse ji pa- 
matė visus savo nusikaltimus, visą jų biau- 
rumą. Nusigandusi ir verkdama, savo žvilgs- 
niu ji klajojo po gatvę, kol pamatė viršum 
bažnyčios durų Švenčiausios Marijos pa- 
veikslą. Verkdama, puolusi ant kelių, ji 
prašė Mariją jos pasigailėti ir leisti pabu- 
čiuoti šventą Jėzaus Kryžių, pažadėdama 
likusį savo gyvenimą paaukoti atgailai ir 
Dievo garbei. Pasidrąsinusi savo malda, ji 
vėl bandė eiti į bažnyčią ir šį kartą jau ne- 
buvo atstumta, bet įėjo, pagarbino Kryžių, 
ilgai meldėsi, padėkojo Marijai ir iš naujo 
pasižadėjo pasitaisyti. Išeidama iš bažnyčios, 
ji lyg girdėjo savo sieloje jai kalbantį balsą: 
„Eiki į anapus Jordano ir ten rasi savo ra- 
mybę“. Perėjusi Jordaną, išėjo į tyrus ir ten 
pasiliko ligi mirties — 48 metus, melsdamosi 
ir atgailodama. Jos pakeistas gyvenimas, at- 
gaila paragino susiprasti daugelį iš tų, ku- 
riuos ji buvo papiktinusi. Bažnyčia ir mums 
ją stato pavyzdžiu, kaip reikia grįžti prie 
Dievo ir kaip reikia atsilyginti už nuodėmes 
ir papiktinimus. 

Dvasinė gėlelė. Pradėdami dieną, 
paaukokite Marijai jūsų kūno jausmus ir 
visus dienos darbus. 

Savo elgesyje, kalbose, rūbuose būkite 
labai atsargūs, kad nepapiktintumėt savo 
artimo. 


Minčių vainikėlis. Apvalyk mane, 
Viešpatie, nuo mano nuodėmių ir gelbėk savo 
tarną nuo svetimų nuodėmių. 

Malda. Švenčiausioji Marija! Mes, par- 
puolę prie Jėzaus kojų, ryžtamės ir pasiža- 
dame, kad būsime Dievo karalystės apašta- 
lai, kad tokiu būdu atitaisytume blogus pa- 
vyzdžius, kuriais esame papiktinę artimą. 
Nuo šios dienos mes paguosime Tavo širdį 
mūsų uolumu Dievo garbei ir mūsų brolių 
išganymui; išmelski mums malonę šito mū- 
sų pasiryžimo tvirtai laikytis. Amen. 


63 


KETURIOLIKTOJI DIENA 


Žmonių nuomonės paisymas 


I. Norėtumėt pasitaisyti, tapti gerais žmo- 
nėmis ir to nepadarote. Ir kodėl taip? Todėl, 
kad paisote žmonių nuomonės. Jeigu dau- 
giau nelankysiu tų mano sielai kenksmingų 
namų, ar tos šeimos, sakys, kad nuodėm- 
klausis man tai uždraudė. Jeigu pamesiu 
tuos netikusius draugus, tai juoksis, kad jau 
rengiuosi stoti į vienuolyną. Jeigu pamesiu 
mano netikusį elgesį, sakys, kad jau visai į 
niekus pavirtau, nė pajuokauti jau nebemo- 
ku. Jeigu pasirodysiu esąs kuklus, nelanky- 
siu daugiau tų netikusių susiėjimų, juoksis, 
kad esu pilnas davatkiškos baimės, skrupu- 
lų. O, žmonių nuomonės vergai! Kitų pai- 
sydami ir į pragarą nueisite! Kokia bepro- 
tystė! 

II. Norėtum ir galėtum tapti šventas, bet 
niekad neprisirengi. Kodėl taip? Kad paisai 
žmonių nuomonės. Jeigu pamesiu nereika- 
lingus draugavimus, pasilinksminimus, tai 
sakys, kad pavirtau į laukinį. Jeigu pamesiu 
tuštybę, visus tuos nereikalingus žibučius, 
visus tuos raikštelius, kuriais apsikabinėjau, 
kaip vaikų puošiama lėlė, visus tuos nekuk- 
lius drabužius, sakys, kad pavirtau į elgetą. 
Jeigu matys mane lankant ligonius, bažny- 
čią, dažnai priimant sakramentus, pavadins 

mane veidmaine, davatka. Ir nesuprantate, 
kad paisydami nesusipratusių žmonių nuo- 
monės, jūs nustojate to, kas yra garbingiau- 
sia žemėje ir danguje. O, koks nevykęs jūsų 
noras, jūsų pasiryžimas! 

III. Jeigu gėdiniesi ir išsigini Prikryžiuo- 
tojo, Prikryžiuotasis išsigins tavęs. Tą jis 
pats pagarsino: „Kuris gėdinsis manęs ir 
mano žodžių, to gėdinsis ir žmogaus sūnus“ 
(Luk. 9, 26). O, Viešpatie, argi manęs nepa- 
žįsti? „Esu krikščionis“, sakysi teismo die- 
noje. „Pasitrauki, atsakys Jėzus, tavęs ne- 
pažįstu. Gėdijaisi nešioti mano ženklą, pri- 
klaupti prieš mane šventose mišiose, pagerbti 
mano vardą, tinkamai persižegnoti, o dabar 
sakaisi esąs krikščionis. Eiki ten, pas kitų 
piktintojus, nedorai gyvenusius, laisvama- 
nius ir pas jų viešpatį velnią: jie tave pa- 
žįsta, aš nepažįstu“. 

* 
* * 


Paskelbkime tikrą karą žmonių nuomo- 
nės baimei! Žmonių nuomonė, tai neišma- 
nėlių ir beverčių žmonių vadovas; tikras 
krikščionis tokio vadovo bijo ir nekenčia. 
Tikras krikščionis yra Švenčiausios Marijos 
sūnus, o negali būti Marijos sūnumi tas, 
kuris gėdisi Jėzaus. Iš tikro, nedaryti gera 
iš gėdos ar iš baimės, yra tas pat, ką gėdin- 
tis priklausyti Jėzui, o kaip galima pasiti- 
kėti Marija, jeigu gėdimasi jos Sūnaus Jė- 
zaus? Kas gėdisi sūnaus, tas įžeidžia ir jo 
motiną. Todėl labai klysta tie, kurie nors 
slaptoje ir garbina Mariją, bet viešumoje 

bijo pasirodyti esą geri katalikai. Ne, Ma- 
rijai tas negali patikti, nes ji pati visuomet 
kovojo prieš žmonių nuomonę. Ji, nepaisy- 
dama savo tautos žmonių prietarų ir panie- 
kos, kuri jai grėsė, padarė skaistybės įžadą. 
Prašykime Marijos pagalbos nugalėti žmo- 
nių nuomonės paisymo pagundą, prašykime 
jos pagalbos, kad mums duotų visada drą- 
sos nesigėdinti išpažinti Evangeliją, būti 
tikru krikščioniu ir savo namuose ir susitin- 
kant su kitais žmonėmis. 


Pavyzdys. Šv. Pelegrinas Laciozi. 
Forli miestas, kaip ir daugelis to laiko Itali- 
jos miestų, 1283 metais buvo pasidalinęs į 
dvi grupės — gvelfus ir gibelinus. Šv. Pi- 
lypas Bonizi savo karšta iškalba ir stebuk- 
lais sugrąžino į tiesą visą Toskanijos pro- 
vinciją. Nuvyko ir į Forlį, bet čia buvo iš- 
juoktas ir net apmuštas. Tarp jį užgavusiųjų 
buvo ir karštas jaunuolis Pelegrinas Laciozi, 
kuris greitai susigėdęs savo darbo, nuėjęs 
pas šventąjį, puolė jam į kojas ir prašė at- 
leisti. Šventasis sujaudintas jam atsakė: 
„Padėkoki Viešpačiui, kad jis palietė tavo 
širdį ir prašyk Švenčiausios Marijos, kad į 
savo klaidą daugiau nesugrįžtum.“ Jaunuolis 
nuėjo į katedrą ir meldė Mariją, kad jį vestų 
teisingu keliu. Jo buvusieji draugai juokėsi 
iš jo pasikeitimo, jį pradėjo persekioti, bet 
jis nenusigando ir elgėsi kasdien vis doriau, 
atgailojo už savo klaidą. Bet ir tuo nepasi- 
tenkindamas, jis ieškojo ramios vietos, kur 
galėtų šventai gyventi. Jis prašė Švenčiau- 
sią Mariją jį pamokyti, ką jis turėtų da- 

ryti. Marija jo išklausė ir kartą, jam besi- 
meldžiant, ji liepė jam vykti į Sienos miestą, 
kreiptis į šv. Pilypą Bonizį ir prašyti, kad 
priimtų į Marijos tarnų (servitų) kongre- 
gaciją. Šv. Pilypas, išklausęs pas jį atvy- 
kusį jaunuolį, jį priėmė į vienuolyną. Pe- 
legrinas kasdien darė pažangos tobulume, 
tapo visiems atgailos pavyzdžiu. Vyresniųjų 
parsiųstas į savo gimtąjį Forli miestą jis 
čia visomis jėgomis darbavosi sugrąžinti tie- 
sai visus suklydusius. Mirė sulaukęs 80 metų, 
o veikiai Bažnyčia jį pripažino net šven- 
tuoju. Jis laimingas, kad, būdamas jaunas, 
pajėgė nepaisyti savo draugų nuomonės ir 
tapo uoliu krikščioniu.  Mokėkime ir mes 
pasekti jo drąsių pavyzdžiu. 


Dvasinė gėlelė. Pasimelskite už 
suklydusių ir nusidėjėlių atsivertimą. Turė- 
kite drąsos visur pasirodyti tikri krikščio- 
nys, nepaisydami, ką žmonės apie tai pasakys. 


Minčių vainikėlis. Šventoji Mari- 
ja, melskis už mus nusidėjėlius. 


Malda. O Marija, mes niekad nenorime 
išsiginti mūsų tikėjimo. Visur ir visuomet 
norime pasirodyti esą tikri ir nuoširdūs ka- 
talikai, nesigėdindami žodžiu, 0 ypač pa- 
vyzdžiu skelbti Tavo Sūnaus Jėzaus Kris- 
taus tikėjimą, kad Jis mus laikytų savaisiais 
paskutinio teismo dienoje. O Marija, padėki 
mums visuomet būti ištikimiems šiam mūsų 
pasiryžimui. Amen. 

PENKIOLIKTOJI DIENA 


Dangus 


I. Koks didelis gėris yra dangus! Tai 
tikros ir tobulos laimės, švento džiaugsmo 
vieta. Ten siela džiaugiasi visiška ir pilna 
laisve, protas — tiesos apšviestas, širdis — 
pilna džiaugsmo, kūnas — garbingas ir ne- 
mirtingas. Ten yra tiek įvairaus džiaugsmo, 
kad apaštalas šv. Povilas, patyręs jo tik dalį, 
rašo: „Nei akis neregėjo, nei ausis negirdėjo, 
nei į žmogaus širdį neįėjo, ką Dievas paruo- 
šė Jį mylintiems“. Kas netrokštų dangaus, 
kas juo nesižavėtų. 

II. Koks didelis gėris yra dangus! Tai 
vieta, kur siela patiria visa gera, be baimės 
patirti ką nors bloga. Tenai, sako šv. Jonas 
apaštalas, Dievas nušluostys visas ašaras ir 
nebus ten daugiau mirties, liūdesio, skaus- 
mo (Apok. 21,4), nes ištyrimo laikas bus 
jau praėjęs. Nebus daugiau nei sielos, nei 
kūno skausmų. Nebus daugiau nežinojimo, 
abejojimų, palinkimo į blogą. Nebus nei 
neturto, nei persekiojimų, nei ligų, nes dan- 
gus yra džiaugsmo, o ne skausmų vieta. Lai- 
mingas, kuris gyvenimo pabaigoje bus ras- 
tas vertas pelnyti dangų. 

III. Koks didelis gėris yra dangus! Tai 
Dievo paveldėjimas. Taip, mes Jį matysime 
veidas į veidą, stebėsime iš arti. Mes jį pa- 

veldėsime. Jis bus visuomet, visas mūsų ir 
niekas iš mūsų Jo neatims. Jis bus mūsų, o 
mes Jo visada, per amžius. Kiek bus džiaugs- 
mo būti kartu su angelais, apaštalais, kan- 
kiniais, su mūsų šventais globėjais, su viso- 
mis išrinktomis sielomis, su Jėzumi, su 
Marija... 
* 
* * 

Gražus, neapsakomai gražus yra dangus. 
Tai tikroji mūsų tėvynė, kuri mūsų laukia 
po šio vargingo gyvenimo vargų ir kovų. 
Ten yra ir mūsų Motina, Švenčiausioji Ma- 
rija, spindinti nemirtinga garbe, kaip dan- 
gaus ir žemės karalienė Ji mūsų laukia, 
nes ji labai daug pasidarbavo, kad atsida- 
rytų tos amžinosios durys, kurias buvo už- 
dariusi nuodėmė. Jeigu ji sutiko su savo 
Sūnaus mirtimi, tai tik todėl, kad mes tap- 
tume dangaus garbės dalininkai. Ji, mūsų 
Motina, tenai negali nelaukti mus ateinant. 
Tuo tikslu ji meldžiasi už mus, rūpinasi 
mumis pas Dievą, permaldauja už mus Jėzų, 
išmeldžia mums šviesos ir kalčių atleidimą, 
nuolat mumis rūpinasi, kad mūsų gyveni- 
mas būtų angeliškai nekaltas, kad jis būtų 
atgailos ir meilės gyvenimas. Nelikime 
kurti Marijos norams ir kvietimui ir pada- 
rykime mūsų gyvenimą tikrai krikščioniš- 
ką gyvenimą. Tas truputį apsunkins mūsų 
nenuolankią prigimtį, bet nepamirškime Ma- 
rijos pagalbos: ji niekad nepalieka neišklau- 
siusi žmonių šauksmo, ji mums padės, mus 
apgins ir tik tada liausis mus gynusi ir glo- 
bojusi, kai pamatys mus danguje. 

Pavyzdys. Šv. Bernardinas iš Sienos. 
Tarpe ypatingu būdu mylėjusių Mariją iš- 
siskiria malonus šventasis Bernardinas iš Sie- 
nos. Likęs mažas našlaitis, savo tetos Tobi- 
jos išauklėtas ir išmokytas mylėti maldą, 
jis nuo pat kūdikystės mylėjo Švenčiausią- 
ją Mariją. Vieną kartą savo tetai jis sakė: 
„Aš esu įsimylėjęs į Švenčiausiąją Mariją, 
apie ją nuolat mąstau, ją širdingai myliu ir 
neapleidžiu dienos jos neaplankęs“. Augant 
jam metams, augo ir meilė Marijai, kuriai 
paaukojo savo nekaltybę. Kad ištesėtų pa- 
darytą įžadą, atsitolintų nuo pasaulio pavo- 
jų, suaugęs įstojo į šv. Pranciškaus ordiną. 
Tapęs vienuoliu, kiekviena proga mokė savo 
brolius ir visus žmones Marijos meilės. Šven- 
čiausioji Marija, atsilygindama savo tarnui 
už jo meilę, kartą jam apsireiškė ir tarė: 
„Tavo pamaldumas į mane man labai pa- 
tinka. Kaip užtikrinimą didesnės laimės, 
kuri tavęs laukia, duodu tau iškalbingumo 
ir stebuklų darymo malonę. Tai išprašiau 
tau iš mano Dieviškojo Sūnaus. Dar tau pri- 
žadu, kad galutinai ir tu būsi dalininkas tos 
garbės, kuria aš džiaugiuosi danguje“. Taip 
paguostas, Bernardinas ir savo kalbomis ir 
raštais visą gyvenimą skelbė Marijos garbę. 

Už savo pamaldumą į Mariją, jis gavo 
pažadėjimą, kad bus išganytas. Mes nesame 
verti sulaukti Marijos apsireiškimo, bet jeigu 
ją širdingai mylėsime, ją garbinsime mūsų 
nekaltų gyvenimu, tai ir mes sulauksime 
malonės būti visuomet su ja danguje. 

Dvasinė gėlelė. Dažnai pakarto- 
kite šv. Stanislovo žodžius: „Esu sutvertas 
ne žemiškiems, bet dangiškiems dalykams; 
tik jiems ir gyventi noriu“. 

Patikrink savo namuose knygas, laikraš- 
čius, paveikslus, ir jeigu rasi ką nors nepa- 
doraus, padaryki Marijai džiaugsmo — visa 
tai sunaikinki. 


Minčių vainikėlis. Dangaus Var- 
tai, melskis už mus. 


Malda. O galingoji dangaus karaliene, 
kreipiame į Tave mūsų žvilgsnius ir nusi- 
žeminę meldžiame Tave, Marija, išmelski, 
mums iš Jėzaus dangaus laimę. O Marija, 
parodyki mums užuojautos gyvenantiems 
ištrėmime, tarp vargų, skausmų ir skurdo; 
padėk mums po ištrėmimo pasiekt mūsų pa- 
laimintą dangaus tėvynę. Amen. 

ŠEŠIOLIKTOJI DIENA 


Kelias į dangų 


I. Tiktai du keliu yra į dangų: arba visiš- 
kas nekaltumas arba atgaila. Bet kur mano 
sielos nekaltumas, kuo jį paverčiau? Galima 
sakyti, kad, jo dar tinkamai nepažinęs, jį 
jau praradau. Praradau jį be širdies skaus- 
mo, nesigailėdamas, neraudodamas. Per ma- 
ne gal ir kiti jo neteko. O mano sielos nekal- 
tybe, prarasta taip anksti, taip lengvai, už 
tokius niekus... niekas negalės man tave 
sugrąžinti... 

II. Nusidėjau, per nuodėmę praradau 
tikriausią ir lengviausią kelią į dangų — 
mano sielos nekaltybę, bet ar darau už 
mano nuodėmes nors kokią atgailą? Dar ka- 
žin, ar jas išpažinau kaip reikiant! "Tos 
lengvos atgailos, man paskirtos per išpa- 
žintis, atrodė dar per sunkios. Pats sau nepa- 
siskiriu niekad ar bemaž niekad. Vietoje 
ašutinės, pasninko, nuošalumo, susitelkimo 
ir apsimarinimo ir ligi šiol ieškau tik malo- 
numų, tik patogumų. Ir dar manau patekti 
į dangų! Kuriuo gi keliu? Turiu eiti vienu 
iš dviejų: arba nekaltumo arba atgailos. Ne- 
kaltumo kelią jau praradau, atgailos keliu 
eiti nenoriu. Kaip tai galiu save išgelbėti? 

III. Ryžkimės nors kartą: jeigu nedarėme 
atgailos ligi šiol, tai nors dabar pradėkime. 

Kol dar turime laiko, skubėkime susirasti 
kelią į dangų. Kas žino, kiek dar gyven- 
sime? Gal jau visai trumpai, o tačiau šis 
dar likęs trumpas laikas viską nulems. Pa- 
galvokime; jį sunaudokime. 


* 
* * 


Laimingas žmogus, kurs myli Mariją ir 
pasiveda jos globai, kuris po Jėzaus joje turi 
didžiausios vilties. Laimingas tasai, sako šv. 
Bernardas, į kurį Marija atkreipia savo 
gailestingąsias akis, kuriam ištiesia savo 
apgynimo ranką. Tas žmogus nepražus. Baž- 
nyčia vadina Mariją dangaus vartais. Ji davė 
Jėzų, kuris savo gyvenimu, kančia, mirtimi 
mums sugrąžino prarastą dangaus kara- 
lystę. Marija visus veda į tą palaimintą 
karalystę. Veda nekaltus, saugodama jų 
nekaltybės turtą, juos globodama, padėda- 
ma nugalėti pavojus. Veda nusidėjėlius, 
jiems išmelsdama pasitaisymo, atgailos, kal- 
čių atleidimo malonę. Veda atgailojančius, 
padėdama nugalėti sunkumus, dvasios prie- 
šus, suteikdama malonės tesėti ligi galo at- 
gailos kelyje. „Nė vienas nebus išganytas, 
jeigu tu netarpininkausi, o Marija“, saky- 
davo šv. Germanas. Todėl, kai mūsų išga- 
nymo priešas stengiasi mus ištraukti iš kelio, 
vedančio į dangų, šaukimės su meile ir pasi- 
tikėjimu: „Dangaus vartai, melskis už mus!“ 
Kovoje ji mūsų neapleis, mus sustiprins, 
padrąsins, padės nugalėti. Pamaldumas į 
Mariją yra kelias į dangų. 

Pavyzdys. Šv. Marija Pranciška. Ji 
gimė Neapolyje 1715 m. kovo 25 d. Nuo pat 
mažens ji buvo ypač pamaldi į Šv. Mariją. 
Paaugusi, nepaisydama daugybės sutiktų 
kliūčių, įstojo į pranciškonių vienuolyną. Nuo 
pasiaukojimo Viešpačiui dienos ligi savo 
mirties patyrė daugybę nemalonumų iš žmo- 
nių, iš piktosios dvasios; patyrė daug ligų 
ir skausmų, kurie jos neapleido visą jos gy- 
venimą. Bet ji viską pakėlė su didvyrišku 
kantrumu ir atsidavimu Dievo valiai. Dievas 
už jos ištikimybę jai davė daug dangiškos 
paguodos ir dvasios džiaugsmo. Jai net kelis 
kartus yra apsireiškusi Šv. Marija. Kartą 
atnaujindama širdies paaukojimą Šv. Ma- 
rijai ji net pusantros valandos išbuvo dva- 
sios ekstazėje, apšviesta nepaprastos šviesos. 
Sakėsi mačiusi Šv. Mariją ir toje pat eksta- 
zėje buvusi sužeista jos širdis, dėl ko ji paty- 
rusi neapsakomo skausmo. Nuo tada ji buvo 
dar pamaldesnė į Šv. Mariją ir niekad ne- 
praleisdavo progos kitus paraginti melstis į 
Šv. Mergelę. 

Pasiveskime ir mes Šv. Marijos globai, 
garbinkime ir mylėkime tą mūsų sielų dan- 
giškąją ganytoją, kad ji vestų mūsų sielas 
teisybės ir šventumo keliu, kuris veda į 
dangų. ž 

Dvasinė gėlelė. Jeigu turi savo 
namuose nekuklių rūbų, jų atsižadėk ir 
atiduok vargšams. 


Pagalvok, ar esi pakankamai pamaldus 
į Šv. Mariją, o jeigu rastum trūkumo, tai 
greitai jį pataisyk. 

Minčių vainikėlis. Veski mane 
paskui save, o Švenčiausioji Marija. 

Malda. Sveikiname Tave, o Marija, 
Jūrų žvaigžde. O paslaptingoji žvaigžde, 
saugoki "šio gyvenimo audringoje jūroje 
blaškomą mūsų širdies laivelį, kad nesuža- 
lotas pasiektų amžinosios laimės uostą. Pa- 
ruoški mums saugų kelią, kad Tave pasiek- 
tume ir su Tavimi džiaugtumės. Amen. 

SEPTYNIOLIKTOJI DIENA 


Pamaldumas į Šv. Mariją 


I. Pamaldumas į Mariją yra vaisingiau- 
sias pamaldumas, nes Marija yra Dievo mo- 
tina. Todėl neperdėdami galime sakyti, kad 
jos rankose yra visi visagalybės turtai, visos 
malonės, visas jos Sūnaus gailestingumas. 
Ką gali Jėzus atsakyti savo šventai motinai, 
kuri Jį maitino, saugojo, auklėjo, lydėjo Jį 
visose jo kelionėse ligi pat kryžiaus, ligi pat 
karsto? Marija Jėzų mylėjo už visa labiau, 
tad ar Jėzus nemylėtų už visa labiau Marijos? 

II. Pamaldumas į Mariją yra maloniau- 
sias, nes ji yra mūsų motina. Mano Motina, 
sakydavo šv. Juozapas Kupertinietis, yra 
Švenčiausioji Marija, o ana antroji, kurią 
visi vadina mano motina, yra daugiau mano 
maitintoja. Kaip malonu yra prisiminti, kad 
Jėzaus motina yra mano motina! Jėzus ir 
aš esame vienos motinos sūnūs! Taigi Mari- 
ja teikia mums savo malonės su motinišku 
malonumu. Jai neužtenka tik išklausyti mū- 
sų maldos: daug kartų į žmogaus širdį ji 
kalba taip jausmingai, kad priverčia apsi- 
verkti net ir kiečiausias širdis. 

III. Pamaldumas į Mariją yra maloniau- 
sias ir todėl, kad ji yra nusidėjėlių motina. 
Nusidėjėliai kryžiuoja jos Jėzų; bet jeigu 
jie nori susiprasti ir pasitaisyti, Marija myli 

ir juos. Ne tik myli: ji yra jų motina. Kokio 
džiaugsmo patiria jos motiniška širdis, kai 
ji gali sutaikinti šiuos du asmeniu: Jėzų ir 
nusidėjėlį. Gal esi nusidėjėlis? Gali padaryti 
Marijai didelio malonumo. Mesk peilį, ku- 
riuo ligi šiol žeidi Jėzų, pamesk savo nuodė- 
mes, kreipkis į Mariją, jai šaukdamas: „,Nu- 
sidėjėlių Gynėja, melskis už mus“. 
* 
* * 


Malonus, išganingas ir gražus yra pa- 
maldumas į Mariją. To pamaldumo padeda- 
ma' siela jungiasi su Marija tampriausiais 
meilės ir priklausomumo ryšiais. Mintis, kad 
siela yra mylima tos, kuri yra visagalė dan- 
guje ir žemėje, širdį pripildo džiaugsmo. 
Pamaldumas į Mariją visiems neša ramybę 
ir išganymą, malonę ir sielos grožį, garbę 
ir galią. Dėl jos gerieji daro pažangos dory- 
bėse, pasitaiso nusidėjėliai, džiaugiasi dan- 
gus, dreba pragaras. Bet nemyli Marijos 
tas, kuris nesiliauja nusidėjęs, kuris nėra 
pamaldus į Mariją, kuris nesistengia pasekti 
tuo švento gyvenimo pavyzdžiu, kuriuo Ma- 
rija gyveno čia žemėje. Klaidingas yra pa- 
maldumas tų, kurie nors nešioja Marijos 
škaplierių, kalba rožančių, šeštadienį pas- 
ninkauja, bet nesiliauja nusidėję. Nėra pa- 
maldus į Mariją, kuris, nutolęs nuo Dievo, 
yra Jėzaus priešas, kuris visa širdimi netai- 
so savo gyvenimo. Būkime pamaldūs į Ma- 
riją, bet tokiu pamaldumu, kuris padaro 
gražią Dievo akyse ir malonią Marijos šir- 
džiai žmogaus sielą. Tik tokis pamaldumas 

duos mums ramybę žemėje, suraminimą ir 
pagalbą mirties valandoje, tik jis nuves mus 
į dangų. 

Pavyzdys. Šv. Vincentas Paulietis. 
Šis didelio gailestingumo šventasis, kunigų 
misijų draugijos ir vienuolių Šaričių kongre- 
gacijos įsteigėjas, pasižymėjo ir tikru pa- 
maldumu į Šv. Mariją. Gimęs Provanso kai- 
melyje, netoli Buglosse Marijos šventovės, 
nuo pat kūdikystės dažnai lankė šią švento- 
vę ir mokėsi Marijos meilės. Pasakojama, 
kad dar ganydamas savo tėvo gyvulius, iš- 
purtusio ąžuolo liemeny įsirengė Marijos 
statulėlę ir prie jos ilgai melsdavosi. Tapęs 
kunigu, savo pirmąsias šv. mišias laikė kop- 
lytėlėje, pašventintoje Marijos garbei, nors 
ten nebuvo galima suruošti jokių iškilmių. 
Parsidavęs už vieną vargšą kalinį vergi- 
jon, po karšta Afrikos saule nė vieną dieną 
nepamiršo pagarbinti Mariją. Kai kartą 
musulmonė ponia, kurios namuose jis tar- 
navo kaip vergas, jo paprašė pagiedoti ko- 
kią nors religinę giesmę, šv. Vincentas jai 
pagiedojo Salve Regina (Sveika Karalienė, 
Gailestingumo Motina) taip jausmingai, kad 
musulmonė verkė klausydama. Prie savo 
grandinio, kuriuo buvo sukaustytas, nešiojo 
rožančių, kad galėtų pasimelsti ir visiems 
viešai parodyti, kad jis yra katalikas. Mari- 
jos šventėms jis ruošdavęsis maldomis ir 
pasninku. Sugrįžęs į savo Tėvynę — Pran- 
cūziją ir tapęs garsiu žmogumi, kai Bažny- 
čia ar valstybė turėdavo ypatingų reikalų, 
jis vykdavo melstis į Chartres Marijos šven- 
tovę. Savo misijose ar rekolekcijose jis nie- 

APART 


kad nepamiršdavo pasakyti pamokslą ir apie 
pamaldumą į Mariją. Šį jo paprotį ir dabar 
ištikimai saugoja jo misijų draugijos kuni- 
gai. Šį brangų palikimą-pamaldumą ir meilę 
Marijai, jos gražiausias dorybes — skaisty- 
bę ir nusižeminimą jis paliko kaip didžiausią 
turtą jo paties sukurtai kunigų misijonie- 
rių draugijai ir savo vienuolėms šaritėms. 
Ir šios draugijos kunigai ir šaritės ligi šiai 
dienai yra uoliausi Marijos garbės platin- 
tojai. Nestebėtina todėl, kad Šv. Marija savo 
Nekalto Prasidėjimo paslapties apreiškimui 
pasirinko iš jų tarpo skaistų, nusižeminusį 
asmenį — vienuolę Kotryną Labuorė ir 1830 
m., jai apsireiškusi, liepė visame pasaulyje 
paskleisti pamaldumą į jos Nekaltą Prasidė- 
jimą, pažadėdama abiem šv. Vincento pa- 
liktom vienuolijom savo ypatingą globą ir 
malones. 

Švento Vincento pavyzdžiu mokykimės 
karštai mylėti Mariją, pavesti jos globai 
visus mūsų rūpesčius ir reikalus ir būkime 
tikri, kad ji juos palaimins ir visą gerai su- 
tvarkys. 

Dvasinė gėlelė. Kiek ir kur gali, 
stenkis kitus paraginti būti pamaldžiais į 
Šv. Mariją. 

Minčių vainikėlis. Motina meilin- 
goji, melski už mus. 

Malda. O Marija, mūsų širdžių džiaugs- 
me, mūsų saldžiausioji motina, mūsų valdo- 
ve, trokštame tave visada mylėti. Tau ati- 
duodame ir paaukojame mūsų širdis, Priimk, 
o Marija, mūsų auką, mylėk mus, gink mus 
mums gyvenant ir mirštant. Amen. 

< AŠTUONIOLIKTOJI DIENA 


Dievo akivaizda 


I. Su kuo tu dabar esi? Esi su Dievu. 
Kai vaikščioji, dirbi, ilsies, valgai, su kitais 
kalbi, su kuo esi? Su Dievu. O kai nusidedi, 
su kuo esi? Ir tada esi su Dievu. Jis yra vi- 
sur ir visuomet, Jis mato kiekvieną jūsų 
veiksmą, girdi kiekvieną jūsų žodį, mato 
jūsų jausmus, jūsų mintis, stebi jus dieną, 
yra su jumis naktį, kai esate vieni, kai esa- 
te su kitais, visur ir visada. Todėl niekad 
nesakykite: galiu nusidėti nesigėdindamas, 
nes niekas manęs nemato! Jus mato Dievas! 

II. Kokia Dievo panieka, koks atkaklu- 
mas nusidėti Dievo akivaizdoje, švento, 
visagalio Dievo akivaizdoje. Nusidėti savo 
Išganytojo, tėvo, sielos sužadėtinio, teisėjo 
akivaizdoje! Gėdintis savo nuodėmės prieš 
žmones ir nesigėdinti jos prieš Dievą! 

III. Kai stosite prieš Jo sostą, nereikės 
nei kaltintojų, nei liudininkų. Dievas pats 
sakys: „aš esu ir teisėjas ir liudininkas“. Koks 
bus jūsų sumišimas teisingojo Dievo akivaiz- 
doje, kuris pats buvo liudininkas jūsų nuo- 
dėmių. Koks nusidedančio krikščionies aklu- 
mas! Jo nuodėmę mato piktoji dvasia, kuri 
jį kaltins, angelas sargas, kuris negalėjo jo 
išteisinti, Dievas, kuris jį teis! 

Visą matanti Dievo akis atidengia ir slap- 
čiausius žmogaus sielos užkampius, nuo jos 

niekas negali pasislėpti. Pranašas Dovydas 
sako, kad į teisinguosius Dievas žiūri mei- 
lės ir gailestingumo akimis. Ar norite būti 
verti to meilingojo žvilgsnio ir be baimės 
prisiminti jo akivaizdą? Pasistenkime, kad 
Marija pirmoji pažvelgtų į mus. Dievas su 
meile žiūri į teisinguosius, o Marija ir į tei- 
singuosius ir į nusidėjėlius su gailesčiu ir 
užuojauta. Marija, kaip ir visos motinos, su 
džiaugsmu žiūri į gerus vaikus, su skausmu 
— į blogus. Galima net sakyti, kad Marija 
dažniau žvelgia į nedorus savo vaikus, rū- 
pindamasi jų pasitaisymu. Melskimės nuolat 
į Mariją šiais žodžiais: „Marija, savo gailes- 
tingąsias akis į mus atkreipki.“ Jeigu Marija 
į mus pažvelgs savo gailestingomis akimis, 
mūsų akys atsivers tiesai, ir mes suprasime, 
kad Dievas mus ir visa mato, visa pažįsta 
ir visa teisia. Dievo akivaizdos mintis mus 
paragins nusikratyti nuodėmių naštos, kad 
pašaukti jo akivaizdoje pasirodytume tei- 
sūs, užsitarnautume ne teisingumo ir baus- 
mės, bet gailestingumo ir pasitenkinimo 
žvilgsnį. Marija, gyvendama Dievo akivaiz- 
doje, liko visuomet šventa, nekalta. Sekime 
jos pavyzdžiu, kad pasitaisytume ir liktu- 
me visuomet teisūs. 

Pavyzdys. Palaimintoji sesuo Liu- 
krecija - Florida Cevoli. Būdama dar tik 
šešių metų, ji kreipė į save visų dėmesį savo 
švelnumu, malonumu. Visi ją gyrė, kaip ge- 
rą, malonią mergaitę, o ji tuo gėrėjosi, joje 
augo tuštybė. Kartą užsilipusi ant kėdės, 
žiūrėjo į veidrodį ir gėrėjosi savo grožiu. 
Štai pasigirsta balsas: „Liukrecija, Liukre- 

cija.“ Nusigandusi, atsigręžia ir žiūri, gi iš 
kabančio ant sienos Šv. Marijos paveikslo 
Marija jai grasindama sako: „Esi dar ma- 
žytė, o jau tiek daug tavyje tuštybės... Džiau- 
giesi tuo, kas ne tavo. Verčiau rūpinkis gra- 
žią padaryti tavo širdį. Dievas iš tavęs kai 
ko tikisi. Žiūrėk daugiau savo sielos grožio 
ir atsiminki, kad Dievas tave mato.“ Taip 
subarta vargšė mergaitė vos nenumirė iš 
gėdos. Užsidariusi savo kambarėlyje, ilgai 
verkė savo tuštybės. Augdama ji niekad 
nepamiršo šio įvykio ir, kiek kartų tai prisi- 
mindavo, visada apsiverkdavo iš gėdos. Ji 
stropiai sekė Marijos patarimu: daugiau 
nesirūpino nei savo grožiu, nei žmonių nuo- 
mone, o tik rūpinosi, kad Dievo akyse būtų 
graži jos širdis, jos siela. Dievas, atsilygin- 
damas už jos gerą valią ir uolumą, ją pa- 
šaukė į pranciškonių vienuolyną, kuriame 
pasiekė aukšto tobulybės laipsnio. 

Paklausykime ir mes tai mergaitei duoto 
Švenčiausios Marijos pamokymo ir rūpin- 
kimės mūsų širdžių grožiu, mūsų sielų tobu- 
lumu, prisimindami, kad Dievas mus mato ir 
jis mus teis. 

Dvasinė gėlelė. Rytą nubudęs sku- 
biai kelkis, kad savo dienos nepradėtum 
tinginiu dar savo lovoje. 

Minčių-vainikėlis. O Marija, savo 
gailestingąsias akis į mus atkreipki. 

Malda. O Marija, tyrosios meilės mo- 
tina, padėki mums gyventi širdį ir mintis 
nukreipus į Dievą, kad po mirties turėtume 
laimės jį išvysti danguje. Dangaus Vartai, 
melskis už mus. 

DEVYNIOLIKTOJI DIENA 


Du šeimininku 


I. Pasakykite patys sau, tik nuoširdžiai, 
kam jūs norite tarnauti: Dievui ar velniui? 
Pagalvokite gerai, nes abiem tarnauti ir 
abiem įtikti yra neįmanoma. Tarnauti dviem 
priešam, kokie yra tarp savęs Dievas ir pik- 
toji dvasia, ir abiem įtikti, tai negalimas 
dalykas. Vieną dieną atgailojąs krikščionis, 
o kitą dieną jau vėl piktosios dvasios tar- 
nas; kelios maldos, šventos mišios, truputis 
pasninko, o paskui vėl nuodėmingi darbai, 
aistros... Tai ne gyvenimas, tai tyčiojimasis 
iš savęs ir iš Dievo, tai tarnyba Liuciperio 
armijoje! 

II. Tarnaujant Dievui šiek tiek tenka 
susivaldyti, truputį pakentėti, o paskui am- 
žinai būti laimingu: penkiasdešimt ar šešias- 
dešimt metų susivaldymo, o paskui amžina 
laimė. Dar ir tai nepamirškime, kad toks 
geras šeimininkas, koks yra Dievas, mokės 
jus ir sustiprinti ir paguosti ir jums padėti. 
O jeigu tarnaujant Dievui, kartais tektų pa- 
nešti ir kryželį, o! tai būkite ramūs: jis nie- 
kad nebus taip sunkus, kaip buvo sunkus 
Jėzaus kryžius. 

III. Tarnaujant piktajai dvasiai gal va- 
landėlę šiokio tokio malonumo ir patirsi, 
bet paskui laukia amžina kančia. Netiesa, 

kad velnias galėtų patenkinti savo tarnus 
šiame pasaulyje! Tai jūs jau patyrėte ir pa- 
tiriate net dabar. Galutinėje išvadoje jūs 
patys jaučiate, kad velnias yra tas šeimi- 
ninkas, kuris jūsų nekenčia, kiek tik prie- 
šas gali nekęsti. Ko tad galite iš jo tikėtis? 
* 
* * 


Kaip ilgai mes taip svyruosime tarp Die- 
vo ir piktosios dvasios, tarp dorybės ir su- 
gedimo? Kada gi visa mūsų širdimi atsiduo- 
sime Viešpačiui? O, kad pasektume Marijos 
pavyzdžiu! Ji visuomet priklausė tik Die- 
vui. Ji jau pačioje pradžioje savo gyvenimo 
ypatinga Dievo malone gavusi veiklų protą, 
visa paaukojo Dievui ir niekad nebuvo jam 
neištikima. Ji visuomet ir visa priklausė tik 
Dievui, tiek gyvendama pas gimdytojus, tiek 
tarnaudama Dievui bažnyčioje, visą savo 
gyvenimą. Ji vengė pasaulio, nekentė jo tuš- 
tybių. Ar prisimindami jos pavyzdį, mes dar 
norėtume svyruoti tarp Dievo ir pasaulio? 
Nepadarykime taip neišmintingai. Be jokių 
išimčių atsiduokime Viešpačiui, būdami klus- 
nūs Jam ir jo Bažnyčiai, vienydamiesi su 
Juo šventoje Komunijoje. Saugokimės pa- 
saulio tuštybių ir valdydami savo kūną, bū- 
kime visuomet mintimis ir širdimi skaisčios 
sielos ir skaistaus kūno. Tik taip rasime ra- 
mybę žemėje, užsitarnausime laimingos mir- 
ties ir dar laimingesnio pomirtinio gyvenimo. 


Pavyzdys. Šv. Kotryna Fieschi. Genuos 
miesto garbingos šeimos dukrelė, dar būda- 
ma tik trylikos metų, jau norėjo palikti pa- 

saulį ir tapti vienuole. Tėvai griežtai pasi- 
priešino, teisindamiesi, kad ji yra dar per- 
maža. Kotryna pasiliko pas tėvus ir stropiai 
lavinosi dorybėse. Kilus dideliam nesusipra- 
timui tarp Fieschi ir kitos garsios Adorno 
šeimos, buvo nutarta, kad nesusipratimui 
pašalinti Kotryna ištekės už Mykolo Ador- 
no. Kotryna dėl ramybės sutiko. Bet kai 
ištekėjo, prasidėjo jai kančių gyvenimas. 
Ištvirkęs ir netikusio būdo jos vyras su ja 
ne tik žiauriai elgdavosi, bet greitai pralošė 
ir išbarstė didelį iš tėvų gautą paveldėjimą. 
Savo švelnumu Kotryna norėjo jį pataisyti, 
bet viskas buvo veltui. Po penkių metų to- 
kio gyvenimo ji neteko sveikatos ir apsirgo. 
Jos giminės, manydami, kad jai kenkia jos 
pamaldus gyvenimas, stengėsi ją įtraukti į 
triukšmingą pasaulio gyvenimą. Kotryna, jų 
paklausiusi, gyveno tuščiu pasauliečių gy- 
venimu, visiškai pamiršusi savo pirmykštį 
pamaldumą. Bet ji neteko ramybės ir die- 
nos slinko apkartę ir pilnos nusiminimo. Kar- 
tą ji, aplankiusi vieną savo giminaitę vie- 
nuolę, jai pasipasakojo visus savo vargus. 
Ši smarkiai. išbarė, liepė mesti pasaulį ir 
grįžti į pirmykštį, pamaldų gyvenimą. Gimi- 
naitės pabarimas ją taip paveikė, kad ji, 
apsiverkusi, pasiprašiusi Švenčiausios Ma- 
rijos pagalbos, su ašaromis atliko iš tų pen- 
kių tuštybės metų išpažintį. Pasiryžusi, ji 
tarė Viešpačiui: „Gana nuodėmių, o mano 
Dieve, gana“. Jai grįžo jos ramybė. Ji vėl 
pradėjo maldos, kantrybės, artimo meilės 
darbų gyvenimą. Dievas daug kartų jai su- 
teikė ypatingų dvasios paguodų. Ji sulaukė 

net malonės, kad ir jos vyras ne tik pasi- 
taisė, bet tapo šv. Pranciškaus tretininkų 
ir šventai numirė. O pati Kotryna tapo net 
šventąja. 

Ir mes norime ramybės. Bet jos ieško- 
dami, nesekime pasauliu, kuris žada ramy- 
bę ir laimę, bet jų neduoda. Rikiuokimės po 
Dievo vėliava, o rasime ir ramybę ir taiką. 

Dvasinė gėlelė. Dažnai prisimin- 
kite, kad per krikštą jūs atsižadėjote velnio, 
jo puikybės ir jo darbų. 

Kalbėkit savo širdyje: „Noriu, mano Die- 
ve ir Švenčiausioji Marija, Jums tarnauti, o 
ne velniui“. 

Minčių vainikėlis. O mano Po- 
nia, štai aš Tavo sūnus. 


Malda. O Nekalčiausioji Marija, Tu 
nuo pradžios savo gyvenimo visuomet nuga- 
lėjai išdidųjį Liuciperį. Padėki mums, kad ir 
mes visuomet nugalėtume jo ir jo tarnų pa- 
gundas ir viliojimus ir kad, mylėdami Dievą 
už visa labiau, siektume mūsų tikslo. Amen. 

DVIDEŠIMTOJI DIENA 


Pasitaisymo atidėliojimas 


I. Ar turite noro pasitaisyti? Ar norite 
nors kartą atsiduoti Dievui? Taip, tikrai! at- 
sakysite. Bet kada tai įvyks? Ar šiandien? 
A! šiandien dar negaliu: turėčiau nugalėti 
vieną ar kitą sunkumą, prieštaravimą, žmo- 
nių nuomonės baimę, savo papročius, aistras, 
kurioms vergauju. Padarysiu tai kitą kartą. 
Bet kada gi? Palauksiu, kol išnyks ta kliūtis, 
kai nurims ir mane pames aistros, kai praeis 
mano jaunystė. Tai padarysiu gal net sekan- 
čiais metais per rekolekcijas. Kiek jau laiko, 
kaip šitaip kalbi ir ligi šiolei dar nieko ne- 
padarei... 

II. Jūs vis atidedate jūsų gyvenimo pa- 
taisymą, vis laukiate. Bet ar Dievas jūsų 
lauks? Ką į tai atsakysite? Tu, gyvendamas 
šitokiame netikrume, atidedi dieną iš die- 
nos tavo sielos reikalų sutvarkymą? Dievas 
manęs laukė ligi šiol. Tiesa, kad laukė, bet 
dėlto aš ir abejoju, ar Dievas dar toliau 
tavęs lauks? Jam jau įgriso pažadų kartoji- 
mas ir netesėjimas... Dievas yra geras! Taip, 
tiesa. Su tavim jis ligi šiol buvo ir per daug 
geras, bet kas žino, ar nuo šios dienos tau 
neprasidės jo teisinga rūstybė? O jei Die- 
vas dar toliau tau būtų geras, ar tai dėl to 
tu nesiliausi jo rūstinęs? Koks biaurus žmo- 
nių nedėkingumas... 

III. Visi krikščionys, kiek tik jų yra pra- 
gare, pateko ten dėl to, kad niekad neprisi- 
rengė galutinai pasitaisyti. Nėra nė vieno 
tokio bepročio, kad sakytų: visai nenoriu 
pasitaisyti. Bet nedaug yra tiek išmintingų, 
kurie pasako: taisausi šiandien, nelaukda- 
mas rytojaus dienos. Prisiartina mirtis, o 
kai kurie ir tada gyvenimo sutvarkymą vis 
atideda. Jie tikisi dar nemirti tą dieną, tą 
valandą. Ko nepadarei laiko turėdamas, kaip 
padarysi tą baisiąją valandą, mirties valan- 
dą? Gerai įsidėmėkite ir apsisvarstykite: jei- 
gu tuojau nepamesite jūsų nuodėmių, yra 
baimės, kad jų pamesti nesuspėsite. 

* = * 

Kada ateis ta valanda, kurioje mes nesi- 
liaujančiam mus šaukti Viešpačiui atsaky- 
sime: štai, esu, mano Viešpatie? Ligi kol 
mūsų gyvenimas bus atvėsęs ir pakrikęs? 
Neatidėkime rytojaus dienai, nes Dievas 
gali mus apleisti. O tada sudiev, dangau, 
sudiev, išganyme, sudiev, šventųjų laime! 
Taisykimės šiandien, nes rytoj galime jau 
neturėti laiko. Tiesa, kad randasi kliūčių, 
kad velnias nesiliaus mus gundęs, kad aist- 
ros stengsis mus vėl pavergti, bet pasidrą- 
sinkime! Šiame svarbiame darbe mums pa- 
dės Marija. Ji yra Jėzaus Motina, ji turi 
galios išprašyti mums iš Dievo bet kokių 
malonių. Ji yra mūsų motina, todėl mūsų 
gailisi, mus užjaučia, nori mums gera. Eiki- 
me prie jos ir karštai melskime, kad ji 
mums išmelstų Dievo gailestingumą, jo ma- 
lonę, kad sutraukytų mus rišančius nuodė- 

mių pančius, pajudintų mūsų širdis pasiryžti 
ir drąsiai eiti dorybių keliu. Prašykime 
karštai jos pagalbos kovoje su pagundomis 
ir ištvermės ligi mirties mūsų pasiryžimuose. 
Jos globojami ir jos padedami viską ištesė- 
sime, viską laimėsime. 


Pavyzdys. Šv. Jonas nuo Dievo. Die- 
vobaimingų tėvų globoje jo kūdikystės am- 
žius buvo tikros nekaltybės ir šventumo 
laikotarpis. Bet užaugęs išėjo tarnauti pas 
vieną turtuolį, paskui įstojo į kariuomenę, 
pamažu pamiršo gerus papročius, apsileido ir 
davė laisvę aistroms. Daug kartų kentė 
skaudžius sąžinės priekaištus, dažnai prisi- 
mindavo savo nekaltą kūdikystę, savo šir- 
dingą pamaldumą į Mariją. Dažnai pats sau 
žadėdavo taisytis, bet tai būdavo tik tušti 
pažadai, o gyvenimas taip ir likdavo netvar- 
kingas. Kartą, pasibalnojęs iš priešo atimtą 
žirgą, išjojo pajodinėti. Neapsižiūrėjęs nu- 
jojo per toli ir pasijuto esąs visai netoli 
priešų. Pajuto ir žirgas esąs netoli tos vietos, 
kur buvo sugautas, užsispyrė ir leidosi bėgti 
į priešų pusę. Pajutęs nelaimę, kareivis šo- 
ko iš arklio, bet taip nelaimingai, kad buvo 
sunkiai sužeistas, iš burnos ir nosies bėgo 
kraujas. Nusigando galįs čia pat mirti, ar 
patekti priešams. Verkdamas pradėjo šauk- 
tis Marijos, žadėdamas dabar jau tikrai pa- 
sitaisyti. Nežinia, iš kur čia pat atsirado kai- 
mietė mergaitė su kibiru vandens, kuri jį 
nuplovė ir aprišo jo žaizdą. Rengėsi jai pa- 
dėkoti, bet geradarė neleido jam kalbėti. Ji 
išbarė jį už nedorą gyvenimą, padrąsino 

tesėti savo pasižadėjimą taisytis, parodė, 
kuriuo keliu gali sugrįžti be pavojaus pas 
savuosius, pasisakė esanti Švenčiausioji Ma- 
rija ir išnyko. Kareivis grįžo pas savuosius 
sveikas, bet visas sumišęs. Pametė kariuo- 
menę ir savo netikusį gyvenimą ir pasiryžo 
visą likusį gyvenimą užpildyti ir tik gerais 
darbais. Jis įsteigė vyrų vienuoliją ligoniams 
slaugyti ir tikrai nuveikęs daug gera baigė 
gyvenimą tapęs net šventuoju. Pasimoky- 
kime iš jo, koki turi būti ir mūsų pasiryži- 
mai; pasiryžkime taisytis šiandien, o ne 
rytoj. 

Dvasinė gėlelė. Su meile ir kan- 
trybe paaukokite Marijai visus jūsų nema- 
lonumus ir nepasisekimus. 

Jeigu jauti sąžinėje sunkią nuodėmę, tai 
neatidėki išpažinties nė vieną dieną, o jeigu 
esi Dievo malonėje, tai pagalvoki, kokia 
kliūtis tau neleidžia tapti dar tobulesniu, 
ir pasiryžki nieko nepaisydamas tą kliūtį 
nugalėti. 

Minčių vainikėlis. Jėzau, Ma- 
rija, Juozapai, jums atiduodu savo sielą ir 
savo širdį. 

Malda. O Švenčiausioji Marija, mes 
nenorime ir toliau būti kurti Tavo balsui, 
mus šaukiančiam pasitaisyti. Šiandien per 
Tave atiduodame Dievui savo širdis ir pasi- 
žadame nuo šiol visą savo gyvenimą tvar- 
kyti taip, kaip reikalauja mūsų tikėjimas. 
O Marija, padėki mums tai tesėti ligi mir- 
ties. Amen. 

DVIDEŠIMT PIRMOJI DIENA 


Išpažintis 


I. Nusidedi ir neskubi savo nuodėmę 
išpažinti. Jeigu sergi, tuojaus šaukiesi gydy- 
tojo. Kūno sveikata esi daugiau susirūpinęs, 
kaip sielos nekaltumu. O jeigu numirtum 
savo nuodėmėje, kokia būtų tavo ateitis? 
Tau beatidėliojant išpažintį, nuodėmė įlei- 
džia šaknis, tampa papročiu, įsisunkia į tavo 
prigimtį. Atlikti išpažintį lauki gavėnios re- 
kolekcijų, ar kokios nors didesnės šventės. 
Šitaip gyvendamas turėtum mirti per tas 
rekolekcijas, ar tos šventės dieną, kad išga- 
nytum savo sielą. 

II. Retai eini išpažinties, kad nesijaųti 
padaręs sunkią nuodėmę. O tuo tarpu kas- 
dieninių nuodėmių padarai visą daugybę 
kasdien. Kokia didelė iš jų susidarys skola, 
kurią reikės išmokėti skaistykloje! Tą skolą 
galėtum legvai atsilyginti dažnesnia išpažin- 
timi, o tuo nesirūpini. Koks esi atsilikėlis, 
nerūpestingas dvasios reikaluose! Su dėme 
ant veido nedrįsti viešai žmonėms pasiro- 
dyti, bet pirmiau ją nuplauni. O su tiek dė- 
mių savo sieloje turi drąsos pasirodyti visam 
dangui, visam pasauliui ir nerausti iš gėdos! 

III. Sakysi, bandžiau dažniau eiti išpa- 
žinties, o geresnis vis dėlto netapau. Bet ar 
stengeisi tas visas išpažintis gerai atlikti? 

Jeigu apgailėdamas savo nupuolimus, juos 
išpažindamas, ryždamasis į gera nepajėgei 
išsisaugoti nuodėmės, tai kas įvyks apleidus 
išpažintį? O, kad kuris nors iš pasmerktųjų 
į pragarą galėtų atlikti išpažintį! Jis tenai 
daugiau negrįžtų. Bet jis nesinaudojo išpa- 
žintimi, kada galėjo, ir daugiau ja niekad 
nepasinaudos. Ir jums ateis laikas, kad verk- 
site ir norėsite atlikti išpažintį, bet jūsų 
noras nebus patenkintas. 


* 
* * 


Branginkime dažną išpažintį, bet tik 
gerą išpažintį. Atgailos sakramentas yra 
arba tavo išganymui, arba tavo pražūčiai. 
Tai priklauso nuo to, kaip jam pasiruoši ir 
kaip jį priimi. Jis yra tavo išganymui, jeigu 
jį priimi su gailesčiu ir tikru pasiryžimu 
taisytis. Jis yra tavo pražūčiai, jeigu slepi 
nuodėmes, nesužadini gailesčio, nesiryžti tai- 
sytis. Jeigu nori gerai atlikti savo išpažintį, 
tai pirmiau, negu prisiartinsi prie klausyk- 
los, pasiprašyk Marijos pagalbos. Prisimink 
tą nekalčiausią dangišką tavo Motiną. Jos 
nekaltumo ir skaistumo akivaizdoje pama- 
tysi, kaip veidrodyje, visas tavo sielą ter- 
šiančias dėmes. Marijos akivaizdoje prisi- 
mink, kad savo nuodėmėmis įžeidei jos my- 
limiausią Sūnų ir labai užgavai jos šven- 
čiausią širdį. Jei kas dar nėra pavirtęs į 
negyvą akmenį, tai toks žvilgsnis, tokia 
mintis privers kiekvieną gailėtis savo nuo- 
dėmių. Žvelkime į Mariją prisimindami, kad 
ji liko visuomet nekalta, visuomet rami tarp 
didžiausių gyvenimo kovų, tarp skaudžiausių 

Kada sia giai Ua Di 


kentėjimų. Ir mes pajusime noro būti dores- 
ni, pamesti mūsų nuodėmes ir niekad neį- 
žeisti mūsų Viešpaties. Prašykime Mariją 
šviesos mūsų protams, kad pažintume, kas 
mumyse yra taisytina, pasiryžimo mūsų 
širdims pamesti mūsų nuodėmes, tvirtumo 
mūsų valioms didžiadvasiškai ir nuoširdžiai 
grįžti prie Dievo. Marija, mūsų Motina, 
mums tikrai padės. 

Pavyzdys. Garbingoji sesuo Izabelė 
Fornari. Viena rymietė mergaitė Marija For- 
nari nežinome kuo nusidėjo Dievui. Jos 
nuodėmė jai padarė tokio biauraus įspūdžio, 
kad iš gėdos ji nedrįso savo nuodėmę pasi- 
sakyti per išpažintį. Jos sąžinė ją taip grau- 
žė, kad kiek kartų ėjo išpažinties, tiek kartų 
pasiryždavo savo nuodėmę pasakyti, bet 
gėda ją visuomet nugalėdavo ir net kelis 
metus nutylėdama savo nuodėmę, ji atliko 
visą eilę šventvagiškų išpažinčių ir priėmė 
tiek pat šventvagiškų Komunijų. O sąžinė 
ją graužė vis labiau. Jausdama pašaukimą 
į vienuolyną, ji įstojo į seserų pranciškonių 
vienuolyną Todi mieste, Italijoje. Tikėjosi, 
kad prieš priimdama vienuolės rūbą, atlik- 
dama išpažintį, pas nepažįstamą nuodėm- 
klausį, visa pasisakys. Buvo ir pasiryžusi 
viską pasisakyti. Bet per išpažintį piktoji 
dvasia ją vėl sugėdino, ir ji savo nuodėmės 
vėl nepasakė. Sąžinė pradėjo ją nepaken- 
čiamai kankinti. Kokiu būdu nusiraminti? 
Artinosi Švenčiausios Marijos Apreiškimo 
šventė. Sesuo Izabelė Fornari, laukdama taip 
gražios šventės, alpo iš gėdos, turėdama 

šventvagybėmis apsunkintą sąžinę. Iš nusi- 
minimo beverkiančiai jai atėjo mintis šauk- 
tis Švenčiausios Marijos pagalbos. Ji pra- 
dėjo melstis, žadėdama už prašomą pagalbą 
atgailoti už savo nuodėmes visą gyvenimą. 
Taip pasimeldusi, ji atliko išpažintį, pasisa- 
kydama visa, ką buvo nutylėjusi. Iš gailes- 
čio už savo klaidą ji vos neapalpo prie klau- 
syklos. Nuo tos valandos ji pradėjo taip gy- 
venti, kad mirdama savo vienuolynui paliko 
gražiausių pavyzdžių. Bažnyčia tiria jos gy- 
venimą, kad būtų galima paskelbti palai- 
minta. Ir mes, eidami išpažinties, paprašy- 
kime Švenčiausios Marijos tikro gailesčio, 
tikro pasiryžimo, kad mūsų išpažintys mums 
būtų tikras kelias į šventumą. 


Dvasinė gėlelė. Paprask kas vaka- 
ras padaryti nors trumpą sąžinės sąskaitą. 
Nors kartą pagalvoki, ar nesi kada nors ty- 
čia negerai atlikęs išpažintį. 


Minčių vainikėlis, Motina Dievo 
malonės, melskis už mus. 


Malda. Kaip turime būti dėkingi Tavo 
Sūnui, o Marija, kad įsteigė ir mums paliko 
atgailos sakramentą. Jo pagalba mes galime 
išsilaisvinti iš mūsų nuodėmių ir surasti 
prarastą malonę. O maloningiausioji mūsų 
Motina, padėk mums, kad mes visuomet tin- 
kamai pasiruošę priimtume šį sakramentą, 
kad neišniekintume Jėzaus brangiausiojo 
kraujo. Amen. 

DVIDEŠIMT ANTROJI DIENA 
—2LJT A. 


Švenčiausias Eucharistijos Sakramentas 


I. Kokios garbės man suteikė Jėzus šiuo 
sakramentu. Eucharistijoje Jėzus tampa ma- 
no draugas, mano svečias, mano sielos su- 
žieduotinis. Jis mane maitina savo kūnu ir 
savo krauju. Jis mane, tarsi, pakeičia savi- 
mi. Mano širdis tampa šventesnė už bažny- 
čias, už altorius, už kielikus ir kitus pašvęs- 
tus indus. Mano siela tada gali vadintis dan- 
gumi, nes joje apsigyvena visos garbės Vieš- 
pats. 

II. Bet kokios negarbės iš manęs nepatiria 
Jėzus Švenčiausiame Sakramente! Artinuos 
prie Jo tokia šalta širdimi, taip greitai Jį 
vėl pamirštu, net tinkamai nepadėkoju, ven- 
giu susitikti Jį kelyje einantį pas ligonius, 
taip retai, ar bemaž niekad Jo neaplankau 
bažnyčioje, bažnyčioje nerimtai elgiuos. Ar 
galima Jėzų dar daugiau pažeminti? Taip 
dar galima. Kartais gal net ir tą padarau, 
priimdamas Jį į nešvarų kūną, šventvagiš- 
komis lūpomis, į sielą, pilną nuodėmių. 

III. O kiek malonių man teikia Jėzus 
Švenčiausiame Sakramente. Malonę prieš 
aistras, jas malšindamas, prieš piktąją dva- 
sią, ją sulaikydamas, prieš pasaulio vilio- 
jimus, mane nuo jų atitraukdamas. Ši gy- 
vybės duona stiprino kankinius, drąsino 

skaisčias mergeles, daugybę žmonių šven- 
tais padarė. Esu beveik beprotis, jeigu nesi- 
rūpinu įsigyti tų malonių: Tik todėl aš esu 
taip silpnas pagundų metu, jog nepajėgiu 
nė žingsnio nužengti pirmyn dorybių kelyje. 
Teisinuosi nesiartinąs prie Jėzaus iš pagar- 
bos, o tuo tarpu, nerausdamas iš gėdos, jo 
tinkamai nepagerbiu nei bažnyčioje, nei 
altoriuje. Teisinuosi esąs nevertas jį priimti, 
o visai nesistengiu tapti vertu, šventai gy- 


vendamas. 
* 


* * 

Priimkime dažnai šventąją Komuniją. Ji 
turi labai artimą santykį su Marija. Duonos 
pavidale prie altoriaus priimame tą patį 
Jėzų, kuris gimė iš Marijos, ir todėl kai Jė- 
zus ateina pas mus sustiprindamas mus ir 
paguosdamas, mes liekame skolingi ir Ma- 
rijai, kuri Jėzų pagimdė. Jėzus iš Marijos 
gavo tą kūną, kurį mes priimame. Todėl 
kaip turime būti dėkingi ir Marijai už tą 
dangišką maistą — už šventąją Komuniją. 

Taip pat iš Marijos turime mokytis, kaip 
reikia gerbti Šv. Eucharistiją. Jėzui įžen- 
gus į dangų, ji pati dažnai klūpodavo prieš 
altorių, garbindama Švenčiausią Sakramen- 
tą, jį kasdien priimdavo. Ji mus moko, kad 
ir mums netinka palikti Jėzų vieną bažny- 
čioje ir jo neaplankyti, kad reikia jį dažnai 
priimti šventoje Eucharistijoje. Marija ga- 
lėtų mums padaryti daug priekaištų, kad 
mes paliekame Jėzų apleistą altoriuose, kad 
jo tinkamai nepagerbiame bažnyčiose, kad 
mes taip mažai vertiname Jėzaus buvimą 

šventoje Eucharistijoje ir pažadėkime Šven- 
čiausiai Marijai, kad nuo šiol Jėzui Šven- 
čiausiame Sakramente mes parodysime dau- 
giau meilės. 

Pavyzdys. Palaimintas vyskupas Jus- 
tinas de Jakobis. Tarp šv. Vincento Paulie- 
čio Draugijos apaštalų, išgarsėjusių pasku- 
tiniais laikais savo šventumu, labai žymus 
yra Justinas de Jakobis, iš Neapolio pro- 
vincijos. Jis buvo pirmasis Abisinijos Apaš- 
tališkas Vikaras. Mirė 1860 metais liepos 
31 dieną po dvidešimties metų sunkaus mi- 
sijų darbo. Visa jo šventumo paslaptis yra 
ta, kad visas jo gyvenimas buvo Marijos ir 
Eucharistijos meilė. Meilę Marijai jis paro- 
dė ne tik pats ją garbindamas, bet platin- 
damas jos garbę kituose žmonėse. Šv. Ma- 
rija laimino ne tik jo darbus, bet visų, ku- 
rie jo išmokyti šaukėsi Šv. Marijos. 

Galima taip pat sakyti, kad Jėzus Šv. 
Eucharistijoje buvo vienintelis jo rūpestis. 
Jaunuolis, studentas, pagaliau vyskupas, jis 
neturėjo kito rūpesčio tik Švenčiausią Sa- 
kramentą. Jis stengėsi patraukti kiek gali- 
ma daugiau žmonių prie dažnos šventos Ko- 
munijos, prie dažno Švenčiausio Sakramen- 
to lankymo. Dirbdamas misijose, jis daug 
naktų yra išklūpojęs prieš Švenčiausią Sa- 
kramentą, jį garbindamas, prašydamas pa- 
laimos savo darbams. Kaip buvo Dievui 
malonios jo maldos ir garbinimas Jo Šven- 
čiausiame Sakramente, Dievas parodė šiuo 
nepaprastu įvykiu. Kartą, vyskupui laikant 
šv. mišias, pašvęstoje ostijoje visi matė kū- 

dikėlį Jėzų, kuris pasiliko matomas, kol 
palaimintasis vyskupas priėmė šv. Komuniją. 

Mokykimės ir mes daugiau Švenčiausio 
Sakramento meilės. Ši meilė, sujungta su 
Marijos meile, bus mums malonių šaltinis, 
mūsų pasiraginimas į pamaldumą, stiprybė 
prieš pagundas, paguoda mirties valandoje. 

Dvasinė gėlelė. Papraskime dažnai 
lankyti Švenčiausiąjį Sakramentą, o nega- 
lėdami jo aplankyti bažnyčioje, dažnai jį 
pagarbinkime nors mintimi. 

Minčių vainikėlis. Sveikas, tikras 
Kūne, gimęs iš Mergelės Marijos. 


Malda. O Švenčiausioji Dievo Motina, 
suteik mums malonę, kad mūsų tikrasis 
džiaugsmas būtų susivienyti su Jėzumi Šven- 
čiausiame Sakramente, kuriame Jėzus visas 
mums atsiduoda. Duoki mums, Marija, ma- 
lonės priimti Jėzų angeliškos meilės pilno- 
mis širdimis, kad čia žemėje vienydamiesi 
su Jėzumi, pasislėpusiu duonos paveiksle, 
užsitarnautume gyventi kartu su Jėzumi 
dangaus garbėje. Amen. 

DVIDEŠIMT TREČIOJI DIENA 


Dievo įkvėpimai 


I. Dievas mus šaukia įvairiais būdais 
siųsdamas savo įkvėpimus. Vieniems jis lei- 
džia pažinti ir giliai jausti amžinąsias tie- 
sas, kitus jis įspėja, tylomis ir slapčia kal- 
bėdamas į jų sielas, ar viešai bausdamas 
nusikaltusius; dar kitiems jis siunčia gerą 
pamokslininką ar gero turinio knygą. Pa- 
sitaisęs nusidėjėlis, tarsi, sako: „Pakeiski ir 
tu savo gyvenimą“. Netikėta kieno nors 
mirtis sakyte sako: „skubėki, oi skubėki 
sutvarkyti savo gyvenimą.“ Dvasios nera- 
mumai nuolat kartoja: „pameski savo klai- 
das, apsileidimus.“ Nelaukta dvasios paguoda 
priverčia žmogų, jeigu ne žodžiais, tai nors 
mintyje sušukti: „o, kaip yra malonu tar- 
nauti Dievui!“ 

II. Dievas mus šaukia, o mums reikia jo 
šauksmą išgirsti. Šventoji Dvasia yra tikroji 
visa apšviečianti šviesa, yra vaisių duodanti 
rasa, yra visa gydantis gydytojas. Bet ji gydo 
tik tuos, kurie nori pasveikti, neša vaisių 
tik toms širdims, kurios jai yra atviros, ap- 
šviečia tik tas sielas, kurios jos spinduliams 
neuždaro savo langinių. Dievo malonė nori 
mus išgelbėti, bet ne prieš mūsų valią; nori 
mus padaryti šventus, bet ne per prievartą. 
Ką jūs pasakytumėte apie žmogų, bėgantį 


99 


nuo pamokslininko, nuo nuodėmklausio, me- 
tantį nebaigtą skaityti knygą tik todėl, kad 
tie dalykai jo negrynai sąžinei neduoda ra- 
mybės, nuolat judina jo apsileidimą, jaudina 
atšalusią širdį? "Tai nebūtų paprastas neklus- 
numas, bet būtų priešinimasis Šventajai 
Dvasiai. 

III. Dievas mus šaukia, bet nelaimė mums, 
jeigu to šaukimo greitai nepaklausysime. 
Šv. Matas, Jėzaus vos pavadintas, tuoj kė- 
lėsi ir nuėjo paskui jį, ir už tai muitininkas 
tapo apaštalu. Šv. Petras nuo Jėzaus vieno 
pažvelgimo apsiverkė, pasitaisė ir tapo šven- 
tu. Judas mokomas, baramas, sąžinės grau- 
žiamas nesitaisė, nusiminė ir žuvo. Įkvėpi- 
mas, kurį jausi ir kurio nepaklausyti, tau 
gali būti paskutinė Dievo malonė. Kai Die- 
vas žmogų šaukia, pavyzdžiui, į tobulesnio 
gyvenimo luomą, o žmogus greitai neatsako: 
„štai aš, Viešpatie“, tai labai dažnai už jo 
balso paniekinimą Dievas paniekina tą žmo- 
gų ir daugiau jo nebešaukia. Savo nerangu- 
mu Dievo malonę prarado, o kaip savo klai- 
dą pataisys? 


* 
* * 


Niekad nepaniekinkime mus šaukiančio 
Dievo balso. Dievas visada yra su mumis, 
mus šaukdamas pas save savo įkvėpimais, 
savo malonėmis, o mes jo nepaklausome. Į 
kokius pavojus tokiu elgesiu mes išstatome 
mūsų išganymą. Šv. Augustinas sakydavo: 
„Bijau Viešpaties, kuris pasibeldžia ir nu- 
eina, nes jeigu nepaskubėsiu atidaryti mano 
širdies durų jį priimti, kas man gali užtik- 

rinti, kad jis dar nors kartą sugrįš“. Taigi, 
visada būkime budrūs paklausyti Viešpaties 
malonės įkvėpimų, ypač šį Marijos mėnesį. 
Jėzus per Mariją mums siunčia savo įkvė- 
pimų. Kiek šventų minčių kilo jumyse be- 
svarstant šį mėnesį girdėtas tiesas. Ar tai 
nebuvo per Mariją mums siųsti Dievo para- 
ginimai uoliai siekti sielos išganymo? Ar 
girdėti pavyzdžiai nėra Dievo įkvėpimai, mus 
mokiną, kaip yra naudinga pasitikėti Marija. 
Nepraraski be naudos tų gražių įkvėpimų, 
kad šis Marijos mėnuo tau būtų nors vienas 
žingsnis išganymo link. Ką žinai, ar šis mė- 
nuo tavo išganymui nėra lemiantis. Jeigu 
patirtų įkvėpimų nepaklausysi, gali jų dau- 
giau nesulaukti. Taigi, svarstyk ir ryžkis. 


Pavyzdys. Sopulingosios Švenčiausios 
Marijos Šv. Gabrielis. Jis buvo pasijonistų 
kongregacijos vienuolis. Mirė besimokyda- 
mas 27 vasario 1862 metais, vos 24 metų 
amžiaus. Vienuolis jis buvo tik penkis metus 
ir penkis mėnesius, bet to laiko jam užteko 
tapti visiems šventumo ir tobulumo pavyz- 
džiu. Kaip jis surado savo pašaukimą? Gy- 
vendamas pasaulyje, jis vadinosi Pranciškus 
Posenti. Buvo gero būdo, bet labai linkęs į 
tuštybę ir pasaulio malonumus. Daug kartų 
jautė savo sąžinės balsą, raginantį taisytis, 
bet neklausė. Sunkiai susirgęs ir bijodamas, 
kad nenumirtų, prašė Dievą sveikatos, pasi- 
žadėdamas ateityje tarnauti Dievui ir net 
tapti vienuoliu. Pasveiko, bet pažado tesėti 
nė nemanė. Vėl staiga sunkiai susirgo ir vėl 
meldėsi, žadėdamas ištesėti pirmąjį pažadą. 

Pasveiko beveik stebuklingai, bet pažado 
tesėti neskubėjo. Netikėtai mirus jo jaunai 
sesutei, jis vėl panaujino savo pažadą, bet 
ir dabar jo neištesėjo. Kartą, nuvykęs įŠven- 
čiausios Marijos Sopulingosios šventę, pro- 
cesijos metu pajuto tokį sąžinės graužimą ir 
gėdą už savo neryžtingumą, kad vos pasi- 
baigus mokslo metams, puikiai išlaikęs egza- 
minus, nepaisydamas daugelio atkalbinėji- 
mų, jis įstojo į vienuolyną. Nuo tada jis taip 
buvo klusnus Dievo įkvėpimams, kad gyvas 
būdamas visiems buvo angeliško šventumo 
pavyzdys, o praėjus penkiems metams, kai 
Gabrielis mirė, jis jau buvo pasiekęs aukšto 
šventumo laipsnį. 


Dvasinė gėlelė. Įsivaizduok, kad 
šiandien mirsi ir pagalvok, kuri tavo yda 
ar nuodėmė tau suteiktų daugiausia baimės. 
Pasiryžk ją pašalinti ir Marijos padedamas 
tą būtinai padaryk. 


Minčių vainikėlis. Išmokyk ma- 
ne, Viešpatie, pildyti Tavo valią. 

Malda. Kiek kartų nusikaltome, o Ma- 
rija, atmesdami Dievo įkvėpimus. Išmelski 
iš Dievo mūsų baisaus nedėkingumo atlei- 
dimą ir padėki mums ateityje atmesti pa- 
saulio, piktosios dvasios ir mūs aistrų vilio- 
jimus, o klausyti tik Dievo įkvėpimų ir jais 
sekti. Amen. 

DVIDEŠIMT KETVIRTOJI DIENA 
— i i ai S 


Mažosios nuodėmės 


I. Kaip lengvai ir dažnai kartojamas po- 
sakis, kad mažoji nuodėmė, tai nedidelis da- 
lykas. O tačiau Dievą įžeisti niekad negali 
būti mažas dalykas. Toks didis Dievas, toks 
geras Tėvas, toks skaistus sužieduotinis, toks 
gailestingas Atpirkėjas krikščioniui negali- 
ma įžeisti, neparodant tuo savo nedėkingu- 
mo ir piktos valios. Ar jums atrodytų menk- 
niekis, jeigu visas pasaulis subyrėtų į dul- 
kes? Ką pasakytum, jeigu sugriūtų dangaus 
skliautai? O viena kasdieninė nuodėmė yra 
baisesnė už šias katastrofas. Tos katastro- 
fos Dievo neįžeistų, 0 nuodėmė, kad ir 
maža, jį įžeidžia. 

II. Nusidedi be atodairos, negalvodamas, 
nesivaldydamas. Žinai, kad melas, neklus- 
numas, nekantrumas yra kasdieninės nuo- 
dėmės ir noromis jas pildai. Tai yra be- 
veik tas pat, jeigu sakytum: „Man labiau 
rūpi patenkinti mano norą, kaip neįžeisti 
mano Dievo“. Nuolat pasiduoti savo silp- 
nybei, nuolat nusidėti, nesistengti pasitai- 
syti, kiek šitie dalykai teikia skausmo tė- 
viškai Jėzaus Širdžiai, koks mūsų apsilei- 
dimas, kokia panieka Dievui. Jeigu nebūtų 
pragaro, tai su šitokia Dievo meile jie nebi- 
jotų padaryti ir didžiausių nedorybių. Aiš- 

ku, kad nebijančiam kasdieninių nuodėmių 
žmogui Dievas yra tik niekai. Tas žmogus 
bijo tik pragaro, o ne Dievo. ' 

III. Jeigu nebijai ir nesisaugoji kasdie- 
ninių nuodėmių, nesitikėk išsisaugoti sun- 
kių nuodėmių. Ar tu manai, kad Dievas 
amžinai kęs tavo kasdieninius jo įžeidimus? 
Jeigu nesiliausi, tai jis leis tau nelaimę, kad 
tu sunkiai nusidėsi ir Dievo visai neteksi. 
Argi nejauti, kad nusidedant kasdieninė- 
mis nuodėmėmis tavyje mažėja Dievo ma- 
lonė, nyksta tavo dvasios jėgos, nyksta mir- 
ties ir pragaro baimė, Kad Dievas tolsta nuo 
tavęs. Dažnai prieini ligi mirtinos nuodėmės 
slenksčio ir nė nejunti, kai ją darai. Nori 
save išgelbėti, o laipioji pragaro pakraščiu 
ir nė nemanai pasitraukti. 

* 
* * 

Saugokimės ir mažųjų nuodėmių. Pažvel- 
kime į Mariją, o suprasime, kaip mes turime 
jų nekęsti. Marija buvo visa graži ir nė ma- 
žiausia dėmė neaptemdė jos sielos tyrumo. 
Iš visų žmonių ji yra vienintelė, į kurios 
širdį niekad neįėjo nieko nešvaru. Tačiau 
malonės padedama, ji ir pati stropiai sau- 
gojo savo nekaltybę, lyg jai būtų grėsę di- 
džiausi pavojai. Ji taip stropiai saugojo savo 
jausmus, taip marino savo kūną, taip ištver- 
mingai vengė pasaulio, tarsi ji būtų pati 
silpniausia iš visų tvarinių, galinti lengvai 
nusidėti. Kokia mums gėda, kad, taip labai 
palinkę į bloga, nemokame ar nenorime val- 
dyti mūsų jausmus, marinti kūną, nuslo- 
pinti mūsų aistras. Ko dar stebimės, kad 

mūsų sielas ir sąžinės slegia tūkstančiai 
kasdieninių nuodėmių? "Tiesa, kad kasdie- 
ninė nuodėmė mums dar neišplėšia Dievo 
malonės, bet į kiek pavojų mus išstato, ypač 
kai laisvai tas nuodėmes darome. „Kas nėra 
ištikimas mažuose dalykuose, tas nebus išti- 
kimas ir dideliuose“, sako Šventoji Dvasia. 
Laiku nepašalinta ir nepataisyta maža nuo- 
dėmė paruošia kelią sunkiai nuodėmei. Iš 
kasdieninių nuodėmių kyla atšalimas, dva- 
sios apsileidimas, net didelių šventųjų dideli 
nupuolimai. Kaip uoliai todėl turime sau- 
gotis ir mažų nuodėmių. Marija tebūna 
mums atsargumo ir budrumo pavyzdys. Bū- 
sime laimingi, jeigu nuolat nusižiūrėsime 
į jos šventumą. Mes pamažu apsivalysime 
iš mūsų nuodėmių, įsigysime jėgos ir drąsos 
apsimarinti ir daugiau negyvensime nublu- 
kusiu gyvenimu tų žmonių, kurie yra nei 
šalti, nei šilti. 


Pavyzdys. Šv. Margarita Alacogue. 
Ji yra mums pavyzdžiu, kaip Švenčiausia 
Marija iš savo garbintojų reikalauja dėmesio 
ir budrumo visame, kas liečia sielos tobu- 
lumą. Margarita, dar maža būdama, pasiau- 
kojo Švenčiausiajai Marijai ir jos prašė būti 
jos motina. Švenčiausioji Marija priėmė sa- 
vo geros tarnaitės prašymą. Per sąžinę ir 
net apsireikšdama Švenčiausioji Marija Mar- 
garitai patardavo jos abejojimuose, padrą- 
sindavo sunkumuose, nuolat ją ragindavo į 
dorybes. Jeigu Margarita kada nors nebū- 
davo pakankamai budri, pasiduodavo silp- 
nybei, Švenčiausioji Marija ją pabardavo. 

Marija grasindavo ją apleisti, jeigu ji nesi- 
saugos mažų nuodėmių. Kartą šventoji sė- 
dėdama ir kiek išsiblaškiusi kalbėjo Rožan- 
čių. Štai, jai pasirodo Švenčiausioji Marija 
ir sako: „Ar gražu mane taip garbinti... Ste- 
biuosi, mano vaikeli, stebiuosi, kad taip apsi- 
leidusi man tarnauji“... Šventoji Margarita 
niekad nepamiršo tokio skaudaus priekaišto. 

Klausydama Švenčiausios Marijos pamo- 
kymų ir patarimų, šv. Margarita kasdien ėjo 
pirmyn: šventumo keliu ir tapo net Šven- 
čiausios Jėzaus Širdies patikimąja. Moky- 
kimės iš šv. Margaritos saugotis ir mažų 
nuodėmių. Tokiu būdu užsitarnausime Ma- 
rijos pagyrimo, Marijos ir Jėzaus pagalbos. 


Dvasinė gėlelė. Dėl Marijos mei- 
lės stropiau saugokite savo jausmus, ypač 
akis ir liežuvį, kurie jus taip dažnai įtraukia 
į nuodėmę. 


Minčių vainikėlis. Apvalyki ma- 
ne nuo visų mano nerodybių, o Šventoji Die- 
vo Gimdytoja. 


Malda. O Marija, mes taip dažnai esa- 
me nerangūs tarnauti Dievui, savo sielas 
suteršiame tūkstančiais kasdieninių nuodė- 
mių. Šiandien pasižadame stropiau Dievui 
tarnauti ir uoliau budėti, kad nepražudy- 
tume savo sielų. Teisybės ir šventumo pa- 
veiksle, vesk mus šventais Dievo meilės ke- 
liais. Amen. 

WTA" V REPX TTVA VY SV SNTE V VPN 


DVIDEŠIMT PENKTOJI DIENA 
im i i 


Skaistykla 


I. Ką veikia sielos skaistykloje? Dega 
didelėje Dievo teisingumo sukurtoje ugnyje. 
Ten esantieji myli Dievą, bet yra jo bau- 
džiami, nori jį pamatyti ir negali, laukia 
valandos įeiti į dangų ir nežino, kada tas 
įvyks, kenčia skausmus, didesnius už visas 
šio pasaulio kančias, bet priversti, be nuo- 
pelnų, be atlyginimo. Tik paprasto kalėjimo 
prisiminimas jus blogai nuteikia. Beveik 
tikra, kad eisite į skaistyklą, ir to nepaisote. 

II. Už ką patenka į skaistyklą? Už ma- 
žus nusikaltimus. Kas jūsų laukia už tokią 
daugybę piktumų, melo, neklusnumų, nepa- 
garbos bažnyčiai, apsileidimų pareigose, tuš- 
čių žodžių, tingėjimo, tuštybės, už meilės 
trūkumą? Ir nė nemanote iš jų taisytis. 

III. Kaip ilgai reikia būti skaistykloje? 
Kiek laiko jūs būsite? Kas gali tai pasakyti? 
Kas gali pasakyti, kiek pareikalaus Dievo 
teisingumas iš to, kuris jį įžeidė. Tikra yra 
tik viena, kad negalima įeiti į dangų visiš- 
kai neatsiteisus, nenusivalius, nes ten negali 
įeiti nieks suteršta. Nemanykite, kad skais- 
tyklos kančių laikas yra trumpas. Nuolatinės 
už mirusius maldos, Bažnyčios praktika, Baž- 
nyčios mokytojai, šventųjų apreiškimai sako, 
kad tos kančios trunka daugelį metų ar net 

daugelio amžių eilę. Kiek laiko teks jums 
užtrukti skaistykloje už daugybę nuodėmių, 
kuriomis nusidėdavote kiekviename žings- 
nyje! Prie jūsų kasdieninių nuodėmių pridė- 
kite dar sunkius jūsų nusikaltimus, kurie 
nors ir atleisti, bet už juos dar neatsily- 
ginta. Kiek laiko teks jums užtrukti skais- 
tykloje! O galėtume mažais apsimarinimais 
lengvai apsisaugoti nuo skaistyklos, bet ne- 
prisirengiate, ar ir visai nenorite to padaryti. 
* 
* * 


Jeigu nori išvengti skaistyklos ar į ją 
patekęs būti nors paguodžiamas, tai prisi- 
minki, kad Marija yra Karalienė ir kad 
savo galią ji panaudojo gailestingumui. Ji 
savo gailestingumą rodo visur ir nesitenkina 
būti gailestinga, maloninga vien gyviesiems 
žemėje. Savo gailestingumu ji pasiekia ir 
esančius skaistykloje. Ji guodžia juos ar pati 
ar per Dievo angelus, jiems padeda, mels- 
dama už Dievą sutrumpinti jų kančias, pa- 
ragindama gyvuosius melstis už mirusius, 
išmelsdama iš Dievo visišką jų bausmės at- 
leidimą. Todėl ir mes padėkime skaistyklos 
vėlėms, aukodami už jas įgyjamus atlaidus, 
mūsų pačių apsimarinimus, gerus darbus. 
Valykime ir mes patys savo sąžinės, saugo- 
damiesi netobulumų, kad nepatektume į 
skaistyklą. Kol esame žemėje, garbinkime 
Mariją, kad po mirties ji mus gelbėtų iš 
skaistyklos kančių. 


Pavyzdys. Šv. Simonas Stock. 1251 
metais liepos 16 dieną Simonas Stock mel- 

dėsi Holno vienuolyno bažnyčioje į Šven- 
čiausią Mariją už savąjį Karmelitų ordiną, 
prašydamas iš jos kokio nors ženklo, iš kurio 
visi pažintų, kad ji yra ypatinga karmelitų 
globėja. Švenčiausioji Marija jam pasirodė 
apsupta angelų ir, duodama škaplierius, tarė: 
„Imk, mano mylimas sūnau, šiuos škaplie- 
rius, mano globos ženklą... Kas mirs su jais, 
tas nepateks į amžinąją ugnį“... Šventasis 
Simonas, kuris tada buvo vienuolijos vyres- 
niuoju, sušaukė visus savo brolius ir papasa- 
kojo regėtą apsireiškimą. Marijos paliktas 
jos globos ženklas paplito tarp visų krikš- 
čionių. Kai 1322 metais Popiežius Jonas 
XXII šaukėsi Marijos pagalbos, kad ji gel- 
bėtų Bažnyčią nuo gresiančios atskalos, ku- 
ria grasino karalius Liudvikas IV, jam apsi- 
reiškusi Švenčiausioji Marija tarp kitų da- 
lykų pažadėjo visus karmelitų brolijos na- 
rius pirmą šeštadienį po jų mirties išvaduoti 
iš skaistyklos. Kuris nenorėtų pasinaudoti 
tokiais pažadais? 

Dvasinė gėlelė. Aplankykite ligonį 
ar kuriuo kitu būdu paguoskite kokį nelai- 
mingą žmogų. 

Minčių vainikėlis. Pana Galin- 
goji, melskis už mus. 

Malda. Tikinčiųjų pamaldumas Tau 
davė sielų Gelbėtojos vardą už paguodą tei- 
kiamą skaistyklos sieloms, O Marija, padėki 
skaistyklos sieloms ir atsiminki mus, kai po 
mirties pateksime į tas kančias, kuriose 
turėsime būti apvalyti, kad taptume verti 
dangaus. Sielų gelbėtoja, melskis už mus. 
Amen. 

DVIDEŠIMT ŠEŠTOJI DIENA 


Jėzus - Kūdikėlis 


I. Mąstykite apie šio Dieviškojo Kūdi- 
*kėlio neturtą. Ko jam trūksta? Jam trūksta 
namų, jis turi ieškoti prieglaudos tvarte. 
Jam trūksta lovelės, jis paguldomas ant 
saujos šiaudų. Jam trūksta ugnies, jis šildo- 
mas gyvulių alsavimu. Jo motina jį suvysto 
į skurdžius vystyklus ir paguldo ėdžiose. 
Jėzus toks beturtis, o jūs taip ištroškę turtų. 


II. Mąstykite apie jo apsimarinimą ir var- 
gą. Koks švelnus jo mažas kūnas. Kokį šaltį 
jis kenčia žiaurios žiemos laiku. Kaip jam 
nepatogu ant šiurkščių šiaudų. Kiek nepa- 
togumų ir trūkumų jis patiria neturėdamas 
savo nuosavios prieglaudos. O tačiau iš jo 
lūpų nesigirdi jokio skundo, iš jo akių nenu- 
riedi nė viena skundo ašara. Jėzus taip visko 
atsižadėjęs, o jūs taip išalkę visokių pa- 
togumų. Ę 


III. Stebėkite ir jo nusižeminimą. Kaip 
Jėzus gema? Nakties tyloje ir prasčiausioje, 
niekam nežinomoje vietoje. Kas jam patar- 
nauja? Jis neturi tarnų. Jo motina ir globė- 
jas tai jo tarnai. Kam pirmiausia jis apsireiš- 
kia? Keliems paprastiems piemenims. Koks 
jis pasirodo pasauliui? Vargšas elgeta, kuris 
neranda kas iš artimo meilės jį priimtų nors 

vienai nakčiai. Jėzus taip nusižeminęs, o jūs 
taip ištroškę kitų pagarbos. 

Eikite krikščionys prie Kūdikėlio Jėzaus 
lopšelio, kad čia save nuteistumėte. Stebė- 
kite ir tuos šiaudus ėdžiose, kurie jus kaltina. 

* 
* * 


Betliejaus ėdžios yra mokykla, kuri mus 
moko, koks turi būti mūsų gyvenimas. Esa- 
me krikščionys, todėl ir mūsų gyvenimas 
turėtų buti krikščioniškas, turėtų atitikti 
Jėzaus Kristaus pavyzdžius. Jėzus nuo pat 
gimimo mus moko neturto, apsimarinimo, 
nusižeminimo. Jis buvo beturtis mus pamo- 
kyti, kad neprisirištume mūsų širdžių prie 
žemės gėrybių. Jis buvo savęs atsižadėjęs 
mus pamokyti, kad apsimarinimu turime 
valdyti mūsų kūnus. Jis buvo nusižeminęs 
mus pamokyti, kad turime nuslopinti mūsų 
puikybę. Ypač trys aistros stengiasi viešpa- 
tauti mūsų širdyje: turtų troškimas, malo- 
numų ir garbės ieškojimas. Jėzus mums pa- 
rodė priemones toms aistroms nugalėti: ne- 
turtą, apsimarinimą, nusižeminimą. Šių do- 
rybių iš Jėzaus išmoko Marija ir savo gyve- 
nimu mums paliko gražiausių pavyzdžių. 
Ji taip mylėjo neturtą, kad visada liko 
neturtinga, panašiai į savo Sūnų Jėzų. Savo 
kūną ji vargino pasninku, susivaldymu, bu- 
dėjimu. Kokia didelė buvo jos dieviškos mo- 
tinystės garbė, tokis didelis buvo ir jos nusi- 
žeminimas. Kokia mums gėda tokių pavyz- 
džių akivaizdoje, kad mes dėl žemės gėrybių 
nekartą statome į pavojų dangiškas gėry- 
bes. Kiek kartų bepataikaudami mūsų kū- 

nui, mūsų puikybei, ar besivaikydami paskui 
žemės auksą, atsiduriame pavojuje amžinai 
pražūti. Nebūkime tokie neišmintingi, nepra- 
raskime dangaus dėl žemės. Prisiminkime, 
kad esame krikščionys, Marijos sūnūs, ir to- 
dėl sekime Jėzaus ir Marijos pavyzdžiais. 


Pavyzdys. Šv. Liudvika de Merillac. 
Vienuolių šaričių įsteigėja ir didelė šv. Vin- 
cento Pauliečio bendradarbė šv. Liudvika 
de Merillac visą savo gyvenimą buvo labai 
pamaldi į kūdikėlį Jėzų ir į Nekaltai Pra- 
dėtąją Švenčiausią Mariją. Nuo kūdikystės 
pamilusi Jėzaus neturtą ir apsimarinimą, 
paaugusi ji norėjo įstoti Paryžiuje į išgar- 
sėjusį aštriu gyvenimu ir neturtu seserų 
kapucinių vienuolyną. Dėl silpnos sveikatos 
jos ten nepriėmė. Likusi našlaitė, giminių 
verčiama, ji ištekėjo už karalienės Marijos 
de Medicis sekretoriaus Le Gras. Ir aukšto 
luomo moterimi tapusi, dvasioje visada liko 
nusižeminusi; mylėjo neturtą, aštriai gyve- 
no, šelpė vargšus. Mirus jos vyrui, likusi 
laisva, dar labiau prisirišo prie Kūdikėlio 
Jėzaus mylimų dorybių. Šv. Vincento va- 
dovaujama Kristaus įsikūnijimo dieną — 
25 kovo 1634 metais padarė neturto, skais- 
tybės, klusnumo ir vargšų globos įžadus. 
Kalbėdama vėliau savo seserims vienuolėms 
apie neturto dorybę, Betliejaus uolą ji va- 
dindavo neturto sostu. Tokia Jėzaus ir jo 
pavyzdžių meilė jai davė jėgos didvyriškai 
pasiaukoti šv. Vincento sukurtam darbui — 
apleistų kūdikių auklėjimui. Šito darbo 
meilę ji įkvėpė ir savo seserims vienuolėms 

šaritėms. Nuo šių dorybių uolaus praktika- 
vimo ji niekuomet neatvėso per 65 metus. 
Mirdama kovo 16 dieną, ji kalbėjo savo se- 
serims vienuolėms: „Būkite visuomet labai 
rūpestingos padėti vargšams“. 

Sekdama Kūdikėlio Jėzaus neturtą ir 
apsimarinimą, ji pasiekė šventumo. Jos pa- 
vyzdys teparagina ir mus karščiau pamilti 
Kūdikėlį Jėzų ir pasekti jo dorybių pa- 
vyzdžiu. 


Dvasinė gėlelė. Karštoje maldoje 
paveskite Švenčiausios Marijos globai gy- 
venančius sunkioje nuodėmėje. 

Melskite iš Kūdikėlio Jėzaus netikinčių- 
jų ir nusidėjėlių atsivertimo. 

Minčių vainikėlis. Jėzų, pagirtą 
Tavo įsčios vaisių, mums po šio ištrėmimo 
parodyk. 


Malda. O Marija, koks buvo Tavo 
džiaugsmas išvydus Kūdikėlį Jėzų. Su ko- 
kiu tikėjimu jį pagarbinai, su kokia meile jį 
glaudei prie savęs, su kokiu nusižeminimu 
jam tarnavai. O šventos meilės motina, su- 
teik mums karštos Jėzaus meilės, kad, my- 
lėję jį žemėje, užsitarnautume mylėti jį 
danguje. Amen. 


DVIDEŠIMT SEPTINTOJI DIENA 


Kristaus - Jaunuolio pavyzdys 


I. Kristus-jaunuolis visuomet buvo klus- 
nus Marijai ir Juozapui. Dievo Sūnus klus- 
nus dviem tvariniam! Ir kame? Visuose 
žemiausiuose užsiėmimuose: darbuotis, kasti 
žemę, piauti darbui reikalingą medį. Žmo- 
nėms net atrodė, kad jis yra ne Dievo, o 
staliaus sūnus. Kaip jis klausė Marijos ir 
Juozapo? Su malonumu, skubiai, nuolankiai. 
O, koks priekaištas mano nenuolankumui 
vyresniesiems! 

II. Kristus-jaunuolis visuomet buvo užim- 
tas darbu ir malda. Kokios baimės jam ga- 
lėjo būti iš neveiklumo? Jeigu būtų buvęs 
gundomas, tai ar buvo pavojaus, kad jį pa- 
gunda nugalėtų? Tikrai, kad ne. Bet jis 
norėjo duoti silpnavaliams jaunuoliams pa- 
vyzdį, ką jie turi daryti, kad nebūtų gun- 
domi. O, kokia gėda mano tinginiavimui! 

III. Kristus, augdamas metais, net žmo- 
nių akyse augo ir šventume. Augo šventume 
ne tik Dievo, bet ir žmonių akyse, mus pa- 
mokyti, kad ir mes turime augti dorybėse 
net žmonėms pastebimu būdu, kad tuo pa- 
ragintumėm į gerą mūsų artimą. Augo šven- 
tume pirmiau Dievo, o ne žmonių akyse, 
mus pamokyti, kad pirmasis mūsų rūpestis 
turi būti, kaip įtikti Dievui. Kokia gėda 

tokiai mažai mano pažangai gerame, mano 
blogiems pavyzdžiams, žmonių nuomonės 
paisymui! 
* 
* * 

Kaip mes turime pasiraginti Jaunuolio 
Kristaus pavyzdžiais! Nazareto namelis yra 
Betliejaus uolos pamokos tęsinys, o Jėzaus- 
jaunuolio dorybės mums dar aiškiau parodo, 
kaip mes turime visuomet daryti pažangos 
krikščioniško gyvenimo tobulume. Klusnu- 
mas, malda pašvęstas darbas, nuolatinė pa- 
pažanga gerame, tai Jėzaus, net trisdešimt 
metų gyvenusio Nazareto nameliuose, ypa- 
tingos dorybės. Tie pavyzdžiai mums sakyte 
sako, kad ir mes turime būti klusnūs tiems, 
kurie mus valdo Dievo vardu, kad nevalia 
mums pelyti, tinginiauti, bet kad reikia uo- 
liai dirbti mūsų luomui deramą darbą, pa- 
švenčiant jį malda. Jėzus dar mus moko, kad 
išganymo kelyje nevalia sustoti pasiekus 
šiokio tokio krikščioniško tobulumo laips- 
nio, bet juo ilgiau gyvename, tuo privalo- 
me tapti vis tobulesni. Taip darė Jėzus ir 
Marija. Marija taip pat buvo visuomet klus- 
ni, ir gyvendama tėvų namuose, ir tarnau- 
dama Jėruzalės bažnyčioje ir būdama sužie- 
duotinė Nazareto nameliuose. Ji buvo visa- 
da darbšti, nemėgstanti tinginiauti ir nie- 
kuomet neapleidžianti savo pareigų. Ji mo- 
kėjo gausiai bendradarbiauti su Dievo ma- 
lone. Jos didžiausias rūpestis buvo daryti 
nuolatinės pažangos dorybėse. Ar galime 
sakyti, kad ir mes taip pat darome? Kiek 
nusikaltimų klusnumo dorybei, kiek tingi- 

nio darbe, kiek apsileidimo pamaldume, kiek 
maža noro siekti aukštesnio tobulumo. Nu- 
sižeminkime ir, pasiprašę Švenčiausios Ma- 
rijos pagalbos, pasiryžkime taisytis. 


Pavyzdys. Šv. Germana Cuosin (sk. 
Kusen). Prancūzijos kaimo mergaitę Germa- 
ną Cuosin Bažnyčia garbina kaip šventąją. 
Ją galima pavadinti Kristaus jaunuolio pa- 
sekimo pavyzdžiu. Jos slaptas ir paprastas 
gyvenimas žmonių akims atrodo nenaudin- 
gas. Bet Dievo akyse tai buvo gražus, nekal- 
tas gyvenimas. Dar maža netekusi motinos, 
šiurkščios pamotės būdavo priversta ištisas 
dienas pasilikti toli nuo namų daboti gy- 
vulius. Nudriskusi, suvargusi, alkana ji, su- 
grįžusi vakare namo, gaudavo juodos duo- 
nos gabalą ir nakvodavo ant šiaudų maišo 
tvarto kampe. Bet Germana niekam nesis- 
kundė tokiu barbarišku savo tėvo ir pamo- 
tės elgesiu. 

Tuo jos vargai dar nesibaigė. Pamotė, 
nenorėdama jos turėti namuose, ją nuolat 
koliodavo, dažnai mušdavo. O Germana savo 
pamotės žiaurumą stengėsi nugalėti ne kerš- 
tu, bet klusnumu, nuolatiniu linksmumu. 
Iš kur ji sau imdavo tiek kantrybės? Ji pa- 
sivedė Švenčiausios Marijos globai, o Jėzui 
pasižadėjo likti visuomet skaisti. Visuose 
savo varguose kreipdavosi į Mariją, savo 
kentėjimų ir nusiminimo valandomis prisi- 
mindavo Marijos skausmus. Ypatingai šauk- 
davosi Marijos didesnių skausmų ir pagundų 
prieš nekaltybę metu. Dažnai eidavo priimti 
šv. Komuniją. Čia ji rasdavo pakankamai 

jėgos ne tik nenusiminti, pakelti nežmoniš- 
kus vargus ir sunkias pagundas, bet nuolat 
tvirtėti ir daryti pažangos krikščioniškame 
tobulume. Būdavo visiems pasigėrėtinas 
reginys matyti šią suvargusią piemenaitę, 
apsuptą gyvulių kaimenės, besimeldžiančią 
prieš stovintį laukuose kryžių. Tada ji bū- 
davo daugiau panaši į angelą negu į žmogų. 
Dvidešimt antrų metų pašaukė ją Viešpats 
į dangų apvainikuoti nekaltybės ir kentėji- 
mų vainiku. Žmonės rado ją negyvą tame 
pat tvarto kampe, kur ji nakvojo. 

Mokykimės iš šv. Germanos gyvenimo 
Surasti gyvenimo varguose kelią, vedantį į 
dangų. Mylėkime Jėzų ir Mariją visuose 
mūsų kūno ir sielos sunkumuose, visuose 
reikaluose kreipkimės į juos, o visada rasi- 
me pakankamai jėgų ir dąsos nugalėti mūsų 
sugedusią prigimtį ir krikščioniškai gyventi. 

Dvasinė gėlelė. Pagarbinkite Ma- 
riją kokiu nors viršiniu savęs pažeminimu. 

Minčių vainikėlis. Parodyk, o Ma- 
rija, kad esi mūsų motina. 

Malda. O šventieji sužieduotiniai, Ma- 
rija ir Juozapai, kokie laimingi buvo jūsų 
metai, praleisti su Jėzum Nazareto name- 
liuse. Kiek paraginimo į gerą jūs patyrėte 
iš Jėzaus per trisdešimt paslėpto gyvenimo 
metų. Jūs, kurie buvote tokie brangūs Jė- 
„Zui, visuomet jums klusniam ir nuolankiam, 
suteikite mums malonę pasekti Jėzų kasdien 
darant pažangos mūsų luomo tobulume, kad 
taip gyvendami pajėgtume išganyti mūsų 
sielas. Amen. 

DVIDEŠIMT AŠTUNTOJI DIENA 


Kristaus pavyzdžiai tyruose 


I. Kristus tyruose moko mane nuošalaus 
gyvenimo su jo vienuma. Jis neturi baimės 
prisirišti prie kokio nors daikto, būti draugų 
suvedžiotu, netikusių kalbų suklaidintu, tva- 
rinių apsunkintu, o tačiau jis bėga iš miesto 
į tyrus. Kodėl gi aš toks silpnas pasiprie- 
šinti tvarinių statomoms pinklėms, visuomet 
ieškau nenaudingų bendravimų, pavojingų 
progų? 

II. Savo pasninku tyruose Kristus mane 
moko apmarinti mano kūną. Jis keturiasde- 
šimt dienų išbūna nevalgęs ir negėręs, tarp 
tyrų gyventojų, ilsėdamasis ant grynos že- 
mės. Jis yra nenuodėmingos prigimties, jo 
kūnas yra tobulai klusnus dvasiai. Koks 
didelis skirtumas tarp nekalto Kristaus ir 
žmogaus, koks aš esu. Esu pradėtas nuodė- 
mėje, pats linkęs į nuodėmę, gal net dabar 
gyvenąs nuodėmėje. Kristus taip aštriai 
pasninkauja keturiasdešimt dienų, 0 aš ne- 
saugoju net Bažnyčios įsakyto pasninko. O 
jeigu ir laikau, tai saugojuos, kiek galėda- 
mas, kad kartais mano pasninkas nebūtų 
kiek griežtesnis už tą, kurį įsako Bažnyčia. 

III. Kristus tyruose mane moko nuolati- 
nės maldos. Ko jis gali melsti? Ne malonės, 
nes malonės jis negali prarasti; ne dorybių, 

nes jis turi visame pilnume; ne pamokymų, 

nes jis yra pati išmintis. O aš taip labai 

reikalingas malonių ir taip maža meldžiuosi, 

lyg iš prievartos, nesusitelkęs, išsiblaškęs. 
* 


* * 


Kokių gražių dalykų mus moko Jėzus 
tyruose. Jis pasišalina į tyrus ir ten pralei- 
džia net keturiasdešimt dienų, atsidėjęs tik 
maldai ir pasninkui. Ko gi jis eina į tyrus 
ir taip ilgai ten pasninkauja? Jis yra šven- 
tas ir nekaltas, negali būti pagundų suvilio- 
tas ir nugalėtas. Jis neturi aistrų, kurias 
reiktų nugalėti, neturi ydų, kurias reiktų 
pašalinti. Jis tą padarė, norėdamas mus 
pamokyti praktiško krikščioniško gyvenimo. 
Jis eina į tyrus, meldžiasi ir pasninkauja 
mus pamokyti, kad ir mes turime, kiek ga- 
lime, vengti pasaulio, nuolat mums statan- 
čio pinkles, kad norėdami nugalėti pagun- 
das, turime prieš jas kovoti atgailos ir mal- 
dos ginklais. Tik bėgdamas nuo pasaulio, jį 
nugalėsi. Tik melsdamasis ir valdydamas 
savo kūną, nugalėsi velnio pinkles, vilioji- 
mus ir pagundas. Širdies vienumas, malda, 
atgaila yra priemonės nesugrįžti į nuodėmes. 
Šias priemones pamiršę ir apleidę verks, 
tapę velnio grobiu. 

Mūsų dangiškoji motina Marija mums 
paliko tuos pačius pavyzdžius. Nors ji ir 
nebėgo į tyrus, bet gyveno savo namelio 
vienumoje, iš kurios ji išeidavo tik lanky- 
dama bažnyčią ar jos paguodos reikalingus 
žmones. Tušti užsiėmimai ir tuščios kalbos 
jos gyvenime nerado vietos. Visas jos gy- 

venimas buvo nuolatinis darbas, malda, 
apsimarinimas. Taip elgėsi Marija, būdama 
pilna malonės. O mes, būdami toki silpni, 
nepastovūs, apsupti pagundų, vengiame 
priemonių, saugojančių mus nuo nuodėmės, 
o griebiamės vedančių mus į sielos pražūtį. 
Atverkime prieš mūsų pavojus akis ir seki- 
me mūsų mokytojo Jėzaus ir mūsų motinos 
Marijos pavyzdžiais. 

Pavyzdys. Palaimintas Jokūbas iš 
Todi. Jokūbas buvo jaunuolis iš vienos kil- 
mingiausiųjų Todi miesto šeimų. Tačiau su 
savo aukšta kilme jis nemokėjo suderinti 
doro ir maldingo gyvenimo. Susižiedavęs 
su aukštos kilmės rimta ir pamaldžia jau- 
nuole, vieną vakarą dalyvavo iškilmėse, į 
kurias buvo susirinkę visi rinktiniai miesto 
žmonės. Susirinkusiems besilinksminant tik 
štai didelis trenksmas, griūva namo lubos, 
prislėgdamos visųs susirinkusius. Jokūbas, 
kaip per stebuklą likęs gyvas, pradeda šaukti 
savo sužieduotinę, bet girdi tik palaidotų 
po griuvėsiais sumišusį vaitojimą. Subėgus 
žmonėms ir nuvertus griuvėsius į šalį, Jokū- 
bas rado ir savo sužieduotinę dar gyvą, bet 
visą pasruvusią kraujais bemirštančią. Šis 
išlepintas jaunuolis labai nustebo, kai teik- 
damas pagalbos, nuvilkęs savo sužieduoti- 
nės rūbus, po jais rado šiurkščią ašutinę. 
Tik dabar jis suprato, kokią angelišką drau- 
gę buvo sau pasirinkęs. Prašė Dievą, kad 
ją paliktų gyvą, bet ji buvo skirta ne jam, 
o dangui. Paraginusi savo sužieduotinį būti 
doru ir nepaskęsti pasaulio tuštybėse, ji mirė. 

Jokūbas suakmenėjusia iš skausmo širdimi 
paliko tuos baisius griuvėsius. Nuėjęs į baž- 
nyčią ir parpuolęs prieš Švenčiausios Mari- 
jos altorių, prašė sau ramybės. „Rasi ramybę, 
"atsakė jam Marija, bet pirmiau pamesk pa- 
saulį“. Jokūbas, paklausęs patarimo, išdalino 
vargšams savo turtus ir įstojo į šv. Pran- 
ciškaus ordiną. Ilgai ir aštriai atgailojęs, 
„jis mirė pasiekęs šventųjų tobulumo. Pri- 
simindamas Marijos jam parodytą gerumą 
ir ją karštai mylėdamas, jis parašė Švenčiau- 
sios Marijos skausmams pagarbinti himną: 
„Stabat Mater Dolorosa“. Nors šį himną 
kalbėdami prisiminkime, kad jo autorius, 
kol sekė pasauliu, laimės nerado. Ją surado 
tik pabėgęs iš pasaulio. 


Dvasinė gėlelė. Nepraeiki pro Ma- 
rijos paveikslą jo nepasveikinęs. Pareikšda- 
mas savo meilę Jėzui tyruose ir atsilygin- 
damas už praėjusio gyvenimo nesaikingu- 
mus, nors retkarčiais apsimarinki valgyje. 

Minčių vainikėlis. Pastatyk, Vieš- 
patie, sargybą prie mano burnos (Psl. 140, 3). 

Malda. O Jėzau, kuris net keturiasde- 
šimt dienų praleidai tyruose melsdamasis ir 
pasninkaudamas, įkvėpk mūsų širdims pasi- 
biaurėjimo pasauliu ir atgailos meilę, kuri 
tik viena mus gali nuvesti į dangų. Suteiki 
mums, Viešpatie, šią malonę iš meilės, kuria 
mylėjai savo brangiausiąją Motiną Mariją. 
Amen. 

DVIDEŠIMT DEVINTOJI DIENA 


Jėzus prikaltas prie kryžiaus 


I. Apsvarstyk, mano siela, tau rodomą 
Dievo gerumą prikryžiuotojo Jėzaus Kris- 
taus asmenyje. Tavo išgelbėjimui Tėvas pa- 
aukoja savo Sūnų, o Sūnus pats save. Tavo 
išgelbėjimui būtų užtekę dieviškojo kraujo 
vieno lašelio, bet jo gerumas liepia išlieti 
jį visą ligi paskutinio lašo. Dar daugiau: 
tavo išgelbėjimui jis pats pasirinko kalėji- 
mą, skaudžius smūgius, spiaudymą į veidą, 
plakimą, erškėčių vainiką, vinis, piktžodžia- 
vimus, tulžį. Mylėjo labiau už visus ir už 
tai buvo išniekintas ir pažemintas labiau už 
kitus. 

II. Apsvarstyk, o mano siela, Dievo tei- 
singumą ir griežtumą, rodomą prikryžiuo- 
tojo Jėzaus Kristaus asmenyje. Dievo Sū- 
nus pasmerktas mirti ir dar tokiu negarbin- 
gu būdu. Tai už pasaulio nuodėmes. Bet gi 
tos nuodėmės ne Jėzaus! Tas nieko nereiš- 
kia: jeigu jis jas pasiėmė ant savo pečių, 
tai turi už jas ir atlyginti. Bet jis yra šven- 
čiausias, nekalčiausias! Tas nieko nereiškia: 
jis prisiėmė nors ir svetimas nuodėmes ir to 
užtenka, kad jis būtų prikryžiuotas. Bet jis 
yra Dievo Sūnus! Tas nieko nereiškia: tapo 
panašus į nusidėjėlį, todėl miršta tarp pik- 
tadarių, paniekintas, apleistas net savo dan- 

giškojo Tėvo. Kokia biauri baidyklė, koks 
beširdis budelis yra nuodėmė. 

III. Iš šių minčių išmok dvi tau pačiam 
svarbias tiesas. Tavo išganymas yra svar- 
bus dalykas, kad dėl jo miršta ant kryžiaus 
Dievo Sūnus. O jeigu jo mirtimi nepasi- 
naudosi ir pražūsi? Jeigu nekalčiausias Jė- 
zus Kristus taip buvo nubaustas už svetimas 
nuodėmes, tai kaip būsi baudžiamas praga- 
re tu pats už tokią daugybę ir taip biaurių 
savų nuodėmių? O dieviškasis kraujas už 
mane išlietas, suteiki man mano kalčių at- 
leidimą! O prikryžiuotas Jėzau, išgelbėki 
mane! 


* 
* * 


Ž Neužmirškite niekad Golgotos! Rojus bu- 
vo vieta, kur įvyko mūsų nupuolimas. Gol- 
gota buvo vieta, kur įvyko mūsų atpirkimas. 
Prikryžiuotas Jėzus savo kančia ir mirtimi 
atitaisė tai, ką sugriovė Adomas savo neklus- 
numu. Rojuje moteris dalyvavo mūsų nu- 
puolime. Ant Golgotos moteris Marija da- 
lyvavo mūsų išgelbėjime. Rojuje mums buvo 

! duota motina, kuri mus išdavė. Ant Gol- 

gotos gavome kitą motiną, kuri padėjo mus 

išgelbėti. Mirštantis Jėzus iš kryžiaus aukš- 
tumo mums davė brangiausią dovaną: mums 
atidavė savo motiną, kad ji būtų mūsų mo- 
tina. Mes įžeidžiame šios motinos širdį, kai 
nusidedame Jėzui, kai mūsų jausmų aistras 
statome aukščiau už Jėzų. Neskaudinkime 
tos Motinos širdies mūsų netikusiu gyveni- 
mu, palikdami be naudos jos Sūnaus Jėzaus 
mirtį. Sekime Marijos nekaltų gyvenimu ir 

saugokime mūsų širdžių nekaltybę ir grožį. 
Būsime laimingi, jeigu mokėsime elgtis, 
kaip tikri Marijos sūnūs. 

Pavyzdys. Šv. Povilas nuo Kryžiaus. 
Šis Kristaus Kančios vienuolijos įsteigėjas 
pasižymėjo ypatinga pagarba Jėzaus Kris- 
taus kančiai. Jis nuo mažens mėgo dažnai 
mąstyti apie Jėzaus Kristaus kančią. Taip 
pat nuo mažens tesėjo paprotį kiekvieną 
penktadienį nuplakti savo kūną. Užaugęs ir 
tapęs kunigu, Švenčiausios Marijos liepia- 
mas įsteigė vyrų vienuoliją, kurios ypatingas 
tikslas yra garbinti Jėzaus Kristaus kančią 
ir Marijos skausmus. Platindamas pamal- 
dumą į Jėzaus kančią, jis sugrąžino Dievui 
daug užkietėjusių nusidėjėlių. Tas pamal- 
dumas jam įkvėpė atgailos darbų meilę, 
padėjo jam pasiekti aukšto dorybių laipsnio. 
Šis jo pamaldumas Jėzui labai patiko. Kartą, 
kai Povilas parpuolęs prieš kryžių, mąstė 
apie Jėzaus kentėjimus, Jėzus nuo kryžiaus 
ištiesė savo rankas ir Povilą apkabinęs pri- 
spaudė prie savęs. Jo šone atsivėrė žaizda 
panaši į Jėzaus šono žaizdą, kuri, nors teikė 
jam ir skausmo, kasdien didino jame Jėzaus 
meilę ir sielos džiaugsmą. Pilnas dvasios 
paguodos jis mirė 1775 metais. 

Pasekime ir mes šio šventojo drausmin- 
gą ir apsimarinimu išpuoštą gyvenimą, daž- 
nai apmąstykime ir pagarbinkime Jėzaus 
Kristaus kentėjimus, kad taptume panašesni 
į mūsų prikryžiuotą Viešpatį ir užsitikrintu- 
me amžiną laimę. 

Dvasinė gėlelė. Mąstymu, ar nors 
lūpų malda pagarbinki Jėzaus Kristaus 
kančią. 

Dažnai kalbėki: Kristus už mane ant 
kryžiaus, o aš džiaugsmuose. 


Minčių vainkėlis. Kristaus Moti- 
na Šventoji, spausk giliai į mano širdį Pri- 
kryžiuotojo žaizdas. 


Malda. O Sopulingoji Motina, skausmų 
Karaliene, koks skausmų kalavijas pervėrė 
Tavo širdį, rėgint ant Golgotos prikryžiuo- 
tą savo Sūnų. O Marija, duok mūsų širdims 
visuomet jausti Jėzaus Kristaus kentėjimus, 
kad jo kančia ir mirtis neliktų mums be 
naudos. Amen. 

TRISDEŠIMTOJI DIENA 


Skausmingoji Švenčiausia Marija 


I. Iš visų skausmų, kurie sužeidė Šven- 
čiausios Marijos širdį, štai trys didžiausieji. 
Pirmas buvo skausmas netekti visų gražiau- 
sio ir visų nekalčiausio Sūnaus. Tai didžiau- 
sias liūdesys. Matyti savo Viengimį nukan- 
kintą, perkaltomis rankomis ir kojomis, mirš- 
tantį tarp piktadarių gražiausiuose amžiaus 
metuose, tai didžiausia kančia. Už ką šis 
kraujas? Už katalikus. Gal už jus, kurie taip 
brangiai nupirkti veržiatės į pražūtį. Tas bai- 
sus skausmas spaudžia Marijos širdį be jokios 
paguodos. Kokia nauda iš mano Sūnaus 
kraujo, vaitojo Marija, kokia nauda! 

II. Antras skausmas buvo matyti išlietą 
Sūnaus kraują už daugelį krikščionių ne tik 
be naudos, bet dargi baisesnėms jų kančioms 
pragare. Koks skausmas žinoti, kad tas krau- 
jas bus kaltintojas, pasmerkėjas daugeliui 
nusidėjėlių, kurie taip pat yra jos sūnūs. Ne- 
tekti dėl jūsų Jėzaus, neišgelbėti jūsų pačių, 
net matyti dėl to jus būsiant kaltesnius ir 
nelaimingesnius. Vargšė Motina! Kas ją gali 
paguosti? 

III. Trečias skausmas buvo tas, kad Ma- 
rija matė ir pačius krikščionis nepaisančius 
kraujo, jį piktam panaudojančius. Jeigu Ma- 
rijos Sūnus nebūtų už jus miręs, turėtumėt 

mažesnę nuodėmę. Nusidedate per daug 
pasitikėdami šiuo krauju, ir nesiliaujate nu- 
sidėję ligi mirties, tikėdamiesi, kad šis krau- 
jas jus išgelbės. O kiek yra ir tokių, kurie 
dar ir tuo nepasitenkindami, tą kraują vi- 
siškai paniekina, jam piktžodžiauja. O nelai- 
minga Motina! O beširdžiai žmonės, kad 
neturite jai užuojautos! 

* 

* * 

Užjauskime Marijos skausmus Golgotos 
kalne. Marija yra skausmingiausioji. Jos 
visas gyvenimas buvo nuolatinis skausmas, 
nes ji žinojo tas kančias, kurios turėjo 
ištikti jos mylimiausią Sūnų. Bet tenai Gol- 
gotoje kybančio ant kryžiaus Jėzaus akivaiz- 
doje ji tiek kentė, kad tik Dievo visagalybės 
stebuklas ją išlaikė gyvą. Ji yra vadinama 
kankinių Karaliene, nes nėra skausmo, kuris 
galėtų prilygti jos skausmams, patirtiems 
po kryžium. Visa tai ji noriai iškentėjo žmo- 
nijos išganymui ir tokiu būdu tapo mūsų 
atpirkimo dalininkė, paaukodama kartu su 
Jėzum tą pačią auką. Jėzus savo kūnu, o 
Marija savo sieloje. Kaip už tai turime būti 
dėkingi Marijai, kiek esame skolingi jos 
skausmams, kaip turime bijoti nuodėmės, 
kuri buvo Jėzaus mirties ir Marijos skausmų 
priežastimi. 

Mokykimės iš Marijos taip drąsiai kaip 
ji pakelti pasitaikančius skausmus. Po kry- 
žium ji kentė ramiai ir drąsiai. Kentėdama 
ji garbino Dievo planus ir atsidavė jo valiai. 
Kantrybė lengvina skausmus, apvalo širdis, 
pašvenčia mūsų sielas. Prašykime iš Skaus- 

mingosios Dievo Motinos, kad ji mums su- 
teiktų šią būtiną malonę. Kai skausmai 
suspaus mūsų širdį, prisiminkime Mariją, 
paskendusią skausmuose po kryžium, o mums 
nepritruks kantrybės, jėgos ir ramybės. 
Pavyzdys. Septyni šventieji steigėjai. 
1233 metų rugpiūčio 15 dieną septyniems 
aukštos kilmės Florencijos patricijams apsi- 
reiškė Švenčiausioji Marija visoje savo gar- 
bėje. Pagyrė juos už jų gražų gyvenimą, už 
pamaldumą į ją ir sakė būsianti dar labiau 
patenkinta, jeigu jie dar labiau atsiskirs nuo 
pasaulio, gyvens dar švenčiau. Švenčiausios 
Marijos paraginti, šie kilnūs septyni vyrai, 
visko atsižadėję ir viską palikę, išėjo į Se- 
nario kalno viršūnę. Čia jie aštriai gyveno 
ir daug meldėsi. Šventąjį Penktadienį prieš 
Velykas jie visi, užsidarę savo prastoje pas- 
togėje, paskendę giliausiame sielos skausme, 
mąstė apie Jėzaus ir Marijos skausmus. Jiems 
vėl apsireiškė Švenčiausioji Marija, nuliū- 
dusi ir pilna skausmo. Ji skundėsi jiems 
žmonių nedėkingumu, kad niekas nebeat- 
mena jos skausmų, patirtų už žmones Kal- 
varijos kalne. Jiems sakė: „Jūs eikite pas 
žmones ir priminkite jiems, kiek kentėjo už 
žmones ši mano širdis. Pakeiskite ir jūsų 
rūbus, užsivilkdami gedulo ir skausmo rū- 
bą“. Klusnūs Marijos norui septyni patrici- 
jai įkūrė vienuolių bendruomenę, Marijos 
tarnų vardu, ir kreipėsi į šv. Tėvą Inocentą 
IV, prašydami jų darbą patvirtinti. Gavę 
Šventojo Tėvo sutikimą, jie pakriko po Ita- 
liją, skelbdami Jėzaus ir Marijos kančią, ir 

tokiu būdu sugrąžino prie Dievo tūkstan- 
čius nusidėjėlių ir atšalėlių. Vėliau jie pa- 
siekė ir kitas šalis, visur skelbdami žodžiu 
ir šventu gyvenimu pamaldumą į Marijos 
skausmus. Marija jiems atlygino padėdama 
šventai gyventi, šventai numirti ir likti šven- 
tais. Šios mintys mus tepamoko, kad pamal- 
dumas į Marijos skausmus teikia jėgos ir 
paguodos skausmuose, pagalbos baisioje 
mirties valandoje. Mylėkime ir garbinkime 
Skausmingąją Švenčiausiąją Mariją, kad ji 
mums padėtų ir mus užtartų. 


Dvasinė gėlelė. Dažnai melskitės 
į Skausmingąją Švenčiausią- Mariją. Jos 
skausmų garbei paaukokite visus nors šios 
dienos nemalonumus ir skausmus. 

Minčių vainikėlis. Duoki man 
malonės, o Marija, jausti Tavo sielos 
skausmus. 


Malda. O Švenčiausioji Mergele Marija, 
Skausmingiausioji Motina, kuri už mus taip 
daug kentėjai po kryžium, meldžiame per 
Tavo skausmus suteik mums mūsų nuodė- 
mių atleidimą ir malonę daugiau niekad 
nenusidėti Jėzui, mirusiam už mus ant kry- 
žiaus. Amen. 

"APL ART MHNHMENTNPN SPD OL POOENSSPST 


TRISDEŠIMT PIRMOJI DIENA 


Jėzaus Kristaus meilė 


I. Jūsų širdys ieško meilės? Galite my- 
lėti, bet mylėkite tą, kas yra mūsų meilės 
verčiausias. Mylėkite Jėzų Kristų. Jau ne- 
kalbant apie jo dieviškumą, jis ir kaip žmo- 
gus yra gražiausias, kilniausias. Jis yra ir 
Dievas ir todėl visokio grožio šaltinis. Myli 
kokį nors daiktą, kokią nors puošmeną, pa- 
veikslą ir prie jų prisiriši, kad jie gražūs. 
Jėzui grožiu niekas neprilygs. O tačiau žmo- 
nės jo nemyli. 


II. Jūs nemylite Jėzaus, o Jėzus jus 
myli. Jis jus tiek myli, kad nuo pat savo 
atėjimo į pasaulį jis galvojo tik apie jus. 
Už jus jis mažas kūdikėlis, už jus mokyto- 
jas, varginamas tūkstančių nemalonumų, už 
jus muštas, spiaudytas, išjuoktas, plaktas, 
kalėjime uždarytas, už jus išliejo savo krau- 
ją ir numirė. Ar šito jums dar nepakanka? 


7 III. Pačiam Jėzui jo parodytos mums mei- 
lės dar atrodo per maža. Jis ryžtasi net pats 
su mumis pasilikti duodamas savo kūną 
mums maistu, kraują — gėrimu. Ko dar 
trūksta, kad jį mylėtumėt? Žmonės myli 
gyvulį, kuris jiems meilinasi, myli jiems 
nusišypsantį kūdikį, nemyli tik Jėzaus, ku- 
ris juos be galo myli. 

Jums gal atrodo per daug drąsu sakyti 
Jėzui: Viešpatie, Tave myliu? O, sakykite 
tai, bet iš širdies: šito iš jūsų jis laukia. Nors 
būtum ir nusidėjėlis, nesišalink nuo Jėzaus. 
Jis pats bėga paskui jus, jus šaukia, kviečia 
pas save ir jums sako: mylėkite ir jūs ma- 
ne. Jeigu tavo širdis ne iš akmens, kaip gali 
nepaklausyti jo balso? 

Mylėkime Jėzų. Tik šita meilė yra verta 
mūsų širdžių, tik ji jas pajėgia patenkinti, 
pripildo laime. Kitokia meilė dažnai tik 
suteršia žmogaus širdį, neša jai skausmus 
ir pražūtį. Tik vienas Jėzus yra tasai kelias, 
kuriuo eidamos širdys su laime neprasilen- 
kia. Tik Jėzus yra tiesa, o visokia kita meilė 
yra prigavikė ir melagė. Tik Jėzus yra mūsų 
gyvybė. Nuo jo nutolusi širdis miršta iš 
nuobodulio. Mylėkime Jėzų. Jis yra mūsų 
Dievas, todėl mes turime jį mylėti. Jis yra 
mūsų Išganytojas, o mes esame dideli jo sko- 
lininkai. Jis yra ištikimiausias mūsų bičiu- 
lis ir vertas didžiausios meilės. Kas kada 
nors mus taip mylėjo, kaip Jėzus? 


* 
* * 


Mūsų meilė Jėzui tebūna tikra meilė, 
sulaikanti mus nuo nuodėmės, raginanti 
sekti jo pamokymais, jo pavyzdžiais, mus 
padrąsinanti visur viešai išpažinti jo tikė- 
jimą, saugoti jo įsakymus. Mylėkime Jėzų, 
o mūsų gyvenimas bus visas ramus, mirtis 
saldi, amžinybė laiminga. Tiek gražių tiesų 
mums pasakė šį mėnesį Švenčiausioji Ma- 
rija. Šiomis dienomis ji kalbėjo į mūsų šir- 
dis, jas sujaudino prisimenant amžinąsias 

tiesas, kad mes visa siela atsiduotume Jėzui. 
Gegužės mėnesio tikslas ir buvo mus atvesti 
pas Jėzų, į jo Širdį, iš kurios pasisemdami 
ramybės, stiprybės ir meilės šventai gyven- 
tume ir ruoštumės laimingai amžinybei. 
Paklausykime Marijos maloningų kvieti- 
mų, patenkinkime jos motiniškus troškimus. 
Eikime prie Jėzaus kojų, prašykime mūsų 
apsileidimų ir nuodėmių atleidimo ir paža- 
dėkime jam mūsų meilę. Prašykime Mari- 
jos pagalbos, kad jos padedami nuo Jėzaus 
niekad nenutoltume. Būsime laimingi, jeigu 
šiuo pasiryžimu baigsime gegužės mėnesį 
ir toliau jį stropiai ir ištvermingai tęsėsime. 
Pavyzdys. Šv. Alfonsas Ligouri. Pa- 
maldumas į Mariją mus veda prie Jėzaus ir, 
juo kas labiau myli Mariją, juo labiau di- 
dėja jame ir Jėzaus meilė. Šv. Alfonso as- 
menyje ši tiesa taip pat išsipildė. Mylėda- 
mas Mariją, jis taip pamilo ir Jėzų, kad tei- 
singai jis yra vadinamas didžiuoju Jėzaus 
Mylėtoju. Tą meilę jis parodė visu savo gy- 
venimu: tiek būdamas jaunuolis pasaulietis, 
tiek būdamas kunigas ir vyskupas. Būdamas 
jaunas pasaulietis, jis kasdien eidavo prie 
šv. Komunijos, dažnai lankydavo Švenčiau- 
sią Sakramentą. Jo kunigystė visa buvo 
pašvęsta skelbti žmonėms Jėzaus meilę. 
Uolus misijonierius, bemokydamas Jėzaus 
meilės, jis aplankė daug kraštų, įsteigė ku- 
nigų misijonierių Dieviškojo Atpirkėjo vie- 
nuoliją, kad ir kiti eitų visur skelbti Jėzaus 
meilę, grąžinti Dievui nusidėjėlius. Tuo pa- 
čiu rūpesčiu degė ir būdamas vyskupas. Kai 

paseno ir jau negalėjo kitus mokyti, ištisas 
valandas išklūpodavo prieš Švenčiausią Sa- 
kramentą ir kiekvienam prie jo prisiarti- 
nančiam kalbėdavo: „Mylėk Jėzų, mylėk 
Mariją“. 

Kai prieš mirtį jam atnešė paskutinę šv. 
Komuniją, jis visas degdamas džiaugsmu 
kalbėjo: „Ateiki, o mano Jėzau, ateiki“. Šv. 
Alfonsas mylėjo Jėzų, mokė jo meilės kitus, 
o dabar jis laimingas dangaus garbėje, kur 
mylės ir garbins savo Viešpatį amžinai. Pa- 
simokykime iš šv. Alfonso karštos Jėzaus 
meilės ir jo pavyzdžiu prašykime Marijos, 
kad ji mums duotų savo meilės ir išmokytų 
mylėti Jėzų. 


Dvasinė gėlelė. Atsiprašykime Šven- 
čiausią Mariją, jeigu ne visada tinkamai el- 
gėmės jos garbei skirtą mėnesį ir prašykime 
jos pagalbos gražiai sutikti birželio mėnesį, 
kad kasdien pilna meilės širdimi pagarbin-, 
tume Švenčiausią Jėzaus Širdį, kad Šven- 
čiausiajai Jėzaus ir nekalčiausiajai  Ma- 
rijos širdžiai kasdien suteiktume naujo 
džiaugsmo. 


Minčių vainikėlis. Padaryk, o Ma- 
rija, kad mano širdis liepsnotų Dievo mei- 
lės ugnimi. 

Malda. Sveika, Švenčiausioji Marija! 
Baigiame Tavo garbei skirtą mėnesį, prašy- 
dami iš Tavęs vienos malonės: suteik mums 
karštos Jėzaus meilės, kad Jėzus visada būtų 
mintyse, viešpatautų mūsų širdyse, kad būtų 
tikroji mūsų meilė. Marija, melski už mus 
dabar ir visada. Amen. 

MARIJOS MĖNESIO PABAIGA 


Pasiaukojimas Švenčiausiai Marijai 


Paaukokime Marijai mūsų širdis! Kokia 
mums garbė, kad galime paaukoti mūsų šir- 
dis tai, kuri yra Dievo Motina, angelų ir 
šventųjų Karalienė, tai, kuri po Dievo yra 
didingiausia, garbingiausia, gražiausia. Ko- 
kia mums garbė, kad, paaukodami Marijai 
mūsų širdis, galime su ja užmegsti tikrą 
prieteliškumą, mylėti ją tyra, karšta meile. 
Kokia mums garbė, kad galime pasakyti ir 
pakartoti, kad mūsų širdis yra jau ne mūsų, 
bet Marijos. 

Paaukokime Marijai mūsų širdis! "Tai 
šventa mūsų pareiga. Marija yra Dievo Mo- 
tina, todėl verta yra visokios pagarbos ir 
meilės. Ji yra mūsų motina, todėl turime 
būti „jai nuolankūs, prie jos prisirišę. Ji 
yra mūsų atpirkimo dalininkė, užtai jai 
esame skolingi ir turime būti dėkingi. Ji yra 
mūsų geradarė, kuri tiek daug mumis rūpi- 
nasi, todėl yra mūsų pareiga ir mūsų reika- 
las jai paaukoti mūsų širdis. 

Paaukokime Marijai mūsų širdis! Kiek 
bus iš to naudos mūsų sieloms! Tai mums 
suteiks tikros dangiškos ramybės, kurios 
mums negali duoti pasaulis. Iš šio pasiauko- 
jimo mes pelnysime tyros šventos širdies 
laimę. Marija mus mylės, mums suteiks 

dangiškų malonių, padės mums kovoje su 
mūsų sielos priešais, mums padės mirties 
valandoje, mus nuves į dangų. 

Mūsų pasiaukojimas Marijai tebūna 
tikras. Tikrai atiduokime Marijai mūsų 
širdis ir visuomet prisiminkime, kad nuo 
šios dienos priklausome Marijai. Mūsų pa- 
siaukojimas tenesibaigia tik viena kita 
maldingumo praktika, bet tepasireiškia nuo- 
dėmės vengimu, įsigijimu dorybių, kurių 
pavyzdžius mums duoda Marija. 

Mūsų pasiaukojimas Marijai tebūna 
visuotinis, apimąs visas mūsų galias: 
protą, atmintį, valią. Protu apmąstykime jos 
ypatybes ir jos meilę žmonėms. Valia tebūna 
visuomet nuolanki Dievo valiai. Paaukokime 
Marijai mūsų kūną, visuomet jį užlaikydami 
tyrą ir nekaltą. 

Mūsų pasiaukojimas Marijai tebūna 
pastovus. Garbinkime Mariją ne vieną 
dieną, ne vieną mėnesį, ne vienerius metus, 
bet visuomet jauskime esą sūnūs ir valdiniai 
dangaus ir žemės Karalienės. Mylėkime ją 
visuomet tyra, šventa meile. 


Pasiaukojimas Švenčiausiajai Marijai 


Švenčiausioji Mergele Marija, Dievo Mo- 
tina, aš N. N., nors neverčiausias nusidėjėlis, 
puolęs prie Tavo kojų, Dievo ir viso dangaus 
akivaizdoje paaukoju Tau mano širdį su 
visais jos troškimais. Paaukoju ją Tau ir 
noriu, kad ji visuomet būtų Tavo ir Jėzaus. 
O Maloningiausioji Motina, priimki iš ma- 

nęs menko Tavo tarno maldingą auką, su- 
jungtą su visų dangaus šventųjų širdimis, ir 
padaryk, kad nuo šiol gyvenčiau tiktai Tau 
ir Tavo Sūnui, mano Dievui, Jėzui Kristui. 
Su Jo ir Tavo dieviška pagalba tikiuosi ir 
prižadu tai ištesėti. 

Nuo Jūsų, Jėzau ir Marija, širdžių tesu- 
liepsnoja mano vargšė širdis Jūsų meile ir 
tedega jau čia ir danguje kartu su dangaus 
angelų ir šventųjų širdimis. Amen. 

Švenčiausios Panos Marijos 
LITANIJA 


Kyrie, eleison. 

Christe, eleison. Kyrie eleison. 

"Kristau, išgirsk mus. 

Kristau, išklausyk mus. 

Tėve, iš dangaus Dieve, pasigailėk mūsų. 
/ Sūnau, pasaulio Atpirkėjau, Dieve, 

“ pasigailėk mūsų. 

Šventoji Dvasia, Dieve, pasigailėk mūsų. 
„Šventoji Trejybe, vienas Dieve, 

pasigailėk mūsų. 

Šventoji Marija, 

Šventoji Dievo Gimdytoja, 

"Šventoji Panų Pana, 

„Motina Kristaus, 


Motina Dievo malonės, = 
Motina tyriausioji, 2 
"Motina skaisčiausioji, 2 
Motina nepalytėtoji, 5 
Motina nesuteptoji, B 
Motina meilingoji, £ 
Motina stebuklingoji, ka 
„Motina geroji patarėja, B 
Motina Sutvėrėjo, E 


Motina Išganytojo, 
Pana išmintingiausioji, 
Pana garbingoji, 

Pana šlovingoji, 

Pana galingoji, 

Pana maloningoji, 

Pana ištikimoji, 

Teisybės paveiksle, 

Išminties soste, 

Mūsų linksmybės priežastie, 

Dvasios inde, 

Garbės inde, 

Įstabusis maldingumo inde, 

Rože paslaptingoji, 

Dovydo bokšte, 

Balčiausias bokšte, 

Aukso namai, 

Sandoros skrynia, 

Dangaus vartai, 

Aušros žvaigžde, 

Ligonių sveikata, 

Nusidėjėlių gynėja, 

Nuliūdusiųjų paguoda, 

Krikščionių pagalba, 

Karaliene Angelų, 

Karaliene Patriarkų, 

Karaliene Pranašų, 

Karaliene Apaštalų, 

Karaliene Kankinių, 

Karaliene Išpažinėjų, 

Karaliene Panų, 

Karaliene visų Šventųjų, 

Karaliene be gimtosios nuodėmės 
pradėtoji, 

Karaliene šventojo Rožančiaus, 

Karaliene taikos, 
Dievo Avinėli, kuris naikini pasaulio 

nuodėmes, atleisk mums, Viešpatie. 
Dievo Avinėli, kuris naikini pasaulio 

nuodėmes, išklausyk mus, Viešpatie. 


"snu Zn SIYSISN 

Dievo Avinėli, kuris naikini pasaulio 
nuodėmes, pasigailėk mūsų. 

Tavo apgynimo šaukiamės, Šventoji Die- 
vo Gimdytoja, mūsų maldų neatmesk mūsų 
reikaluose, bet nuo visokio pavojaus mus 
visados gelbėk, Pana garbingoji ir palaimin- 
toji, mūsų Ponia, mūsų Tarpininke, mūsų 
Užtarytoja, su savo Sūnumi mus sutaikink, 
savo Sūnui mus paveski, savo Sūnui mus 
atiduoki. 

V. Melskis už mus Šventoji Dievo Gim- 
" dytoja. 

R. Kad taptume verti Kristaus žadėjimų. 


MELSKIMĖS 


Meldžiame Tave, Viešpatie Dieve, leisk 
mums, Tavo tarnams, visados džiaugtis sie- 
los ir kūno sveikata ir garbingų palaimin- 
tosios Marijos, visuomet Panos, užtarymu 
iš dabartinių nuliūdimų išsigelbėti ir amži- 
nąja linksmybe gėrėtis. Per Kristų mūsų 
Viešpatį. Amen. 


GIESMĖ 


Sveika Marija, Motina Dievo, 
Iš dangaus duota naujoji Ieva, 
Teikis atmint mus savo širdyje, 
Melski už mus Dievą, Sveika Marija! 


Mergele skaisti, nuo kaltės liuosa, 
Saugok ligoje, šelpk sopuliuose, 
Tu, kvepiančioji Rojaus Lelija, 
Duok sveiką orą, Sveika Marija! 


139 


Tu, kuri žemėj Jėzų penėjai, 
Viešpatį savo ir Sutvėrėją. 
Palaimink laukus mūsų šalyje, 
Gink mus nuo bado, Sveika Marija! 


Tu, kuri mirtį Sūnaus regėjai, 
Ašaras graudžias po kryžium liejai, 
Per tavo kančią ir Kalvariją, 

Duok mums kantrybės, Sveika Marija! 


Panele šventa, pilna malonės, 
Platink vienybę, sutaikink žmones, 
Naikink rūstybę mūsų širdyje, 
Suteik ramybę, Sveika Marija! 


Motina šventa ir nekalčiausia, 
Duok nekaltybės dorą brangiausią, 
Dildyk širdyse pikto vergiją, 
Duok Dievo meilės, Sveika Marija! 


O Karaliene visų Šventųjų, 
Išgirsk meldimą žmonių kaltųjų, 
Neduok mums degti baisioj ugnyje, 
Nuvesk į dangų, Sveika Marija! 
Amen. 


GIESMĖ 


Marija, Marija, 
Skaisčiausia Lelija. 
Tu švieti augštai danguje, — 
Palengvink vergiją, 
Pagelbėk žmonijai, 
Išgelbėk nuo priešo baisaus. 

Mes klystantys žmonės, 
Maldaujam malonės, — 
Marija, maldų neatmesk! 

Tarp verkiančių marių 
Šių žemiškų karių, 
Parkrintančius stiprink ir vesk! 


Ir kūno silpnybė, 
Ir žemės puikybė, 
Ir pragaro juodo dvasia 
Į prapultį stumia, 
žmonijos daugumą 
Ir žudo galybe tamsia. 


Kaip upių bėgimas, 
Taip mūs įpratimas, 
Kas kartą vis traukia žemiau. 
Vargai kasdieniniai, 
Kaip pančiai geležiniai, 
Mus rišti kada bepaliaus? 


Silpni nusiminę, 
Tavy paskutinę 
Tematome viltį tiktai, 
Tu savo malone, 
Šios žemės karionę 
Palengvink, nes galią gavai. 


Marija, Marija, 
Skaisčiausia Lelija, 
Dangaus Karaliene šviesi! 
Užstok prieš Aukščiausią 
Tu žmogų menkiausią, 
Nes viską pas Dievą gali. 
Amen. 

A 


TURINYS 


1 DIENA — Kodėl mes turime gražiai ir 
pamaldžiai praleisti Marijos mėnesį? 
2 DIENA — Sielos išganymas |. 
3 DIENA — Žmogaus sielos brano 
4 DIENA — Kūno išganymas 
'5 DIENA — Laiko vertė 
6 DIENA — Sunki nuodėmė > 
7 DIENA — Bausmės už nuodėmes 
8 DIENA — Mūsų mirtis t 
9 DIENA — Paskutinis teismas . 
10 DIENA — Mintys apie pragarą 
11 DIENA — Pasmerktųjų skaičius 
12 DIENA — Krikščionio sugedimas 
13 DIENA — Papiktinimas . 
14 DIENA — Žmonių nuomonės ai 
symas |. i ; 
15 DIENA — Dangus k 
16 DIENA — Kelias į dangų 5 
17 DIENA — Pamaldumas į Šv. Mariją 
18 DIENA — Dievo akivaizda . 2 
19 DIENA — Du šeimininku į 
20 DIENA — Pasitaisymo atidėliojimas 
21 DIENA — Išpažintis 6 
22 DIENA — Švenčiausias Eucharistijos 
Sakramentas |. š 
23 DIENA — Dievo įkvėpimai. S 
24 DIENA — Mažosios nuodėmės 
-25 DIENA — Skaistykla 


26 DIENA — Jėzus - Kūdikėlis 

27 DIENA — Kristaus- Jaunuolio pa- 
vyzdys + 

28 DIENA — Kristaus pavyzdžiai tyruose 

29 DIENA — Jėzus prikaltas prie kry- 
žiaus“:+ | 

30 DIENA — Skausmingoji Švenčiausia 
Marija 5 

31 DIENA — Jėzaus: Kristaus meilė 
Marijos mėnesio pabaiga 
Pasiaukojimas Švenčiausiajai Marijai 
Švenčiausios Panos Marijos Litanija 
Giesmė 2 
Giesmė 


144 


„110 | 


114 


118 


„122 


„126 
. 130 
„134 


135 
137 


. 139 
„140 


MAMYTE, 
leisk mane prie 
Jėzaus! 


Greit būriai vaikučių eis prie 
pirmosios Šv. Komunijos. Tai 
iškilmingiausia valanda. Kad ją 
visad  prisimintų, dovanokite 
jiems po mažą, bet tai valandai 

„ gražiai pritaikintą knygutę: 
„Mamyte, leisk mane prie Jė- 
zaus!“ 


„ŠEŠUPĖS“ KNYGYNAS 
Marijampolė. 
Kaina 30 centų. 
Tuoj išsiųsime apdėtu mokesčiu. 


Visus savo spaudos darbus atiduokite 
„ŠEŠUPĖS“ SPAUSTUVEI 
Marijampolėje 
Pigu, gražu, greit 


—————— mai 


